Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-3-2020 εξουσιοδότηση του Σώματος επικυρώθηκαν, με ευθύνη του Προεδρείου, τα Πρακτικά της ΡΙΘ΄ συνεδριάσεώς του, της Τρίτης 17 Μαρτίου 2020, σε ό,τι αφορά την ψήφιση στο σύνολο του σχεδίου νόμου: «Κύρωση Σύμβασης Δωρεάς μεταξύ του κοινωφελούς ιδρύματος με την επωνυμία “Αλέξανδρος Σ. Ωνάσης”, της ανώνυμης εταιρείας με την επωνυμία “ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ” και του Ελληνικού Δημοσίου»]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Εκσυγχρονισμός θεσμικού πλαισίου για τις θαλάσσιες ενδομεταφορές και λοιπές διατάξεις». Η Διάσκεψη των Προέδρων αποφάσισε στη συνεδρίαση της 12ης Μαρτίου 2020 η συζήτηση του νομοσχεδίου να γίνει σε μία συνεδρίαση με τη διαδικασία της οργανωμένης συζήτησης, ενιαία επί της αρχής, επί των άρθρων και των τροπολογιών. Συμφωνεί το Σώμα;
Το Σώμα συνεφώνησε. Κυρίες και κύριοι συνάδελφοι, πριν προχωρήσουμε στη συζήτηση του νομοσχεδίου επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Πέμπτης 19 Μαρτίου 2020. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 596/16-3-2020 επίκαιρη ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Δικαιοσύνης, με θέμα: «Ερώτηση για την πορεία των διαδικασιών της ανέγερσης του νέου Δικαστικού Μεγάρου στην Έδεσσα». 2. Η με αριθμό 595/16-3-2020 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Εργασίας και Κοινωνικών Υποθέσεων, με θέμα: «Στήριξη των χιλιάδων εργαζομένων που πρόκειται να ξεκινήσουν εργασία σε τουριστικές περιοχές (σεζόν)». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 3512/23-1-2020 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Άνιση αντιμετώπιση ασφαλισμένων δημοσίου και ιδιωτικού τομέα - μελών οικογενειών που αναλαμβάνουν τη φροντίδα ατόμων με βαριές αναπηρίες ως προς τις προϋποθέσεις συνταξιοδότησης». Κυρίες και κύριοι συνάδελφοι, προχωρούμε τώρα στο νομοσχέδιο.
Κύριε Πρόεδρε, θα ήθελα τον λόγο.
Πριν δώσω τον λόγο στην εισηγήτρια της Νέας Δημοκρατίας, την κ. Καραμανλή, θα δώσω τον λόγο στον ειδικό αγορητή του Κινήματος Αλλαγής κ. Κεγκέρογλου. Ορίστε, κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Λόγω και των ειδικών συνθηκών, θα ήθελα εξαρχής να θέσω υπ' όψιν σας την πρότασή μας σχετικά με τη διαδικασία. Έγινε για το συγκεκριμένο νομοσχέδιο ολόκληρη διαδικασία, όπως προβλέπεται από τον Κανονισμό, στις επιτροπές. Συζητήθηκαν πάρα πολλά πράγματα, κατατέθηκαν τροπολογίες από τα κόμματα και ανακοινώθηκε και η πρόθεση για αλλαγές - γενικά και αόριστα - από τον Υπουργό. Ήρθαμε στην Ολομέλεια, δεν υπάρχει καμμία αλλαγή στο νομοσχέδιο, δεν έχει υιοθετήσει καμμία τροπολογία των κομμάτων, ούτε ο ίδιος προέβη σε αλλαγές. Θα παρακαλούσα στη σημερινή διαδικασία να γίνει συζήτηση μόνο της τροπολογίας, η οποία έχει αναρτηθεί. Είναι μία από την πλευρά του Υπουργείου. Καμμία άλλη τροπολογία δεν μπορεί να συζητηθεί σήμερα, πλην περίπτωσης που υπάρξει τροπολογία η οποία θα αφορά τον κορωνοϊό και το πρόβλημα που αντιμετωπίζει η χώρα και ο κόσμος ολόκληρος ή άλλη για την οποία θα αποφασίσει η Ολομέλεια ότι πρέπει να συζητηθεί - με συμφωνία, όχι με πλειοψηφία - ως αναγκαία. Εάν υπάρχουν επείγοντα θέματα για το Υπουργείο Ναυτιλίας που θεώρησε ο Υπουργός για τους δικούς του λόγους ότι δεν πρέπει να τα θέσει υπ' όψιν της επιτροπής να συζητηθούν και να έρθουν στην ολομέλεια, ας πάρει την πολιτική ευθύνη να κάνει πράξη νομοθετικού περιεχομένου. Όχι εμείς, πράξη νομοθετικού περιεχομένου. Ευχαριστώ.
Κύριε Υπουργέ, θα δώσω τον λόγο και στον κ. Τζανακόπουλο για να απαντήσετε συνολικά και μετά είναι η κ. Μανωλάκου. Τον λόγο έχει ο κ. Τζανακόπουλος για ένα λεπτό.
Λόγω και της ειδικής κατάστασης εκτιμώ ότι θα πρέπει ο κύριος Υπουργός εφόσον έχει στο μυαλό του να καταθέσει τροπολογίες, οι οποίες δεν έχουν συζητηθεί στις επιτροπές, - όπως είπε και ο κ. Κεγκέρογλου πριν από λίγο μόνο μία τροπολογία συζητήθηκε κατά τη διάρκεια της συνεδρίασης των επιτροπών - να τις αποσύρει και να υπάρξουν τροπολογίες αποκλειστικά και μόνο εφόσον αυτές αφορούν την ειδική κατάσταση που έχει να κάνει με τον κορωνοϊό. Νομίζω ότι δεν πρέπει να εκμεταλλευτείτε την ειδική αυτή κοινοβουλευτική διαδικασία για να προχωρήσετε σε ενέργειες τέτοιου τύπου, οι οποίες νομίζω ότι δεν αρμόζουν ιδιαίτερα με δεδομένες τις δυσκολίες των ημερών και τις κοινοβουλευτικές δυσκολίες εκτός απ' όλες τις υπόλοιπες. Επομένως συμφωνώ με τον κ. Κεγκέρογλου, τον εισηγητή του Κινήματος Αλλαγής.
Τον λόγο έχει η ειδική αγορήτρια του Κομμουνιστικού Κόμματος Ελλάδας, κ. Μανωλάκου για ένα λεπτό.
Πρώτον, θεωρούμε απαράδεκτο ότι γίνεται σήμερα ολομέλεια. Κανονικά η Βουλή θα έπρεπε να έχει κλείσει από τη στιγμή που υπάρχουν και κρούσματα. Πολύ δε χειρότερο όταν πρόκειται να έρθουν τροπολογίες που όχι μόνο δεν έχουν συζητηθεί, αλλά δεν υπήρξαν ούτε στη διαβούλευση για να μιλήσουν και οι φορείς αλλά και άλλοι κοινωνικοί παράγοντες. Θεωρούμε ότι είναι πρόκληση και η διαδικασία, αλλά ακόμα και η επιδείνωσή της για τροπολογία. Δεν θα δεχτούμε καμμία! Είναι απαράδεκτο.
Απ' ότι βλέπω υπάρχουν δώδεκα βουλευτικές τροπολογίες, αλλά δεν έχουν καμμία σχέση με τον κορωνοϊό.
Κύριε Πρόεδρε, τον λόγο.
Κύριε Πρόεδρε, τον λόγο.
Τον λόγο έχει ο κ. Σαντορινιός, αν και μίλησε ο κ. Τζανακόπουλος. Ορίστε, έχετε τον λόγο.
Ευχαριστώ, κύριε Πρόεδρε. Δεν υπάρχει αυτή την στιγμή καμμία αναρτημένη τροπολογία ούτε βουλευτική ούτε υπουργική.
Αυτό είπα, ρίχνοντας μια ματιά. Θα δούμε, θα μας πει ο Υπουργός.
Κύριε Πρόεδρε, μας ενημέρωσε ο κύριος Υπουργός την Δευτέρα ότι θα μας φέρει τροπολογίες. Σήμερα έχουμε Τετάρτη. Σε δύο μέρες, λοιπόν, περιμένουμε εναγωνίως να δούμε τις τροπολογίες. Τοποθετηθήκαμε επί της αρχής των τροπολογιών αυτών. Είπαμε, όμως, στην επιτροπή - και προσωπικά εγώ - ότι αν δεν τις διαβάσουμε, δεν μπορούμε να εκφράσουμε άποψη. Έχουμε ξεκινήσει. Θα γίνουν εισηγήσεις μόνο από τους εισηγητές και τους ειδικούς αγορητές. Άρα ο χρόνος της συνεδρίασης είναι περιορισμένος. Και σε αυτόν τον περιορισμένο χρόνο θα πρέπει να εκφράσουμε και άποψη επί τροπολογιών που δεν γνωρίζουμε. Αυτό δεν μπορεί να θεωρηθεί κανονική νομοθετική διαδικασία. Ας είχαν κατατεθεί τουλάχιστον από χθες για να μπορούμε να τις διαβάσουμε. Ευχαριστώ.
Θα μας πει ο κύριος Υπουργός…
Κύριε Πρόεδρε, τον λόγο.
Συγγνώμη. Τον λόγο έχει ο ειδικός αγορητής από την Ελληνική Λύση, κ. Βιλιάρδος.
Απλά υπάρχουν και άλλοι εδώ. Καλό είναι να κοιτάτε και τους άλλους. Δεν είναι μόνο τα τρία βασικά κόμματα. Όσον αφορά την τροπολογία, αναφέρθηκε πράγματι στην επιτροπή από τον κύριο Υπουργό. Δεν μας δόθηκε, δεν τη διαβάσαμε. Οπότε δεν μπορούμε και να πούμε οτιδήποτε. Τουλάχιστον θα έπρεπε να είχε κατατεθεί στην επιτροπή, να είχαμε τον χρόνο μέχρι σήμερα να τη διαβάσουμε. Για τις υπόλοιπες φυσικά δεν ξέρουμε απολύτως τίποτα. Από την άλλη πλευρά όσον αφορά το κλείσιμο της Βουλής που αναφέρθηκε από την κ. Μανωλάκου, εμείς θεωρούμε ότι η Βουλή θα πρέπει να είναι η τελευταία που θα κλείσει, αφού προηγηθούν όλες οι υπόλοιπες δημόσιες υπηρεσίες. Ευχαριστώ πολύ.
Τον λόγο έχει ο ειδικός αγορητής από το ΜέΡΑ25, κ. Γρηγοριάδης.
Σας ευχαριστούμε πολύ, κύριε Πρόεδρε. Να πω μόνο ότι συμπαρατασσόμαστε με όλους τους προλαλήσαντες. Θεωρούμε ότι είναι απαράδεκτο να νομοθετούμε με αυτόν τον τρόπο. Παρακαλούμε τον κύριο Υπουργό να αποσύρει τις τροπολογίες. Και επίσης να συμπληρώσω ότι συμφωνούμε με το Κομμουνιστικό Κόμμα Ελλάδας ότι η Βουλή θα έπρεπε να είναι κλειστή αυτή τη στιγμή.
Γιατί να είναι κλειστή; Τι άποψη είναι αυτή;
Είναι μία άποψη.
Τον λόγο έχει ο Κοινοβουλευτικός Εκπρόσωπος της Νέας Δημοκρατίας, κ. Λιβανός.
Ευχαριστώ, κύριε Πρόεδρε. Αγαπητοί συνάδελφοι, νομίζω ότι έχουμε μπει σε έναν κύκλο συζητήσεων χωρίς να έχουμε ακούσει ακόμα τον Υπουργό. Οπότε ας ακούσουμε ως προς το κομμάτι των τροπολογιών τι θα πει ο ίδιος. Να θυμόμαστε ότι ζούμε ιδιαίτερες συνθήκες. Η Διάσκεψη των Προέδρων αποφάσισε την προηγούμενη εβδομάδα κύριε Κεγκέρογλου κάποια πράγματα, τα οποία ισχύουν μέχρι σήμερα. Και σήμερα υπάρχει Διάσκεψη των Προέδρων - αν δεν κάνω λάθος - για να αποφασισθεί το πώς θα λειτουργήσει η Βουλή από δω και μπρος. Είναι νομίζω καλοπροαίρετη η τοποθέτηση των Βουλευτών του ΚΚΕ και απ' ότι κατάλαβα και του ΜέΡΑ25 ότι θα ήθελαν να κλείσει η Βουλή για να μην υπάρχουν νέα κρούσματα. Έχει γίνει - όπως έχουμε όλοι μάθει - απόλυτη απολύμανση μέσα στο κτίριο. Ο συμβολισμός τού να κλείσει η Βουλή σε μία περίοδο δημοκρατίας, σε μία περίοδο που αντιμετωπίζουμε αυτόν τον ακήρυχτο πόλεμο, νομίζω ότι είναι κατανοητό σε όλους. Ένα μεγάλο ευχαριστώ απ' όλους μας στους υπαλλήλους, στο διοικητικό προσωπικό της Βουλής απ' όλες τις πτέρυγες, οι οποίοι εργάζονται για να μπορέσει ακριβώς να λειτουργεί η Βουλή. Η Διάσκεψη των Προέδρων θα αποφασίσει το πώς θα λειτουργήσει από δω και μπρος σε λίγες ώρες. Σήμερα κόπηκαν ακόμα και οι ομιλητές για να μην κάτσουμε πολύ χρόνο μέσα στην Αίθουσα. Άρα νομίζω ότι όλα γίνονται σωστά. Πρέπει να τηρήσουμε κάποιες συγκεκριμένες προδιαγραφές, αλλά να μην παρασυρόμαστε από την εποχή. Οπότε ας ακούσουμε τι έχει να πει ο Υπουργός συγκεκριμένα για τις πρωτοβουλίες που έχει πάρει - αν έχει πάρει - αν υπάρχουν κάποιες τροπολογίες βουλευτικές. Και από κει και πέρα στο κλίμα αυτό που έχουν σταθεί τα κόμματα τις προηγούμενες ημέρες να συναποφασίσουμε τι θα γίνει και μέσα στο κοινοβούλιο. Ευχαριστώ.
Τον λόγο έχει ο κύριος Υπουργός και εξηγήστε μας τι έχετε πει στην επιτροπή και για ποια τροπολογία. για να μπορέσουμε να ενημερωθούμε. Ορίστε, έχετε τον λόγο.
Κατ' αρχάς, κύριε Πρόεδρε, γίνεται πολύ φασαρία χωρίς λόγο, διότι όλες τις τροπολογίες τις είχα παρουσιάσει στην αρμόδια επιτροπή, ακριβώς για να μην αιφνιδιάσω στην ολομέλεια. Και τις καταθέτω τώρα μαζί με τις νομοτεχνικές βελτιώσεις.
Τι καταθέτετε τώρα;
Αφήστε να ολοκληρώσει ο κύριος Υπουργός.
Κύριε Κεγκέρογλου, μία απ' αυτές είναι αυτή που έχετε καταθέσει και εσείς και αφορά τους διδασκάλους. Δεν έχουμε να κρύψουμε τίποτα. Έχουμε παρουσιάσει συγκεκριμένα όλες τις τροπολογίες, οι οποίες είναι απολύτως αναγκαίες για να προχωρήσει η λειτουργία του Υπουργείου. Δεν εκμεταλλευόμαστε τη συγκυρία και θέλω να το καταστήσω σαφές αυτό. Γι' αυτό, κύριε Πρόεδρε, τις καταθέτουμε μαζί με τη νομοτεχνικές βελτιώσεις. Ευχαριστώ πολύ.
Κύριε Υπουργέ, πόσες είναι αυτές; Λάβετε γνώση των τροπολογιών - να ξεκινήσουμε, για να μη χάνουμε χρόνο - και επανερχόμεθα. [[Θόρυβος στην Αίθουσα]] Ακούστε, η διαδικασία είναι αυτή. Τις έχει πει στην επιτροπή λόγω της ειδικής καταστάσεως που υπήρξε και τις έχει αναπτύξει. Αν επιμένει ο κύριος Υπουργός, δεν μένει άλλος τρόπος, παρά να τεθούν σε ψηφοφορία. Δεν υπάρχει θέμα. Με τον Κανονισμό θα πάω εγώ.
Εάν δεν έχει έκθεση του Γενικού Λογιστηρίου και δεν έχει κατατεθεί, δεν μπορεί να μπει!
Αφήστε την έκθεση. Έχει γίνει κατά το παρελθόν. Δεν είναι λόγος αυτός.
Ποιος δεν είναι λόγος;
Αφήστε, κύριε Κεγκέρογλου, να ολοκληρώσουμε. Εδώ υπάρχουν δέκα βουλευτικές που πιθανολογώ ότι δεν θα τις κάνετε δεκτές. Δεν έχουν καμμία σχέση με τον κορωνοϊό, άρα δεν χρειάζονται…
Κύριε Πρόεδρε, όλες οι τροπολογίες έχουν έκθεση του Γενικού Λογιστηρίου του Κράτους.
Και οι βουλευτικές; Όχι οι βουλευτικές.
Οι δικές μου.
Οι δικές σας, οι υπουργικές. Απ' ό,τι βλέπω είναι από όλα τα κόμματα. Έχετε καταθέσει εσείς, κύριε Κεγκέρογλου, με τον κ. Μουλκιώτη, με τον κ. Μπιάγκη ένα σωρό. Αυτές πιθανολογώ…
Κατατέθηκαν στην ώρα τους.
Αν δεν είναι καμμία επείγουσα ή παρεμφερής, μπορεί να είναι καμμία χρήσιμη…
Θα βρούμε τον μπελά μας που…
Δεν χάθηκε ο κόσμος. Εδώ δεν αντιδικούμε. Εδώ προσπαθούμε όλοι να συνεισφέρουμε για την καλύτερη νομοθέτηση.
Είναι πολύ σοβαρό θέμα…
Η κ. Καραμανλή από την Νέα Δημοκρατία έχει τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, εισάγουμε σήμερα στην Ολομέλεια της Βουλής το πρώτο νομοσχέδιο του Υπουργείου Ναυτιλίας και Νησιωτικής Πολιτικής με τίτλο: «Εκσυγχρονισμός θεσμικού πλαισίου για τις θαλάσσιες ενδομεταφορές και λοιπές διατάξεις». Το νομοσχέδιο προσπαθεί να εκσυγχρονίσει την υφιστάμενη νομοθεσία της ακτοπλοΐας, να ενισχύσει τη λειτουργία του Υπουργείου και να ρυθμίσει θεσμικά τη λειτουργία του φορέα. Οι αντιδράσεις για την παρούσα νομοθέτηση, σύμφωνα και με την άποψη των φορέων που ακούσαμε στη δεύτερη συνεδρίαση, είναι θετικές και κινούνται απόλυτα προς τη σωστή κατεύθυνση. Σίγουρα δεν μπορούμε να θεραπεύσουμε όλες τις στρεβλώσεις τις οποίες παραλάβαμε από την προηγούμενη κυβέρνηση κατά την οποία υπήρξε ευκαιριακή και πολλές φορές στρεβλή αντιμετώπιση προβλημάτων, όπου παρουσιάστηκαν. Με τα πρώτα οκτώ άρθρα το νομοσχέδιο έρχεται να εκσυγχρονίσει και να θεραπεύσει το θεσμικό πλαίσιο για τις θαλάσσιες ενδομεταφορές. Αυτό κρίθηκε αναγκαίο ως απόρροια των προβλημάτων εφαρμογής του ν.2932/2001. Στο άρθρο 1, για παράδειγμα, επισημαίνεται η ασάφεια που δημιουργούσε η μη συμπερίληψη των υδροπτέρυγων και ταχύπλοων πλοίων ως διακριτή κατηγορία, κάτι το οποίο διασαφηνίζεται πλέον, καθώς προβλέπεται χωριστή διαδικασία για την τακτική δρομολόγησή τους. Δίνουμε ιδιαίτερη έμφαση, ιδιαίτερη σημασία, καθώς εκτιμούμε ότι θα έχουμε αύξηση στην αγορά ταχύπλοων και υδροπτέρυγων πλοίων. Πρώτο μας μέλημα από τη στιγμή που ανέλαβε η νέα Κυβέρνηση είναι η άμβλυνση των στρεβλώσεων και των ασαφειών, διότι αυτές οι στρεβλώσεις και αυτές οι ασάφειες εμποδίζουν την επιχειρηματικότητα και την οικονομική δραστηριότητα, δηλαδή έχουν αντίκτυπο στην οικονομία της χώρας. Επίσης, κατόπιν εισήγησης του ΣΕΕΝ εισάγουμε ρητή απαγόρευση αντικατάστασης συμβατικού πλοίου με ταχύπλοο και το αντίστροφο προς άρση των προβλημάτων που δημιουργούνται στον ανταγωνισμό. Επισημαίνεται η υποχρέωση των πλοίων ανοικτού τύπου να δρομολογούνται σε μια συγκεκριμένη γραμμή, έτσι ώστε να αποφεύγεται η ανεξέλεγκτη εναλλαγή τους εντός της ίδιας δρομολογιακής περιόδου. Αυτή η αναρχία μπαίνει σε τάξη με αυτή τη νομοθετική πρωτοβουλία. Ακόμη στο πρώτο μέρος προτείνουμε την έκδοση κανονισμού του Συμβουλίου Ακτοπλοϊκών Συγκοινωνιών, όπου εκεί θα αναφέρονται οι αρχές και οι κανόνες ως οδηγός λήψης των αποφάσεων και θα ρυθμίζονται τα ζητήματα λειτουργίας του. Επειδή ακριβώς το Συμβούλιο Ακτοπλοϊκών Συγκοινωνιών γνωμοδοτεί στον Υπουργό, ο οποίος στη συνέχεια αποφασίζει, αποτελεί επιτακτική ανάγκη να μπει αυστηρό πλαίσιο στον τρόπο λήψης των αποφάσεων για την εξασφάλιση του δικαίου της νομιμότητας και της ίσης μεταχείρισης στο πλαίσιο του υγιούς ανταγωνισμού. Τέλος, κάνω ειδική αναφορά στο άρθρο 8 με το οποίο εισάγονται διοικητικά πρόστιμα λόγω έκδοσης εισιτηρίων για γραμμές, οι οποίες δεν έχουν εγκριθεί από το αρμόδιο όργανο. Το πρόστιμο ανέρχεται στα 20.000 ευρώ, ενώ σε περίπτωση υποτροπής αυτό διπλασιάζεται. Επίσης, αυξάνεται το πρόστιμο σε περιπτώσεις που ο πλοιοκτήτης δεν πραγματοποιεί εγκεκριμένο δρομολόγιο, για να κτυπήσει τους ανταγωνιστές του, στα 50.000 ευρώ. Η αγορά θα πρέπει να είναι ελεύθερη, αλλά όχι ασύδοτη. Στα άρθρα 9 και 10 επιστρέφεται η αρμοδιότητα πιστοποίησης των πλοίων στον Κλάδο Ελέγχου Πλοίων. Θεραπεύουμε, λοιπόν, τις διαδικασίες πιστοποίησης οι οποίες μπήκαν σε μία περίοδο πλήρους αποδιοργάνωσης μετά το ναυάγιο του δεξαμενοπλοίου «Αγία Ζώνη 2», μιας και ακολούθησε απαγόρευση στον κλάδο ελέγχου πλοίων να διενεργεί ελέγχους, επιθεωρήσεις και πιστοποιήσεις. Ήταν και αυτό μια δέσμευση του Υπουργού και γίνεται πράξη. Άλλωστε η κατάργηση της αρμοδιότητας από τον ΚΕΠ αποτελεί σαφή αθέτηση των υποχρεώσεων της χώρας μας που προκύπτουν από τη διεθνή και ευρωπαϊκή νομοθεσία, οι οποίες, αν δεν διορθωθούν, θα συντελέσουν στο να κληθούμε να απολογηθούμε σε επικείμενο έλεγχό μας στο τέλος του 2020 από τον Διεθνή Ναυτιλιακό Οργανισμό. Επαναφέρουμε τη δυνατότητα πιστοποίησης των πλοίων και από τον Κλάδο Ελέγχου Πλοίων και κυρίως της άσκησης καθετοποιημένων ελέγχων στα πλοία με στόχο και τον έλεγχο της ποιότητας του έργου που προσφέρουν στη σημαία μας οι νηογνώμονες, γεγονός που συμβαδίζει με τη διεθνή και ευρωπαϊκή νομοθεσία. Στα άρθρα 11 έως 17 καθορίζονται οι αρμοδιότητες του Λιμενικού Σώματος. Ήταν βέβαιο ότι θα αντιμετωπίζαμε δυσχέρειες με την προηγούμενη νομοθετική ρύθμιση και με την προχειρότητα με την οποία εισήχθη το 2019. Τα όρια αιγιαλού και παραλίας δεν έχουν καθοριστεί σε όλες τις ακτές της χώρας, δημιουργώντας μεγάλα προβλήματα ως προς το ποια ήταν η αρμόδια αρχή επιβολής του νόμου. Επίσης, τα Σώματα του Λιμενικού και της Ελληνικής Ακτοφυλακής δεν είναι επιχειρησιακά έτοιμα ούτε επαρκώς στελεχωμένα για να επέμβουν σε περιστατικά στη στεριά όπου υπάρχει συγκέντρωση μεγάλου πλήθους και απαιτείται αντίστοιχα ικανός αριθμός ένστολων για επέμβαση. Ακόμη, η μεταναστευτική κρίση και η αναγκαιότητα για πλήρη εγρήγορση όλου του ανθρώπινου δυναμικού του Λιμενικού Σώματος και της Ελληνικής Ακτοφυλακής για τις επιχειρήσεις αποτροπής, οι οποίες λαμβάνουν χώρα στο θαλάσσιο περιβάλλον, δεν επιτρέπουν την απασχόληση προσωπικού για περιπτώσεις φύλαξης και αποτροπής στην στεριά. Σε ένα τέτοιο δυσμενές περιβάλλον, όπου οι άνδρες και οι γυναίκες του Λιμενικού Σώματος και της Ακτοφυλακής καλούνται να αποτρέψουν πλέον την εισβολή κατευθυνόμενων ανθρώπινων ροών από την Τουρκία, πρέπει να τους αποσυμφορήσουμε και να τους ενισχύσουμε στο τιτάνιο έργο τους. Ο αποπροσανατολισμός, όπως είπε και ο Υπουργός στην επιτροπή, ήταν καίριο λάθος της προηγούμενης κυβέρνησης και ορθώς σταματά με τον νόμο αυτό. Επιστρέφουμε στο προηγούμενο πλαίσιο από το άρθρο 26 του ν.4597/2019, το οποίο ρυθμίζει την περιοχή αστυνόμευσης στον αιγιαλό και στη παραλία ξεκάθαρα. Το Λιμενικό Σώμα και η Ελληνική Ακτοφυλακή αστυνομεύουν μέχρι του σημείου επαφής του υγρού στοιχείου με την ξηρά. Το τρίτο μέρος περιλαμβάνει τα άρθρα 18 ως 44 που εμπεριέχονται διατάξεις ορθολογικής παρέμβασης στη δομή και λειτουργία του Λιμενικού Σώματος και της Ελληνική Ακτοφυλακής. Με τις εισαγόμενες ρυθμίσεις προβλέπονται χίλιες πεντακόσιες νέες οργανικές θέσεις, από τις οποίες οι εννιακόσιες κατανέμονται στις λιμενικές αρχές του Αιγαίου και της Σαμοθράκης. Η δέσμευση του Πρωθυπουργού και του Υπουργού γίνεται πράξη. Ρυθμίζεται και η δυνατότητα πλήρωσης των θέσεων αυτών με διαφανείς διαδικασίες. Παρεμβαίνουμε στο σύστημα μεταθέσεων, ούτως ώστε το Λιμενικό Σώμα και Ελληνική Ακτοφυλακή να μπορούν να ανταποκριθούν άμεσα στην ανάγκη ενίσχυσης με προσωπικό στα θαλάσσια σύνορα και στο νησιωτικό σύμπλεγμα του Αιγαίου, ενώ προστίθεται ασφαλιστική δικλίδα στις έκτακτες μεταθέσεις όπου ο μετατιθέμενος θα πρέπει να έχει συμπληρώσει τον χρόνο παραμονής στην υπηρεσία που βρίσκεται. Καταργείται η παράγραφος 5 του ν.4504/2017 γιατί έρχεται σε αντίθεση με τη φιλοσοφία που εισάγεται με το νέο πλαίσιο των μεταθέσεων. Καταργείται η εθελούσια μετάθεση στο ανατολικό Αιγαίο διότι περισσότερα προβλήματα δημιούργησε παρά έλυσε. Σε συνεργασία με το Υπουργείο Άμυνας εξασφαλίζεται επιχειρησιακή εκμετάλλευση των πτητικών μέσων του Λιμενικού Σώματος και της Ελληνική Ακτοφυλακής. Προβλέπεται η φαρμακευτική περίθαλψη του προσωπικού και η προμήθεια των φαρμάκων τους από τα φαρμακεία του ΕΟΠΥΥ, όχι ως ευχολόγιο, αλλά στην πράξη με την τροποποίηση και του νόμου του ΕΟΠΥΥ. Παρέχεται η δυνατότητα συνυπηρέτησης στελεχών που έχουν συζύγους εκπαιδευτικούς. Επιλύεται σταδιακά το θέμα της στέγασης του προσωπικού που μετατίθεται στις λιμενικές αρχές του ανατολικού Αιγαίου με αξιοποίηση ευρωπαϊκών χρηματοδοτικών προγραμμάτων, όπως αυτών του ΕΣΠΑ, καθώς προσθέτουμε τη δυνατότητα να μισθώνει το Λιμενικό Σώμα ακίνητα για την εξυπηρέτηση των στελεχών του. Ρυθμίζεται ο ανορθολογισμός να παραμένει στον ίδιο βαθμό ένα στέλεχος για δέκα και δεκαπέντε χρόνια αναξιοποίητο και χωρίς κίνητρα ανέλιξης. Το τέταρτο μέρος περιλαμβάνει τα άρθρα 45 έως 80, όπου εμπεριέχονται διατάξεις που αφορούν ζητήματα των Ελλήνων ναυτικών, τη νησιωτική πολιτική, τη λιμενική πολιτική και το θαλάσσιο τουρισμό. Για τις τροπολογίες θα τοποθετηθεί ο Υπουργός. Όπως εξάλλου σας είπε - τα ανέλυσε ο Υπουργός στην αρμόδια Επιτροπή Παραγωγής και Εμπορίου - , τις καθυστερήσαμε λόγω των συνθηκών που επικρατούν. Υπάρχει και το περιορισμένο, όπως αντιλαμβάνεστε, προσωπικό στην Γενική Γραμματεία της Κυβέρνησης. Δεν έγινε, για να κρυφτεί κάτι. Ρυθμίζεται η παράταση της εφαρμογής του μεταφορικού ισοδυνάμου μέχρι και τις 30-4-2020 με δυνατότητα περαιτέρω παράτασης για ένα επιπλέον τετράμηνο, με απόφαση των Υπουργών Οικονομικών και Ναυτιλίας, έως ότου ολοκληρωθεί η μελέτη αξιολόγησης της πιλοτικής εφαρμογής του μεταφορικού ισοδυνάμου στα τριάντα τέσσερα νησιά της επικράτειας που εφαρμόζεται. Όσον αφορά στο μετασχηματισμό της ΕΣΑΛ, ως πλειοψηφία εγκρίνουμε τη ρύθμιση που εισάγει ο κύριος Υπουργός, διότι και αναβαθμίζει τον ρόλο της επί της ουσίας, αλλά και προβλέπει την αναπλήρωση των γενικών γραμματέων από υπηρεσιακούς παράγοντες για την επεξεργασία αμιγώς τεχνικών και λεπτομερειακών θεμάτων. Καταργούμε το άρθρο 105 του ν.4504/2017, μιας και σύμφωνα με τη Ρυθμιστική Αρχή Λιμένων είναι προτιμότερη η κατάργησή του από την ύπαρξή του. Κατά συνέπεια ακολουθούμε τον κανονισμό της Ευρωπαϊκής Ένωσης 2017/352, ο οποίος εφαρμόζεται από τις 24 Μαρτίου του 2019 και είναι δεσμευτικός για όλα τα κράτη - μέλη της Ευρωπαϊκής Ένωσης. Στο παρόν μέρος εντάσσονται επίσης ρυθμίσεις απαραίτητες για τη λειτουργία των λιμένων. Τελειώνοντας, θέλω να επισημάνω ότι η παρούσα νομοθετική πρωτοβουλία έχει συμπεριλάβει ένα ευρύ φάσμα παρεμβάσεων για τη δημιουργία του κατάλληλου πλαισίου ανάπτυξης της επιχειρηματικότητας και προστασίας της κοινωνικής συνοχής στα νησιά τα οποία δοκιμάζονται για έκτη συνεχή χρονιά, ενώ παράλληλα αντιμετωπίζει με απόλυτη ευαισθησία το φυσικό περιβάλλον και την πολιτιστική κληρονομιά. Για όλους τους παραπάνω λόγους, σας καλώ να ψηφίσουμε όλοι το παρόν νομοσχέδιο. Σας ευχαριστώ.
Ευχαριστώ. Τον λόγο έχει ο κ. Νεκτάριος Σαντορινιός από το ΣΥΡΙΖΑ.
Κύριε Πρόεδρε, προφανώς τα οκτώ λεπτά δεν είναι αρκετά.
Κύριε Σαντορινιέ, μπορείτε να μιλήσετε και δέκα λεπτά. Λίγοι είμαστε σήμερα. Δεν πρόκειται να σας κόψω. Και η κ. Καραμανλή μίλησε για δέκα λεπτά. Και έντεκα να μιλήσετε, δεν χάθηκε ο κόσμος. Εξάλλου δεν διαφωνεί κανείς.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, πριν ξεκινήσουμε τα του νομοσχεδίου, οφείλω να πω ότι σήμερα οι σκέψεις και οι ελπίδες όλων μας είναι στους γιατρούς και στο προσωπικό των δημόσιων νοσοκομείων, που εδώ και μέρες προσπαθούν με αυταπάρνηση και αυτοθυσία για το καλύτερο δυνατό αποτέλεσμα, την αντιμετώπιση και την ανάσχεση της πανδημίας. Είναι τα δημόσια νοσοκομεία και οι γιατροί του ΕΣΥ, που τόσες φορές αμφισβητήθηκαν από τους νεοφιλελεύθερους και που καταφέραμε να κρατήσουμε όρθια μέσα στη μνημονιακή λαίλαπα. Τώρα έρχομαι στα του νομοσχεδίου. Κύριε Υπουργέ, επειδή μας είπατε ότι θα φέρετε μια τροπολογία για αυτό, μια τροπολογία για εκείνο και μια τροπολογία για το άλλο, δεν σημαίνει ότι εμείς μπορέσαμε να διαβάσουμε τις τροπολογίες, ακόμα και να μας τις παρουσιάσετε. Μας είπατε ότι θα καταργήσετε τη ΔΑΛ. Υπό ποιες προϋποθέσεις; Πώς; Δεν έχουμε διαβάσει τίποτα. Επομένως θεωρώ ότι είναι απαράδεκτο. Δεν έχουν κατατεθεί ακόμα οι τροπολογίες. Δεν τις έχουμε. Μας ζητάτε να τοποθετηθούμε για τροπολογίες που δεν έχουμε στα χέρια μας. Απαράδεκτο! Αυτό δεν είναι επιτελικό κράτος, δεν είναι κοινοβουλευτική διαδικασία. Όπως λοιπόν, σημειώσαμε και στις συνεδριάσεις των επιτροπών, αυτό το νομοσχέδιο στο μεγαλύτερο μέρος του είναι μια άνευρη, άβουλη και χωρίς προσανατολισμό προσπάθεια που δεν βελτιώνει σε τίποτα τη ναυτιλία, τα θέματα ναυτεργασίας και δεν καλυτερεύει σε καμμία περίπτωση τα θέματα της χώρας. Το Υπουργείο επέλεξε να φέρει προς ψήφιση μια προσπάθεια νομοθέτησης, η οποία περισσότερο θυμίζει μαζικές νομοθετικές βελτιώσεις και ρυθμίσεις σε νόμους που η δική μας Κυβέρνηση άφησε παρακαταθήκη αλλά και τροποποιήσεις σε νόμους της κυβέρνησης Σαμαρά - Βενιζέλου. Ο ν.4256, που με τόση υπερηφάνεια λέτε ότι τροποποιείτε και έτσι βοηθάτε τον θαλάσσιο τουρισμό, δικός σας νόμος ήταν, κύριε Υπουργέ. Μέσα σε αυτή την απουσία στρατηγικής για τη ναυτιλία της χώρας μας, όμως, καταφέρνετε με μερικά μόνο άρθρα και με τις τροπολογίες που θα φέρετε, να δώσετε το στίγμα σας. Οι ρυθμίσεις για την πολιτικοποίηση νευραλγικών τεχνικών οργάνων του κράτους αλλά και η κατάργηση οργανικών μονάδων του Υπουργείου που υπερασπίζονται το δημόσιο συμφέρον, όπως η ΔΑΛ, αλλά και η υπαναχώρηση του κράτους από το να νομοθετεί σχετικά με τα ζητήματα που αφορούν την προστασία του περιβάλλοντος και της ασφάλειας στη θάλασσα, το άρθρο 105 που καταργείται, καθρεφτίζουν την ακραία νεοφιλελεύθερη εμμονή της Κυβέρνησης. Ειδικότερα, αναφορικά με τις λίγες και αποσπασματικές επεμβάσεις που επιχειρεί η Κυβέρνηση στο ν.2932, το βασικό δηλαδή νόμο που διέπει την ακτοπλοΐα, θα μπορούσαμε να πούμε απλά ότι ο τίτλος του νομοσχεδίου είναι παραπλανητικός. Δεν γίνεται καμμία βελτίωση. Η Κυβέρνηση παρουσιάζει το νομοσχέδιο ως ένα πλήρη εκσυγχρονισμό του δικτύου αλλά δεν είναι τίποτα παραπάνω από χαριστικές ρυθμίσεις και τυπικότητες. Γι' αυτό και ό,τι θετικό ψηφίζεται σήμερα, όπως για παράδειγμα ο κανονισμός λειτουργίας του ΣΑΣΘ, ήταν πρωτοβουλίες του νομοθετικού πλαισίου το οποίο είχαμε εμείς φτιάξει το καλοκαίρι. Από πέρυσι τέτοια εποχή ξεκινήσαμε τη διαβούλευση με τους φορείς, μια αναλυτική διαβούλευση, είχαμε καταθέσει νομοσχέδιο το οποίο ήταν ολοκληρωμένο, αντιμετώπιζε ολιστικά τα προβλήματα που είχε ο ν.2932. Γιατί - κακά τα ψέματα - είναι ένας νόμος ο οποίος είναι εικοσαετίας και όλοι αντιλαμβανόμαστε ότι πρέπει να τροποποιηθεί, αλλά η τροποποίηση που κάνετε είτε ευνοεί τα ταχύπλοα είτε είναι τροποποιήσεις που εμείς είχαμε προτείνει.
Αυτή είναι τροπολογία που λέτε τώρα;
Όχι, όχι, επί του νομοσχεδίου. Σας λέμε λοιπόν, ότι από αυτές που είχατε επιλέξει να φέρετε στη διαβούλευση, όσες ρυθμίσεις ήταν καλές, τις αποσύρατε και φέρατε στο νομοσχέδιο μόνο αυτές οι οποίες εξυπηρετούν συγκεκριμένα συμφέροντα και αθέμιτες πρακτικές. Ακόμα και με τις αλλαγές που ανακοίνωσε τη Δευτέρα ο Υπουργός ότι θα γίνουν σε κάποια άρθρα, δεν παύει αυτό το μέρος του νομοσχεδίου που αφορά κυρίως τις κυρώσεις να είναι αρκετά θολό και να έχει προβληματικά σημεία. Γιατί, κύριε Υπουργέ, είναι θολό το γεγονός και προβληματικό ότι δεν καταλαβαίνετε τι σημαίνει πειρατεία και αθέμιτος ανταγωνισμός. Το να εκτελεί δηλαδή κανείς δρομολόγια ή να εκδίδει εισιτήρια για δρομολόγια για τα οποία δεν υφίσταται ανακοίνωση δρομολόγησης είναι πειρατεία. Και τι είπατε; Δεν το είδαμε. Μας είπατε ότι θα φέρετε ένα πρόστιμο για αυτούς που εκδίδουν εισιτήρια χωρίς ανακοίνωση δρομολόγησης, που θα είναι 20.000. Αυτό είναι χάδι. Σε μια μέρα τα βγάζουν τα 20.000. Ταυτόχρονα, δημιουργεί αθέμιτο ανταγωνισμό. Ακούστε όλους τους υπόλοιπους συναδέλφους, όλους τους ακτοπλόους οι οποίοι μιλάνε για πειρατεία. Και σας λέμε: Δεν είναι αργά ακόμα και αυτή τη στιγμή. Εμείς λέμε να βάλετε και ποινική δίωξη δύο ετών. Αλλά ο ΣΕΕΝ σας είπε: Τουλάχιστον, βάλτε το ίδιο πρόστιμο, 100.000 ευρώ, και όχι 20.000 ευρώ. Επίσης, έστω και τώρα δεν είναι αργά να κάνετε δεκτές τις προτάσεις και τις τροπολογίες μας που αφορούν την αναβάθμιση της ακτοπλοΐας. Μειώστε τον χρόνο της έκτακτης δρομολόγησης από τριάντα και τριάντα μέρες σε δεκαπέντε και δεκαπέντε. Αναφερθήκατε στη Σαμοθράκη. Δεν έφταιγε η έκτακτη δρομολόγηση, κύριε Υπουργέ. Η δική σας διαχείριση έφταιγε. Δέκα μέρες αφήσατε το νησί χωρίς πλοίο, για να ξέρουμε και τι λέμε. Με την εισαγωγή λοιπόν, διάταξης εξήντα συνολικά ημερών έκτακτης δρομολόγησης δημιουργείτε ένα νέο παράθυρο αθέμιτου ανταγωνισμού, αναστάτωσης του ακτοπλοϊκού δικτύου και ιδιαίτερα μέσα στο καλοκαίρι. Κάντε υποχρεωτική την κατάθεση πιστοποιητικού ασφαλείας μαζί με την αίτηση δρομολόγησης, ώστε να αποκλειστούν περιπτώσεις δρομολογίων με πλοία - φαντάσματα. Το ξέρουμε αυτό. Νοθεύουν τον ανταγωνισμό και στερούν δρομολόγια από τα νησιά. Τέλος, μην εγκαταλείπετε τα νησιά. Διασφαλίστε τις δωδεκάμηνες συμβάσεις που αποτελούν τη ραχοκοκαλιά της ακτοπλοΐας. Δώστε προτεραιότητα δρομολόγησης στα συμβατικά πλοία. Ακόμα, εμείς προτείνουμε να υπάρχει η δυνατότητα για ανάθεση δωδεκαετή στις δημόσιες υπηρεσίες σε πλοιοκτήτες που δεσμεύονται ρητά μέσα στον χρόνο του μισθώματος να αντικαταστήσουν το πλοίο τους με άλλο νεότευκτο πλοίο, με τεχνολογία φιλική προς το περιβάλλον. Είναι μια πρόταση για το μέλλον της ακτοπλοΐας. Σας έχω ακούσει πολλές φορές να μιλάτε για νέα πλοία που θα έρθουν στην ακτοπλοΐα. Πώς θα έρθουν; Με τι χρήματα; Αλλά σε συνέχεια των περίεργων και θολών και αναχρονιστικών διατάξεων που αυτό το νομοσχέδιο φέρνει, είναι αυτό που κάνετε για την κατάργηση της ΔΑΛ και την κατάργηση στην ουσία της ΕΣΑΛ. Δεν θα μιλήσω για τη ΔΑΛ. Επιλέγω να μη μιλήσω για τη ΔΑΛ, έναν δημόσιο φορέα ο οποίος διασφαλίζει τις δημόσιες αρμοδιότητες του λιμανιού. Δεν θα μιλήσω πιο αναλυτικά. Μας είπατε ότι θα φέρετε μία τροπολογία και ακόμα δεν την έχουμε δει στα χέρια μας. Θα μιλήσω, όμως, για την ΕΣΑΛ που είναι ένα σοβαρό τεχνικό όργανο, το οποίο εξασφαλίζει τη σωστή λειτουργία των λιμανιών, εξασφαλίζει τη σωστή κατασκευή λιμενικών έργων και που τόσα χρόνια, με γνώμονα το περιβάλλον, την προστασία της πολιτιστικής κληρονομιάς, αλλά και τους κανόνες της επιστήμης και της τεχνικής, έχει πει και «όχι» σε Υπουργούς, έχει πει και «όχι» σε masterplan. Τι να κάνουμε; Δεχτείτε ότι υπάρχουν και κανόνες της επιστήμης και της τεχνικής. Και επειδή έχει πει «όχι», εσείς την καρατομείτε. Την καρατομείτε με λογικές «ΝΕΡΙΤ». Αυτό θεωρώ ότι είναι απαράδεκτο, γιατί ξέρουμε πολύ καλά ότι σε συνδυασμό και με άλλες ρυθμίσεις αυτό που κάνετε είναι να οδηγήσετε… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα μου δώσετε, σας παρακαλώ, λίγο χρόνο.
Κύριε Σαντορινιέ, η διαδικασία αυτή έγινε για να μην έχουμε πολύ κόσμο στη Βουλή. Οι εισηγητές, όμως, και οι Κοινοβουλευτικοί Εκπρόσωποι θα μπορούν να μιλήσουν περισσότερο χρόνο. Το ρολόι το βάζω για τυπικούς λόγους. Κανέναν δεν διακόπτουμε. Εάν χρειαστούν και οι τροπολογίες να συζητηθούν, εφόσον μείνει κάποια, θα σας δοθεί χρόνος να μιλήσετε και επί των τροπολογιών. Ποιο είναι το πρόβλημα;
Αφού δεν τις κατέθεσε.
Εξάλλου τα είπατε και στην επιτροπή, νομίζω. Δεχτήκατε και κάνατε παρατηρήσεις.
Για τις τροπολογίες δεν έχουμε πει τίποτα, κύριε Πρόεδρε.
Δεν πρόκειται να διακόψουμε κανέναν.
Έλεγα, λοιπόν, ότι είναι απαράδεκτο ένα σοβαρό τεχνικό όργανο δεκατριών Υπουργείων, με υπηρεσιακούς από δεκατρία Υπουργεία, κύριε Λοβέρδο, να γίνεται κομματικό και κυβερνητικό όργανο με δεκατρείς γενικούς γραμματείς. Καταλαβαίνετε τη μεγάλη διαφορά σε ένα τέτοιο όργανο. Γιατί γίνεται, όμως, αυτό; Γιατί έχετε αποφασίσει να ξεπουλήσετε τα δέκα περιφερειακά λιμάνια και προφανώς, «κλείνετε το μάτι» στους επενδυτές ότι «Μην ανησυχείτε. Ό,τι θέλετε, θα σας το κάνουμε. Η ΕΣΑΛ πια είναι δική μας. Την κατακτήσαμε». Αυτό τους λέτε. Είναι απλά τα πράγματα. Κυρίες και κύριοι συνάδελφοι, μετά από τη συζήτηση στις επιτροπές, δεν μπορώ να αφήσω ασχολίαστες τις διατάξεις που αφορούν το ξήλωμα ρυθμίσεων που έφερε ο ΣΥΡΙΖΑ, όπως την κατάργηση του ΚΕΠ. Έγινε με αφορμή το «Αγία Ζώνη 2». Τότε, να σας θυμίσω, είχατε ασκήσει δριμύτατη κριτική και παίξατε επικοινωνιακά. Εμείς προσπαθήσαμε και πετύχαμε στο πεδίο της απορρύπανσης και της ολικής αναστροφής των συνεπειών. Ακόμα περιμένουμε να μας πείτε πόσο άδικη κριτική είχατε κάνει. Φέραμε, όμως, και θεσμικές αλλαγές σε όλο το πλαίσιο της αξιοπλοΐας με σκοπό την προστασία του περιβάλλοντος και την ασφάλεια. Η κατάργηση από τον ΚΕΠ της δυνατότητας έκδοσης πιστοποιητικών υπαγορεύτηκε από την αρχή ότι δεν μπορεί ο ελεγκτής να είναι και ελεγχόμενος. Δεν μπορεί αυτός που εκδίδει πιστοποιητικά να ελέγχει και αν εκδόθηκαν σωστά τα πιστοποιητικά. Η πρωτοβουλία μας είχε σαν κίνητρο την εξυγίανση του κλάδου και την ορθότερη λειτουργία της διαδικασίας ελέγχου και έκδοσης πιστοποιητικών, έναν ιδιαίτερα κρίσιμο τομέα για την ασφαλή ναυσιπλοΐα. Καταλάβαμε ότι κάποιες από τις ρυθμίσεις δεν ήταν λειτουργικές. Τις τροποποιήσαμε και δημιουργήσαμε τα τοπικά κλίματα. Βασικά, δεν τα δημιουργήσαμε. Δώσαμε περισσότερες αρμοδιότητες στα τοπικά κλιμάκια επιθεώρησης πλοίων. Ο σκοπός μας ήταν και είναι η δημιουργία ενός ανεξάρτητου δημόσιου Εθνικού Οργανισμού Έκδοσης Πιστοποιητικών Ασφαλείας, ο οποίος θα προσδίδει στη χώρα το κύρος που της αναλογεί ως πρώτη παγκόσμια ναυτιλιακή δύναμη. Με αυτό το άρθρο κάνετε βήματα πίσω. Σας το λέμε και πάλι. Φέρτε μία ρύθμιση η οποία θα πάει τη ναυτιλία μας μπροστά. Μας είπατε ότι η χώρα δεν είχε τη δυνατότητα να πιστοποιεί επιθεωρητές. Επαίρεστε, λοιπόν, για το άρθρο 9 του νομοσχεδίου σας, για τη Σχολή Επιθεωρητών. Μα εμείς τη νομοθετήσαμε, με το άρθρο 10 του ν.4504. Το ξεχνάτε; Τι κάνετε; Επουσιώδεις αλλαγές κάνετε στη ρύθμιση. Παράλληλα, βέβαια, προχωράτε στην κατάργηση του άρθρου 105 του ν.4504 και με τη ρύθμιση που εισάγετε, το κράτος απεμπολεί τη δυνατότητα που του δίνεται από την Ευρωπαϊκή Ένωση να νομοθετεί δικό του θεσμικό πλαίσιο. Μάλιστα, όπως λέει και το ενημερωτικό της ΡΑΛ, που μας ήρθε μετά από τη συζήτηση στις επιτροπές, αυτό δύναται να κριθεί αντισυνταγματικό και σίγουρα έρχεται σε αντίθεση με τους νόμους 4412 και 4413 του 2016. Η ρύθμιση αυτή θα οδηγήσει σε τεράστιες δικαστικές διαμάχες, που μέχρι να εκδικαστούν θα αφήσουν την κατάσταση στα λιμάνια ως έχει. Η κατάργηση του άρθρου 105 αφήνει τη χώρα και το τοπίο της διαχείρισης των αποβλήτων χωρίς ρύθμιση, μόνο με το πλαίσιο ενός κανονισμού, ο οποίος δεν εξειδικεύει κανένα ζήτημα. Η γνώμη μας είναι σαφής. Θέλετε να οδηγηθούμε σε δικαστικές διαμάχες, θέλετε να οδηγηθούμε σε μία απορρύθμιση, για να παραμείνει η κατάσταση όπως έχει με τα μονοπώλια. Μας είπατε ότι στο άρθρο 21 του κανονισμού στο σημείο β΄, αναφέρονται για συμβάσεις αορίστου χρόνου. Ξεχάσατε μία φράση, ότι υπάρχουν και ορισμένου χρόνου, αναφέρεται και σε ορισμένου χρόνου μεγάλης διάρκειας, που υπάρχουν αυτή τη στιγμή στα λιμάνια. Καταθέτω για τα Πρακτικά, λοιπόν, και την εισήγηση της ΡΑΛ και τον κανονισμό 352. [[Στο σημείο αυτό ο Βουλευτής κ. Νεκτάριος Σαντορινιός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, αυτό το νομοσχέδιο φέρνει σημαντικές αλλαγές και σε ζητήματα που άπτονται των εσωτερικών θεμάτων μεταθέσεων και αποσπάσεων στο Λιμενικό Σώμα. Για χάρη της συντομίας, θα σας πω ότι ζητάμε να ακούσετε τις δύο ομοσπονδίες, την Ομοσπονδία των Λιμενικών και την Ένωση των Αξιωματικών, για να αλλάξετε και να κάνετε ένα πλαίσιο το οποίο θα είναι λειτουργικό και δεν θα είναι άδικο. Γιατί από την πρώτη στιγμή φαίνεται ότι θα υπάρξουν πολλές αδικίες σε αυτό το πλαίσιο. Θα κλείσω, όμως, με κάτι το οποίο θεωρούμε πολύ σημαντικό. Επαναφέρετε την αρμοδιότητα αστυνόμευσης του αιγιαλού και παραλίας στην Ελληνική Αστυνομία. Σας το είπαμε και στις επιτροπές. Όταν ιδρύθηκε το 1919 από τον Ελευθέριο Βενιζέλο το Λιμενικό Σώμα είχε αρμοδιότητα στον αιγιαλό και στην παραλία. Πότε καταργήθηκε; Το 1970 επί χούντας, γιατί η χούντα ήθελε τότε να βοηθήσει τη Χωροφυλακή. Εμείς επαναφέραμε την αρμοδιότητα σε αυτό που είχε πραγματικά το Λιμενικό Σώμα και έρχεστε να το καταργήσετε και πάλι. Κάνετε, δηλαδή, αυτό που έκανε και η χούντα. Και καλά, εμάς δε μας ακούτε. Την ΠΟΑΣΥ την ακούτε; Έχω την επιστολή της - την έχετε πάρει όλοι. Την καταθέτω και αυτή για τα Πρακτικά. Όλες τις ενώσεις αστυνομικών σε όλη την Ελλάδα τις ακούτε; [[Στο σημείο αυτό ο Βουλευτής κ. Νεκτάριος Σαντορινιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μας λέτε ότι το Λιμενικό Σώμα πρέπει να ασχοληθεί με το προσφυγικό. Στην Ηγουμενίτσα πρέπει να ασχοληθεί με το προσφυγικό; Στο Ναύπλιο πρέπει να ασχοληθεί με το προσφυγικό; Στην Κρήτη πρέπει να ασχοληθεί με το προσφυγικό; Ξέρετε ποιο είναι το πρόβλημα; Ότι το Λιμενικό Σώμα έκανε καλά τη δουλειά του και πολλοί παραπονέθηκαν γιατί έκανε καλά τη δουλειά του. Γι' αυτό επαναφέρετε την αρμοδιότητα στην Ελληνική Αστυνομία, που έχει χιλιάδες άλλα πράγματα να κάνει. Κυρίες και κύριοι συνάδελφοι, κλείνω λέγοντας ότι το νομοσχέδιο που σήμερα συζητάμε είναι πολύ μακριά από τις προσδοκίες που δημιουργήθηκαν στον κόσμο της ναυτιλίας από την Κυβέρνηση. Είναι σε πολλές περιπτώσεις επιστροφή στο παρελθόν. Ανάμεσα στα πολλά άρθρα διαδικαστικού και νομοτεχνικού χαρακτήρα κρύβονται ρυθμίσεις με σαφή κατεύθυνση απορρύθμισης της ναυτιλίας και της λιμενικής πολιτικής. Η ναυτιλία χρειάζεται σαφείς στρατηγικούς στόχους και όχι αποσπασματικές ρυθμίσεις. Δυστυχώς, για μία φορά ακόμα, περνάτε κάτω από τον πήχη που εσείς θέσατε. Ευχαριστώ. Κύριε Πρόεδρε, ευχαριστώ πολύ και για την ανοχή.
Καλείται τώρα στο Βήμα ο ειδικός αγορητής από το Κίνημα Αλλαγής κ. Βασίλης Κεγκέρογλου.
Κυρίες και κύριοι συνάδελφοι, βιώνουμε μια πρωτόγνωρη κατάσταση. Είναι πολύ θετική η στάση όλων σχεδόν των κομμάτων, όλων των πολιτών, όλων των κοινωνικών φορέων στην κατεύθυνση που οι επιστήμονες υποδεικνύουν προκειμένου να αντιμετωπίσουμε τον αόρατο εχθρό, όπως είπε χαρακτηριστικά και ο Πρωθυπουργός χθες. Να ξεκαθαρίσουμε, όμως, τα πράγματα. Η συναίνεση και η στάση μας αυτή, που δεν έχει καμμία σχέση βεβαίως - το υπενθυμίζω απλώς - με τη στάση σχεδόν όλων των κομμάτων την περίοδο που η χώρα βίωσε μια άλλη κρίση και στην προσπάθεια να την αντιμετωπίσουμε τότε μόνοι μας, ήσασταν όλοι απέναντι, μαζί με τις πλατείες των αγανακτισμένων. Σήμερα, αυτή η συναίνεση στην προσπάθεια αυτή δεν πρέπει να εκληφθεί ως αδυναμία ή ως συνενοχή στα λάθη τα οποία γίνονται από εδώ και πέρα. Αυτά τα οποία έγιναν θα τα συζητήσουμε αργότερα. Αυτά, όμως, που γίνονται τώρα τα επισημαίνουμε, γιατί έχει αξία η επισήμανση αυτή, προκειμένου να αντιμετωπιστούν τρέχοντα προβλήματα. Βεβαίως αξίζουν συγχαρητήρια στο προσωπικό, στους εργαζόμενους του ΕΣΥ, όλων των κατηγοριών και ειδικοτήτων, του ΕΚΑΒ, των κέντρων υγείας, των νοσοκομείων, όλων, αλλά και άλλων φορέων που επιτελούν το καθήκον τους αυτή την ώρα, όλων των δημόσιων λειτουργών. Να θυμάστε αυτή τη συζήτηση αργότερα, όταν θα ξαναμιλήσουμε για το εθνικό σύστημα υγείας και την ανάγκη να αναγεννηθεί, ούτως ώστε να επιτελεί τον κοινωνικό του ρόλο. Γιατί τις προηγούμενες μέρες, ακόμα και με φίλους και συντρόφους, ήρθα σε αντιπαράθεση, γιατί το έλεγαν πεθαμένο. Όχι, κάποιοι θέλουν να το πεθάνουν. Δεν είναι πεθαμένο. Χρειάζεται όμως αναγέννηση. Το ΕΣΥ και εσύ φίλε, σύντροφε, αγαπητέ πολίτη, είστε που αυτή την ώρα έχετε πάρει την κατάσταση στα χέρια σας. Το ΕΣΥ και εσύ, αγαπητέ συμπολίτη. Ναι, υπάρχει πρόβλημα και πρέπει να το αντιμετωπίσει το Υπουργείο Ανάπτυξης και με τα απολυμαντικά και με τα υγρά και τα υπόλοιπα που χρειάζονται, λόγω κερδοσκοπίας κάποιων που δεν έχουν καμμιά κοινωνική υπευθυνότητα, αλλά και στον χώρο της υγείας θα πρέπει έγκαιρα να δείτε τις ελλείψεις και αυτά που ζητούν τα νοσοκομεία, από πιεσόμετρα μέχρι αναπνευστήρες και κυρίως αυτό που επισημάναμε χθες, τα τεστ. Τα τεστ δεν είναι διά τους ολίγους. Τα τεστ δεν μπορεί να είναι προνόμιο κάποιων, όχι γιατί έτσι το επέλεξε η Κυβέρνηση, αλλά γιατί είναι κοινωνική ανάγκη η πραγματικότητα να αποτυπώνεται και όλοι να έχουν πρόσβαση και - δικαιούνται - να κάνουν το τεστ, όταν υπάρχουν βεβαίως τα συμπτώματα και όλα αυτά που δείχνουν οι επιστήμονες. Άρα καμμία παρέμβαση στους επιστήμονες με πολιτικές σκοπιμότητες και βεβαίως κανένα κενό που θα μπορεί να σώσει ζωές δεν πρέπει να μείνει χωρίς αντιμετώπιση. Σε αυτό το πλαίσιο έρχεται ένα νομοσχέδιο του Υπουργείου Ναυτιλίας που είχε - όπως επισημάναμε - τέσσερις συνεδριάσεις να συζητηθεί στην ολότητά του και θα μπορούσε πράγματι σήμερα να έχει έρθει μια έκθεση από την επιτροπή η οποία να έχει συμπεριλάβει και αυτά τα οποία ο Υπουργός ως τίτλους ανέφερε - γιατί έκατσα και την είδα τη συνεδρίαση - και οι προτάσεις των κομμάτων να έχουν ενσωματωθεί. Τίποτα από αυτά! Τέσσερις συνεδριάσεις, λοιπόν, κανονικής διαδικασίας πέρασαν «άπραγες» και σήμερα βρισκόμαστε προ εκπλήξεως, να κατατίθενται τροπολογίες οι οποίες ακόμα δεν έχουν τεθεί υπ' όψιν μας. Προσέξτε, βγήκα εγώ στο Βήμα αυτή τη στιγμή, τροπολογίες δεν έχουν κατατεθεί και είμαστε αναγκασμένοι μέσα σε λίγα λεπτά να τοποθετηθούμε επί σοβαρότατων θεμάτων. Το πιο ντρέτο, το πιο ντόμπρο, το πιο τίμιο είναι να τις κάνει πράξεις νομοθετικού περιεχομένου και να αναλάβει την πολιτική ευθύνη γι' αυτό και όχι διά της τεθλασμένης, εκτός εάν είναι τροπολογίες που αφορούν την αντιμετώπιση του προβλήματος - για τον κορωνοϊό μιλώ - ή αναγκαίες διευθετήσεις που συμφωνούν όλα τα κόμματα. Το νομοσχέδιο έρχεται να λύσει κάποια προβλήματα. Διευθετεί - είναι γεγονός - κάποια κενά, κάποιες εκκρεμότητες, διεκπεραιώνει και κάποια αιτήματα, όμως απέχει πάρα πολύ από το να το πούμε ένα νομοσχέδιο που καλύπτει τις ανάγκες που σήμερα έχουμε. Μετά από δέκα χρόνια κρίσης πραγματικά χρειαζόμαστε μια αναθεώρηση του καινοτόμου τότε και πρωτοποριακού νόμου του ΠΑΣΟΚ, του ν.2932/2001, γιατί τα πράγματα εξελίσσονται και το θεσμικό πλαίσιο πρέπει να βελτιώνεται. Αντί, λοιπόν, να έρθει με έναν οραματικό στόχο για τη ναυτιλία μας μια αναθεώρηση αυτού του καινοτόμου τότε νομοσχεδίου, έρχονται επιμέρους τροποποιήσεις που δεν αγγίζουν τις πραγματικές ανάγκες. Εμείς πιστεύουμε ότι με γνώμονα την απρόσκοπτη υλοποίηση του μεταφορικού έργου και βέβαια με διασφάλιση παροχής ποιοτικών υπηρεσιών, θα έπρεπε με βάση την ολιστική προσέγγιση του μεταφορικού συστήματος των νησιών να κινηθούμε, πλοία, αεροπλάνα, υδροπλάνα, συντονισμός ανταποκρίσεων και όχι να μένουμε σε ένα σύστημα το οποίο έχει ολοκληρώσει τον ρόλο του. Η ειδοποιός διαφοράς μας και από τη σημερινή Κυβέρνηση αλλά και από την προηγούμενη, που τα ίδια ακριβώς έκανε, είναι ακριβώς αυτό: Πρέπει να δούμε τις εξελίξεις, να βάλουμε τον στόχο και να δημιουργήσουμε τους απαραίτητους θεσμούς και σε επίπεδο πολιτικής και σε επίπεδο οργανισμών και βεβαίως μοχλών υλοποίησης. Έχουμε το μεγάλο θέμα που έχει να κάνει με το ίδιο το Υπουργείο. Το Υπουργείο είναι υποστελεχωμένο και όχι μόνο. Στην ανάγκη να υλοποιηθούν κάποιες πολιτικές, ανατίθενται ή αξιοποιούνται στελέχη του Λιμενικού Σώματος και αυτό είναι φυσικό τη στιγμή που είναι υποστελεχωμένο. Από την άλλη μεριά η προηγούμενη κυβέρνηση, επικαλούμενη τους περιορισμούς της τρόικας, προσπαθούσε να διευθετήσει τα πράγματα με κάποιον συγκεκριμένο τρόπο, με τον οποίο και εμείς τότε δεν ήμασταν σύμφωνοι. Σήμερα, που έχουμε τη δυνατότητα να αναθεωρήσουμε και να τον οργανισμό και να αναβαθμίσουμε το Υπουργείο, αυτό που έπρεπε να γίνει είναι να έρθει ένα πλαίσιο κατ' αρχάς για το νέο Υπουργείο Ναυτιλίας, με βάση ένα σχέδιο οργανογράμματος σύγχρονο, να προχωρήσουμε στη θεσμοθέτησή του, ούτως ώστε να έχουμε και τις απαραίτητες ειδικότητες, βεβαίως τις αναγκαίες διευθύνσεις, θεματικές και ειδικές, καταρτισμένο προσωπικό και τους αναγκαίους επιστήμονες που θα το στελεχώσουν με τη διαδικασία του ΑΣΕΠ. Αυτό προϋποθέτει ένα χρονοδιάγραμμα έως δύο έτη για να ολοκληρωθεί, αλλά πρέπει να μπει κάποια στιγμή μπροστά. Δεν γίνεται αυτό. Αντίθετα, γίνεται μια διαδικασία αύξησης των οργανικών θέσεων που κατανέμονται στις λιμενικές αρχές, για τους λιμενικούς εννιακόσιες θέσεις. Εμείς διαφωνούμε με τους εξακόσιους στον τρόπο κατανομής. Με την αύξηση, βεβαίως, και την προκήρυξη για τους χίλιους πεντακόσιους συμφωνούμε απόλυτα, αλλά με τους εξακόσιους δεν συμφωνούμε, γιατί δεν έχει εξηγηθεί και γιατί επιλέχθηκε αυτός ο τρόπος κατανομής. Επιμένουμε στη γενικότερη αναβάθμιση του Υπουργείου. Θα μπορούσαν οι οργανικές θέσεις να γίνουν δέκα χιλιάδες διακόσιες πενήντα, όπως είπαμε και στην επιτροπή, ούτως ώστε να καταστεί απόλυτα ικανό το Λιμενικό, να επιτελέσει τον ρόλο του, καθώς αυτός έχει αυξηθεί ιδιαίτερα την περίοδο που περνούμε, να αξιοποιηθούν και αυτοί οι οποίοι απασχολούνται στη γραφειοκρατία σήμερα στις επιχειρησιακές ανάγκες του Λιμενικού Σώματος και βέβαια να δούμε μια συνολική αναβάθμιση για την οποία μιλούμε. Το σύστημα επιτήρησης των θαλάσσιων συνόρων, για να είμαστε ξεκάθαροι, έχει βελτιωθεί σε σχέση με την περίοδο της πολιτικής «δεν υπάρχουν θαλάσσια σύνορα» - αυτό είναι γεγονός - αλλά απέχει πολύ από το να είναι αυτό το οποίο θέλουμε. Αυτό το οποίο θέλουμε δεν θα επέτρεπε προχθές στο πλοίο να φτάσει στην Κέα από τα Δαρδανέλια και να μην το πάρει χαμπάρι κανείς. Εδώ χρειάζεται μια εξήγηση με τους μετανάστες στην Κέα. Γι' αυτό επιμένουμε και νομίζω ότι το Υπουργείο θα πρέπει τάχιστα και με αφορμή την κρίση που περνάμε να προχωρήσει σε αυτό. Σε σχέση με τα άρθρα 24 και 25, που αναφέρονται στις μεταθέσεις του Λιμενικού Σώματος, διαφωνούμε και έχουμε καταθέσει σχετική τροπολογία, δείχνοντας ξεκάθαρα τον τρόπο με τον οποίο πιστεύουμε ότι πρέπει να γίνονται οι μεταθέσεις. Έρχομαι, όμως, σε ένα άρθρο, που είναι αυτό που αφορά τη σύσταση της Σχολής Επιθεωρητών Ελεγκτών Πλοίων. Η πρωτοβουλία αυτή ουσιαστικά παραπέμπεται στο μέλλον με την έκδοση προεδρικού διατάγματος κ.λπ.. Ως τίτλος αναφέρεται μόνο στο νομοσχέδιο. Με το άρθρο 15 έχουμε τις αρμοδιότητες για τον αιγιαλό και την παραλία. Ενώ παρουσιάζεται ως ξεκαθάρισμα, στην ουσία είναι μπέρδεμα, γιατί στον ίδιο γεωγραφικό χώρο θα κληθούν να δράσουν και το Λιμενικό και η Αστυνομία. Είναι η απόλυτη σύγχυση. Βέβαια, είναι καλό που πολλές φορές επικαλούνται πολλοί και το ΕΣΥ, όταν στο παρελθόν το είχαν καταγγείλει, αλλά και ρυθμίσεις και πράξεις οι οποίες είχαν γίνει στο παρελθόν και ήταν σωστές. Έστω και αργά, αυτό μπορεί να εκληφθεί ως μια μετάνοια και πολιτική επανατοποθέτηση. Έχουμε καταθέσει μια τροπολογία στο άρθρο 28, σχετικά με τη βαθμολογική εξέλιξη. Ενώ κατατέθηκε κανονικά στην επιτροπή, όπως και οι άλλες, δεν έτυχε της αξιοποίησης από το Υπουργείο - ή της απόρριψης. Όσον αφορά στο επίδομα και την επέκτασή του, που ζητήσαμε σε όλες τις τοποθετήσεις μας, είπατε στην τέταρτη συνεδρίαση ότι θα το προχωρήσετε μελλοντικά για τους Νομούς Θεσπρωτίας, Ξάνθης, Κέρκυρας, Ροδόπης. Οψόμεθα, κύριε Υπουργέ! Όσον αφορά στον υπολογισμό του χρόνου υπηρεσίας στο διπλάσιο, σας επαναφέρουμε την τοποθέτησή μας. Ζητούμε αυτό που έχει διατυπώσει και η Πρόεδρός μας κεντρικά για καθολική εφαρμογή σε όλα τα στελέχη των Ενόπλων Δυνάμεων και των Σωμάτων Ασφαλείας σε σχέση με τον υπολογισμό του διπλάσιου χρόνου. Σχετικά με το άρθρο 51 για τους δικαιούχους του μεταφορικού ισοδύναμου, παρ' ότι θεωρούμε ότι κινείται θετικά το σχετικό άρθρο, επισημαίνουμε ότι δεν διευρύνεται η βάση των δικαιούχων από τις αδικίες οι οποίες έγιναν από τη νομοθέτηση της προηγούμενης κυβέρνησης. Πρέπει να συμπεριλάβετε και τους μετατεθέντες και τους αποσπασμένους, δηλαδή τους υπηρετούντες στα νησιά δημοσίους υπαλλήλους ή γενικά, όσους με εντολή και ευθύνη του δημοσίου σε εθνικό ή περιφερειακό επίπεδο μετακινούνται στα νησιά. Επιπλέον, θέλω για άλλη μια φορά να τονίσω τον αποκλεισμό της Κρήτης από το μεταφορικό ισοδύναμο. Η κυβέρνηση ΣΥΡΙΖΑ και ο πρώην Υφυπουργός, που είναι και εισηγητής σήμερα, δυστυχώς κώφευε στην απαίτηση της Κρήτης, των φορέων και τη δική μου για την ένταξη της Κρήτης στο μεταφορικό ισοδύναμο κανονικά και χωρίς μαϊμουδιές. Τελικά, προεκλογικά τι έκανε; Έφτιαξε μια καρικατούρα μεταφορικού ισοδύναμου μόνο για την Κρήτη, καρικατούρα με όλη τη σημασία της λέξεως και αυτό, βεβαίως, δεν λειτούργησε στον βαθμό που έπρεπε και δεν εξυπηρετεί τις ανάγκες, όπως το έφτιαξε. Μόνο και μόνο για προεκλογικές ανάγκες φτιάχτηκε. Είχαμε, λοιπόν, την ελπίδα, κύριε Υπουργέ. Κρήτης και ο Υπουργός, Κρήτης και ο Πρωθυπουργός! Και αν εσείς δεν το κάνετε, ποιος θα το κάνει; Και τι κάνατε; Μέχρι στιγμής τίποτα! Μια τρύπα στο νερό! Χειρότερα από τον Σαντορινιό! Ο Σαντορινιός τουλάχιστον για προεκλογικές σκοπιμότητες έβαλε έναν τίτλο, «μπαλαμούτιασε» τα πράγματα! Εσείς δεν προχωρήσατε σε αυτό που έχετε υποχρέωση να κάνετε, γιατί το είπατε προεκλογικά να εντάξετε απρόσκοπτα, με όλα τα δικαιώματα, την Κρήτη στο μεταφορικό ισοδύναμο για τη μετακίνηση ανθρώπων, τη διακίνηση προϊόντων, αγαθών προς και από την Κρήτη. Βεβαίως, να δούμε και το θέμα των καυσίμων. Παραμένετε στην πιλοτική εφαρμογή, ενώ θα πρέπει να το δούμε συνολικά, διότι ο κάτοικος αυτή τη στιγμή του νοτιότερου σημείου της Κρήτης πληρώνει πολύ περισσότερο τα καύσιμα από ό,τι τα πληρώνει ένας κάτοικος στην Ελλάδα σε ίση απόσταση από το διυλιστήριο. Αυτό θα πρέπει να το μετρήσετε και με αυτόν τον τρόπο. Για το άρθρο 53 και τα ναύδετα, σας επισημαίνουμε ξανά ότι οι ισχύουσες διατάξεις δεν έχουν τύχει εφαρμογής, δεν έχουν εκδοθεί οι ΚΥΑ για να προσδιορίζουν τη θέση. Εσείς λέτε με τη ρύθμιση που φέρατε ότι η θέση επεκτείνεται κατά πεντακόσια μέτρα. Μα, αφού δεν υπάρχει προσδιορισμός της θέσης με προηγούμενες ΚΥΑ που έπρεπε να έχουν εκδοθεί, τι λόγος νομοθέτησης υπάρχει; Κύριε Υπουργέ, θα αναφερθώ στο άρθρο 60, με το οποίο επί της ουσίας καταργείται το άρθρο 105 του ν.4504, του εφαρμοστικού νόμου του Κανονισμού της Ευρωπαϊκής Ένωσης, χωρίς να λαμβάνετε υπ' όψιν σας το γεγονός ότι το συγκεκριμένο άρθρο είχε υπερψηφιστεί στην προηγούμενη Βουλή από όλα τα κόμματα.
Όχι από όλα.
Από ποιο δεν ψηφίστηκε;
Από τη Νέα Δημοκρατία. Είμαστε συνεπείς.
Τότε βρήκαμε και ένα σημείο που είστε συνεπείς. Το αναγνωρίζω!
Με όλα είμαστε συνεπείς!
Το αναγνωρίζω! Κλείνοντας, λοιπόν, θα ήθελα να υπογραμμίσω ότι… [[Θόρυβος στην Αίθουσα]] Όταν χθες, λοιπόν, επικοινώνησαν από τις υπηρεσίες - και σωστά - για να μην υπάρξουν οι δύο ομιλητές, είπαμε ότι οι εισηγητές θα πρέπει γι' αυτόν τον λόγο να έχουν περισσότερη ευχέρεια. Τι να κάνουμε; Όχι εκπτώσεις. Να το λέει το Προεδρείο, αλλά το λένε και από κάτω; Πρώτη φορά συμβαίνει αυτό να διαμαρτύρονται Βουλευτές για το δικαίωμα των Βουλευτών! Ολοκληρώνω, λοιπόν, οπότε θα ικανοποιήσω και το αίτημα του συναδέλφου. Το νομοσχέδιο δεν περιλαμβάνει καμμία διάταξη που να αφορά στους εργαζόμενους, τους εργαζόμενους στα λιμάνια, παραδείγματος χάριν, και τα δικαιώματά τους. Θα σας καταθέσω εδώ την πρόταση που κάνουν οι εργαζόμενοι στα λιμάνια για τη διασφάλιση των δικαιωμάτων τους και τη σύναψη συλλογικών συμβάσεων. Την καταθέτω στα Πρακτικά. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επίσης, θα σας καταθέσω την πρόταση της Πανελλήνιας Ομοσπονδίας Υπαλλήλων του Υπουργείου Εμπορικής Ναυτιλίας για την άποψή του για το νομοσχέδιο και τις συγκεκριμένες διαφωνίες που εκφράζουν. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και, βέβαια, καταθέτω την πρόταση της Ομοσπονδίας Υπαλλήλων των Λιμανιών, η οποία τι λέει; Λέει ότι η Δημόσια Αρχή Λιμένων, την οποία είπατε ότι θα καταργήσετε, η οποία μπορούσε να μην έχει δημιουργηθεί και να έχει ανατεθεί αυτή η πολιτική στο ίδιο το Υπουργείο, μέσα σε μία γενική διεύθυνση, δεν μπορεί να καταργηθεί έτσι από τη μια μέρα στην άλλη. Χρειάζεται όμως και αυτό είναι σημαντικό - το τονίζουν - αναβάθμιση και αντιμετώπιση των προβλημάτων. Αυτό είναι σημαντικό. Υπάρχουν προβλήματα στη Δημόσια Αρχή Λιμένων και πρέπει να αντιμετωπιστούν αλλά, σε κάθε περίπτωση, ό,τι αποφασίσετε θα πρέπει να είναι με ξεκάθαρους κανόνες, να πείτε ότι οι αρμοδιότητες αυτές μεταφέρονται σε αυτή τη γενική διεύθυνση ή τη διεύθυνση του Υπουργείου και ασκούνται από δημόσια αρχή. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έτσι, λοιπόν, ολοκληρώνοντας, καταθέτω και άλλη μια πρόταση η οποία έχει έρθει. Τις καταθέτω μόνο για να είναι υπ' όψιν σας - πιστεύω ότι δεν θα γίνει σήμερα διαδικασία - για την αναγνώριση μάχιμης πενταετίας στα στελέχη των Ενόπλων Δυνάμεων και των Σωμάτων Ασφαλείας, που δεν έχουν τη δυνατότητα να είναι στις παραμεθόριες περιοχές σήμερα με ευθύνη τους, δηλαδή, παραδείγματος χάριν, νοσηλευτές, τεχνικοί, που για λόγους υπηρεσιακούς δεν είναι με ευθύνη τους στην παραμεθόριο. Γιατί να μην έχουν το δικαίωμα που προβλέπεται για τη μάχιμη πενταετία; Κλείνοντας λέω ότι θα πούμε «ναι» στις όποιες θετικές διατάξεις έχει το νομοσχέδιο και υπάρχουν συγκεκριμένες. Θα καταψηφίσουμε τις αρνητικές. Βεβαίως με την τοποθέτησή μου είπα ότι δεν υπάρχει ναυτιλιακή πολιτική και αυτό είναι ένα όχι σε αυτά τα οποία ακολουθείτε. Και, πραγματικά, σας καλούμε για άλλη μια φορά μετά την ψήφιση αυτού του νομοσχεδίου και με το καλό μόλις ομαλοποιηθεί και η κατάσταση του κοινοβουλευτικού και νομοθετικού έργου να έρθετε με μια ολοκληρωμένη πολιτική για τη ναυτιλία μας, που μπορεί να παίξει πρωτοπόρο ρόλο. Θα πληγεί παγκοσμίως από τον κορωνοϊό, ήδη υπάρχουν οι μειώσεις στις μεταφορές και τα προβλήματα είναι τεράστια και θα πρέπει εμείς να είμαστε έτοιμοι, ούτως ώστε να κάνουμε μια επανέναρξη με μια νέα ώθηση που μπορεί και χρειάζεται να υπάρχει ένα αναβαθμισμένο Υπουργείο Ναυτιλίας με συγκεκριμένες πολιτικές ούτως ώστε να το επιτύχει. Σας ευχαριστώ
Τον λόγο τώρα έχει η κ. Διαμάντω Μανωλάκου, ειδική αγορήτρια από το Κομμουνιστικό Κόμμα Ελλάδας.
Γιατί τόσο πεισματικά εν μέσω πανδημίας, που κάθε μέρα αυξάνονται τα κρούσματα και κρούετε τον κώδωνα κινδύνου για τον κορωνοϊό - και έτσι είναι - , επιμένετε να έρθει για συζήτηση στην Ολομέλεια αυτό το νομοσχέδιο αντί να κλείσετε τη Βουλή για δύο εβδομάδες ή τουλάχιστον να μένει ανοιχτή μόνο για τα επείγοντα και κυρίως σε ότι αφορά τον κορωνοϊό, όπως ζήτησε το ΚΚΕ; Τι είναι το τόσο επείγον όταν τα πάντα με νόμο κλείνουν και απαγορεύεται να λειτουργήσουν για λόγους πρόληψης της διάδοσης του ιού; Γιατί τόσο επιμονή, ενώ υπάρχουν κρούσματα κορωνοϊού και στη Βουλή και πολλοί εργαζόμενοι από το προσωπικό και Βουλευτές έχουν μπει σε καραντίνα; Το προσωπικό της Εθνικής Τράπεζας που είναι στη Βουλή μπήκε εξ ολοκλήρου σε καραντίνα, ήρθαν εργαζόμενοι από άλλα καταστήματα, ζουν στην κυριολεξία μέσα στην ανασφάλεια για την προστασία της υγείας τους. Ούτε ανανέωση του αέρα δεν κάνουν, γιατί η έξω πόρτα - και φαίνεται - είναι κλειστή. Επιτέλους, ας υπάρξουν στοιχειώδη μέτρα αερισμού! Πώς από τη μια στο χθεσινό διάγγελμα ο κ. Μητσοτάκης λέει ότι δεν θέλουμε τη διασπορά του ιού, για να μην υπάρξουν ανθρώπινα θύματα και την ίδια ώρα να μην παίρνονται μέτρα, έστω για προσωρινό κλείσιμο της Βουλής; Είναι επικίνδυνο, είναι εγκληματικό αυτό που κάνετε σήμερα και το μόνο που σας ενδιαφέρει είναι να μην μπουν σε καραντίνα τα προνόμια και τα κέρδη επιχειρηματικών ομίλων και κυρίως των εφοπλιστών. Στοιχειοθετείτε μάλιστα στο περιεχόμενο όλου του νομοσχεδίου, αφού πρώτον, περνάτε φωτογραφικές διατάξεις που διευκολύνουν και εξυπηρετούν το κινεζικό μονοπώλιο της «COSCO» για να ξεκινήσει άμεσα, γρήγορα, χωρίς εμπόδια την κατασκευή του τουριστικού λιμανιού καταστρέφοντας την ωραιότερη περιοχή του Πειραιά, την Πειραϊκή, καταστρέφοντας και πολιτιστική κληρονομιά των τειχών του Θεμιστοκλή. Παρευρεθήκατε στα εγκαίνια χωρίς να έχει εγκριθεί η μελέτη περιβαλλοντικών επιπτώσεων σαν σύνολο νέων και παλιών έργων που έχει γνωρίσει πάρα πολλές αντιδράσεις ακόμα και αυτών που είναι υπέρ του έργου. Τώρα, με άρθρα, ακόμα και αυτό που αναφέρεται στις πλωτές εξέδρες, αλλάζετε τη σχετική νομοθεσία, ώστε να μη χρειάζεται έγκριση από το Υπουργείο Πολιτισμού και το Υπουργείο Περιβάλλοντος. Βεβαίως, το σχετικό άρθρο το ετοίμασε ο ΣΥΡΙΖΑ, δεν το ολοκλήρωσε και ας το καταψηφίζει. Δεύτερον, προωθείτε τις προκλητικές αξιώσεις των εφοπλιστών στην ακτοπλοΐα, γενικότερα στις θαλάσσιες μεταφορές, για τη διασφάλιση της κερδοφορίας του εφοπλιστικού κεφαλαίου μέσα από την ένταση εκμετάλλευσης των ναυτεργατών, θέτοντας ακόμα και σε κίνδυνο την ίδια την ασφάλεια της ζωής ναυτεργατών, επιβατών, εργαζομένων και αυτοαπασχολούμενων και των κατοίκων των νησιών. Ουσιαστικά προωθείτε την πλήρη εφαρμογή του Κανονισμού της Ευρωπαϊκής Ένωσης για τις Θαλάσσιες Μεταφορές που συνδυάζεται απόλυτα με την αντιλαϊκή στρατηγική της Ευρωπαϊκής Ένωσης «Ευρώπη 2020» με αλλαγές στο νομοθετικό πλαίσιο και νέα προνόμια στο κεφάλαιο, έτσι η ναυτιλιακή βιομηχανία αντιμετωπίζεται σαν ενιαίο σύνολο που θα συμπεριλαμβάνει μεταφορές, λιμάνια, ναυπηγεία, πλατφόρμες εξόρυξης και μεταφορές πετρελαίου, φυσικού αερίου και εμπορευμάτων. Και σε όλους αυτούς έχετε απέραντα προνόμια και σε αυτό το νομοσχέδιο. Και, βέβαια, παραμερίζετε όποια εμπόδια υπάρχουν - και τα τελευταία - για την ένταση της εκμετάλλευσης των εργαζομένων. Εξάλλου στην ακρόαση των φορέων ό,τι ζήτησε ο πρόεδρος του Συνδέσμου Επιχειρήσεων Επιβατηγού Ναυτιλίας, αφού βεβαίως από πριν χαρακτήρισε θετικό το νομοσχέδιό σας, το υλοποιήσατε μέσα από τις τεχνικές βελτιώσεις και τις τροπολογίες, όπως λήψη μέτρων από την Κυβέρνηση να εκτελούνται δρομολόγια όπου θα υπάρχει επέκταση της χειμερινής περιόδου μέχρι τις 31 του Οκτώβρη με μείωση των συνθέσεων των πληρωμάτων, δηλαδή μείωση των οργανικών συνθέσεων ακόμα και ως 50% τους χειμερινούς μήνες. Μιλάμε για συνθήκες γαλέρας και ημερήσιο χρόνο εργασίας πάνω από δέκα ώρες δουλειάς. Ουσιαστικά κατάργηση των διπλών πληρωμάτων στα ταχύπλοα σκάφη και νέα μείωση των οργανικών συνθέσεων των συμβατικών καραβιών. Όλα για τη μεγιστοποίηση της κερδοφορίας του κεφαλαίου, μπρος στο κέρδος των εφοπλιστών η ασφάλεια της ανθρώπινης ζωής πάει περίπατο. Τρίτον, συνεχίζετε στην ίδια ρότα με την κυβέρνηση του ΣΥΡΙΖΑ και του ΠΑΣΟΚ βεβαίως από πριν, γι' αυτό αν θέλετε το ΠΑΣΟΚ ψηφίζει το νομοσχέδιο και ο ΣΥΡΙΖΑ ψηφίζει την πλειονότητα των άρθρων σας καταψηφίζοντας, όμως, το νομοσχέδιο. Υποκρισία!
Ο κ. Κεγκέρογλου δεν έχει ακόμα εκφέρει άποψη.
Προωθείτε, λοιπόν, όπως και οι προηγούμενοι, τον παραπέρα τεμαχισμό του δικτύου ακτοπλοϊκών συγκοινωνιών σε ζώνες εκμετάλλευσης, σπάσιμο του ενιαίου χαρακτήρα της ακτοπλοΐας, επιδεινώνοντας παραπέρα την απαράδεκτη κατάσταση που επικρατεί στην εξυπηρέτηση των νησιών. Με διάταξη που περιλαμβάνεται στο νομοσχέδιο προωθείται η διαμόρφωση νέου κανονισμού του Συμβουλίου Ακτοπλοϊκών Συγκοινωνιών με αυξημένες αρμοδιότητες στον Υπουργό Ναυτιλίας που θα βγει στο μέλλον. Δηλαδή μας ζητάτε να ψηφίσουμε άδειο πουκάμισο και πολλές τέτοιες υπουργικές αποφάσεις είναι διάσπαρτες στο νομοσχέδιο. Τέταρτον, οι εφοπλιστές ακόμα πιο ενεργά θα καθορίζουν τις τιμές των εισιτηρίων και τα ναύλα των εμπορευμάτων, τη συχνότητα των δρομολογίων των καραβιών με κριτήριο πάντα την αύξηση της κερδοφορίας τους. Χαρακτηριστικά, ενώ η κρατική χρηματοδότηση στους εφοπλιστές συνολικά του ακτοπλοϊκού δικτύου εκτινάχτηκε στα 250 εκατομμύρια επιπρόσθετα οι εφοπλιστές μέσα σε εννέα μήνες, Απρίλη του 2019 έως Γενάρη του 2020, αύξησαν τα ναύλα στην ακτοπλοΐα περιορίζοντας δραματικά την πρόσβαση στις θαλάσσιες συγκοινωνίες για τη λαϊκή οικογένεια, τους νησιώτες εργαζόμενους και τους αυτοαπασχολούμενους. Πέμπτον, παραμένει το πρόβλημα των παρήλικων, υποσυντήρητων καραβιών φορτηγών άνω των τριάντα ετών με μεγάλους κινδύνους για την προστασία της ανθρώπινης υγείας στη θάλασσα και το περιβάλλον και ας θυμηθούμε και το ναυάγιο του «ΑΓΙΑ ΖΩΝΗ» και τα άλλα σαπιοκάραβα πού οδήγησαν. Ταυτόχρονα είναι σε εξέλιξη η ένταση επιθετικότητας των εφοπλιστών, με τη στήριξη που παρέχει η Κυβέρνηση της Νέας Δημοκρατίας, όπως βεβαίως και η προηγούμενη του ΣΥΡΙΖΑ, σε όλες τις ειδικότητες ναυτεργατών, στα ποντοπόρα πλοία, στην ακτοπλοΐα, στην κρουαζιέρα, στα ρυμουλκά, στα ναυαγοσωστικά και όλες τις κατηγορίες καραβιών για την κατάργηση των συλλογικών συμβάσεων εργασίας, αλλά και με δραματικές περικοπές στην κοινωνική ασφάλιση, στην υγεία, την πρόνοια, τη μείωση των οργανικών συνθέσεων, όλα για το κέρδος των εφοπλιστών. Έκτον, ενισχύεται το μεταφορικό ισοδύναμο με νέες επιχορηγήσεις στους ακτοπλόους εφοπλιστές. Αυξήθηκε, δηλαδή, η έμμεση επιδότηση μέσω του μεταφορικού ισοδυνάμου. Η κυβέρνηση ΣΥΡΙΖΑ έδωσε 150 εκατομμύρια και αυτό αυξήθηκε στα 170 εκατομμύρια. Έχετε συνέχεια και συνέπεια στην ενίσχυση του εφοπλιστικού κεφαλαίου και αντίστοιχα αυξήσεις - φωτιά στα εισιτήρια. Έγιναν δύο διαδοχικές μέσα σε έναν χρόνο. Έβδομον, προωθείτε την παραπέρα στρατιωτικοποίηση του Λιμενικού Σώματος, για να το χρησιμοποιήσετε ενάντια σε αγώνες για τα δικαιώματα και τις διεκδικήσεις του ναυτεργατικού ταξικού κινήματος. Ενισχύετε τα κλιμάκια ειδικών αποστολών Λιμενικού, που λειτουργεί ως επιχειρησιακός βραχίονας. Στην πράξη είναι για την καταστολή σε ξεριζωμένους πρόσφυγες, μετανάστες, αλλά και στους ναυτεργάτες. Θυμόμαστε καλά τις πολιτικές επιστρατεύσεις και την ωμή επέμβαση των Ειδικών Δυνάμεων, της ΚΕΑ Βατραχανθρώπων, με εντολή των εφοπλιστών και των κυβερνήσεων του κεφαλαίου ενάντια σε αγωνιστικές απεργίες και κινητοποιήσεις των ναυτεργατών. Βέβαια, περνάτε και ορισμένα αιτήματα του Λιμενικού Σώματος, που έπρεπε από χρόνια να έχουν ικανοποιηθεί, όπως είναι στεγαστικές ανάγκες, συνυπηρέτηση, επίδομα χρόνου υπηρεσίας, φάρμακα και άλλα, που το ΚΚΕ είχε αναδείξει με ερωτήσεις και άλλες παρεμβάσεις. Όγδοον, αλλάζετε τη σύνθεση σε μερικές επιτροπές, όπως την ΕΣΑΛ, τεχνοκρατικό όργανο και μάλιστα γνωμοδοτικό, όχι αποφασιστικό, για να περάσετε εύκολα, γρήγορα, στα σκοτεινά τις ιδιωτικοποιήσεις των λιμανιών. Εμείς λέμε ότι δεν ήταν ό,τι το καλύτερο, όμως το χρησιμοποιήσατε και εσείς και οι προηγούμενοι για να ρυθμίζετε ανταγωνισμούς μεταξύ συμφερόντων ή ακόμα και να ευνοείτε μερικά από τα συμφέροντα αυτά. Δεν ανέχεστε ούτε καν τους υπαλλήλους εμπειρογνώμονες, επειδή δεν είσαστε σίγουροι τι μπορεί να μαθευτεί προς τα έξω. Ένατον, αναγγείλατε την κατάργηση της Δημόσιας Αρχής Λιμένων. Η δημιουργία της ήταν ένα τερτίπι του ΣΥΡΙΖΑ, δήθεν για διασφάλιση του δημοσίου συμφέροντος, όταν ξεπούλησε και το τελευταίο τμήμα του λιμανιού του Πειραιά, τον ΟΛΠ, στο μονοπώλιο της «COSCO». Βέβαια, όλοι μαζί το συμφωνήσατε και το ψηφίσατε, όμως με τη συμβολή των πολιτικών υπαλλήλων του Υπουργείου Ναυτιλίας, τους οποίους επιδεικτικά αγνοείτε σε όλο το νομοσχέδιο - και αυτό είναι απαράδεκτο - οι οποίοι βοήθησαν, συνέβαλαν στην ανέλκυση ναυαγίων. Και κυρίως στη Σαλαμίνα, που την χρησιμοποιούν σαν νεκροταφείο σαπιοκάραβων, είχε μπει ένας προγραμματισμός. Και εδώ το λέω και το φωνάζω, συγκρούονται αντιτιθέμενα συμφέροντα μεταξύ τους, γι' αυτό δεν θεωρούμε και τόσο αθώα την κατάργησή της. Μάλιστα, χωρίς να περιέχεται ειδικό άρθρο στη διαβούλευση - πριν λίγα λεπτά μάς δώσατε τις τροπολογίες - δημιουργεί πράγματι πρόβλημα. Αυτή είναι η τροπολογία που δώσατε πριν από λίγα λεπτά και έχετε την απαίτηση, με τις διαδικασίες fast truck, να τη διαβάσουμε και να ψηφίσουμε. Όμως θα επιμείνω σε κάτι, γιατί είναι η πιο χαρακτηριστική περίπτωση, αυτή του «SEA DIAMOND» στην Καλντέρα της Σαντορίνης. Το Κομμουνιστικό Κόμμα Ελλάδας έχει κάνει δώδεκα ερωτήσεις σε διαφορετικές κυβερνήσεις. Τελικά στα τέλη Γενάρη παραδόθηκε η πραγματογνωμοσύνη σχετικά με το εφικτό της ανέλκυσης του πλοίου, του ναυαγίου. Προέκυψε εκδήλωση ενδιαφέροντος και ο κύριος Υπουργός, τέσσερις μέρες πριν τη λήξη της προθεσμίας, έδωσε εντολή ανάκλησης της διαγωνιστικής διαδικασίας. Τώρα με την κατάργηση της ΔΑΛ, εμείς σας ρωτάμε το εξής. Το κουφάρι του «SEA DIAMOND» που ρυπαίνει, τι θα το κάνετε; Υπάρχει απόφαση του Συμβουλίου της Επικρατείας, όπου είχαν προσφύγει κάτοικοι του νησιού. Θα την αγνοήσετε; Καταθέτουμε τη χθεσινή δραματική ανακοίνωση της συντονιστικής επιτροπής των κατοίκων, που αποκαλύπτει τι παίζεται. [[Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δέκατον, επανέρχεται η αρμοδιότητα ελέγχου πλοίων των ιδιωτών σε κρατική υπηρεσία που η κυβέρνηση ΣΥΡΙΖΑ είχε καταργήσει. Όμως, φαίνεται να είναι στα χαρτιά και ξεδοντιασμένη. Πότε προβλέπεται να λειτουργήσει; Ποιοι θα ελέγχουν τη δουλειά των επιθεωρητών; Τελικά, ούτε τα μεγάλα μονοπώλια - νηογνώμονες ούτε η επανασύσταση του Κλάδου Ελέγχου Πλοίων στο πλαίσιο του Λιμενικού Σώματος αποτελούν λύση για τον ουσιαστικό έλεγχο της αξιοπλοΐας των καραβιών, τη στιγμή που υπάρχει έμπειρο εργατικό δυναμικό και επιστημονικό προσωπικό, μηχανικοί, ναυπηγοί, μηχανολόγοι, πλοίαρχοι και μηχανικοί Εμπορικού Ναυτικού, που με τον σύγχρονο εξοπλισμό μπορούν να ελέγξουν την αξιοπλοΐα των καραβιών. Όμως εδώ τίθενται - και μπαίνουν εμπόδιο - τα κριτήρια των ελέγχων και ο στόχος που βάζετε, τα πάντα στην καπιταλιστική ανάπτυξη. Το βάζετε σαν προτεραιότητα προκειμένου να εξυπηρετηθεί αποκλειστικά η κερδοφορία του κεφαλαίου. Σε ό,τι αφορά τη ναυτική εκπαίδευση, είναι μία μεγάλη αμαρτία όλων σας το ότι υποβαθμίζετε τη δημόσια ναυτική εκπαίδευση για να ενισχύσετε την ιδιωτική. Ντροπή! Καταψηφίζουμε, λοιπόν, το αντιλαϊκό, αντεργατικό, κατασταλτικό και αντιπεριβαλλοντικό νομοσχέδιό σας. Η πολιτική της ιδιωτικοποίησης και παραχώρησης λιμενικών υποδομών σε ομίλους και ιμπεριαλιστικά κέντρα, με ανταγωνιστικά σχέδια, η στυγνή εκμετάλλευση των ναυτεργατών, με τσακισμένα δικαιώματα, υπονομεύει αντικειμενικά τη δυνατότητα που υπάρχει σήμερα για γρήγορη, ασφαλή και φθηνή μεταφορά του λαού και των εμπορευμάτων, με προστασία της υγείας και της ασφάλειας των εργαζομένων, με ισόρροπη παρέμβαση του ανθρώπου στο περιβάλλον. Λύση είναι η αξιοποίηση της γεωστρατηγικής θέσης της χώρας και των ευρύτερων λιμενικών υποδομών σε όφελος του λαού, με κοινωνικοποίηση του συνόλου των συγκεντρωμένων μέσων παραγωγής, με επιστημονικό κεντρικό σχεδιασμό αλλά και αλλαγή σε επίπεδο οικονομίας και εξουσίας. Ακόμα και η πανδημία δείχνει ότι το καπιταλιστικό σύστημα είναι τελείως σάπιο. Δεν μπορεί να δώσει λύση στα προβλήματα των ανθρώπων. Μόνο βάσανα δίνει, γι' αυτό η ανατροπή του επιβάλλεται σαν αίτημα σε όλους.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας και Κοινωνικών Υποθέσεων «Ενσωμάτωση στην ελληνική νομοθεσία της Οδηγίας (ΕΕ) 2016/2341 του Ευρωπαϊκού Κοινοβουλίου και του Συμβουλίου της 14ης Δεκεμβρίου 2016 για τις δραστηριότητες και την εποπτεία των Ιδρυμάτων Επαγγελματικών Συνταξιοδοτικών Παροχών (ΙΕΣΠ)». Προχωράμε τώρα στον ειδικό αγορητή από την Ελληνική Λύση κ. Βασίλειο Βιλιάρδο. Ορίστε, κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Ξεκινώντας από το θέμα της πανδημίας από την οικονομική του οπτική γωνία, θα πρέπει να ληφθούν μεσοπρόθεσμα μέτρα που να μπορεί να αντέξει η οικονομία μας, αφού με κριτήριο τα ιστορικά δεδομένα προβλέπεται να διαρκέσει δεκαοκτώ μήνες με διαλείμματα, με επεισόδια δηλαδή, όπως αποκαλούνται, εκτός φυσικά αν βρεθεί κάποιο εμβόλιο. Πρέπει, επίσης, να λάβουμε υπ' όψιν μας πως η μηνιαία μείωση κατά 50% της οικονομικής δραστηριότητας της χώρας κοστίζει ετήσια 4% του ΑΕΠ, περί τα 8 δισεκατομμύρια ευρώ δηλαδή, οπότε έσοδα του δημοσίου της τάξης των 2,4 δισεκατομμυρίων ευρώ. Εκτός αυτού, πρέπει να στηρίξουμε την εγχώρια παραγωγή τουλάχιστον στα είδη πρώτης ανάγκης, αφού οι εισαγωγές θα είναι προβληματικές, ενώ θα αναγκαστούμε, τόσο εμείς όσο και τα άλλα κράτη, να περιορίσουμε τις εξαγωγές με όλα όσα κάτι τέτοιο σημαίνει για το εμπορικό μας ισοζύγιο, για να καλύψουμε τις δικές μας ανάγκες. Έτσι, τα ελλείμματά μας θα εκτοξευθούν στα ύψη, οπότε πρέπει να πάρουμε έγκαιρα μέτρα ειδικά για τη χρηματοδότησή τους, η οποία θα είναι πάρα πολύ δύσκολη, πρώτον, επειδή μπορεί να στερέψουν οι παγκόσμιες χρηματαγορές, αφού όλες οι χώρες θα χρειαστούν χρήματα εκτός του κραχ που ήδη βρίσκεται σε εξέλιξη και, δεύτερον, επειδή το δημόσιο χρέος μας, που είναι ήδη από πολύ καιρό τώρα, από την αρχή, μη βιώσιμο, θα αυξηθεί ακόμη περισσότερο λόγω των ελλειμμάτων, είτε καταγράφονται είτε όχι. Μεσοπρόθεσμα μέτρα, λοιπόν, που να καθιστούν εφικτή τη λειτουργία της αγοράς με την εκ περιτροπής λειτουργία των καταστημάτων, των βιομηχανιών και λοιπά, καθώς επίσης επικέντρωση στην πρωτογενή παραγωγή που θα αντιμετωπίσει προβλήματα προμήθευσής της με πρώτες ύλες. Τέλος, σωστή προετοιμασία για την πτώση της τουριστικής κίνησης, αφού ο τουρισμός άμεσα και έμμεσα συντελεί περίπου στο 20% του ΑΕΠ μας, 18,1 δισεκατομμύρια ευρώ άμεσα είναι τα έσοδα από τον τουρισμό με έναν πολλαπλασιαστή «2» περίπου. Κλείνοντας την εισαγωγή μας, πρέπει κάποια στιγμή να καταλάβουμε επιτέλους πως οι αναστολές δεν είναι μέτρα, όπως δεν είναι η αναβολή της εκτέλεσης ενός θανατοποινίτη, στην περίπτωση της Ελλάδας η κυλιόμενη χρεοκοπία που βιώνουμε μετά το 2010, που απλά επιμηκύνει το μαρτύριο ειδικά όταν δεν υπάρχει καμμία περίπτωση να το αποφύγει. Τέλος, πρέπει να καταλάβουμε πως το μεγάλο πρόβλημα είναι η παγκόσμια και ειδικά η ευρωπαϊκή ύφεση που προϋπήρχε. Το είδαμε και στη χώρα μας με την υποχώρηση του ρυθμού ανάπτυξης στο τέταρτο τρίμηνο του 2019, χωρίς να υπάρχει ακόμα το BREXIT, ο κορωνοϊός και όλα τα υπόλοιπα. Βασικές αιτίες της είναι η μη ισορροπημένη αναδιανομή των εισοδημάτων, καθώς επίσης η υπερχρέωση κρατών, τραπεζών, επιχειρήσεων και νοικοκυριών. Η ύφεση αυτή δεν πρόκειται να αποφευχθεί, ενώ αντίθετα θα επιδεινωθεί και θα επιταχυνθεί με την εμφάνιση της πανδημίας, όπου για την καταπολέμησή της απαιτούνται αφ' ενός μεν δημοσιονομικά μέτρα τύπου Κέινς, αφού τα νομισματικά έχουν πλέον τελειώσει, αφ' ετέρου τουλάχιστον στην Ευρωζώνη ένα new deal, δηλαδή μία ευρεία ρύθμιση χρεών. Ακριβώς γι' αυτούς τους λόγους θεωρούμε ως πρώτο μέτρο που θα έπρεπε να ληφθεί στη χώρα μας η ριζική μείωση του ΦΠΑ, ένα δίκαιο μέτρο που θα στηρίξει τόσο τους πολίτες όσο και την οικονομία μας στο σύνολό της μεσοπρόθεσμα και όχι βραχυπρόθεσμα, όπως όλα τα υπόλοιπα. Στο νομοσχέδιο τώρα θα ξεκινήσω με το ότι η αδιαφορία του συγκεκριμένου Υπουργείου, όσον αφορά τις ερωτήσεις που υποβάλαμε στις τρεις επιτροπές που προηγήθηκαν, εμένα τουλάχιστον με εντυπωσίασε, αν και μπορεί, βέβαια, να οφειλόταν στο πρόβλημα της πανδημίας που αντιμετωπίζουμε σήμερα μαζί με το μεταναστευτικό και την τουρκική επιθετικότητα, που συνεχίζουν να υπάρχουν, προϊόν πιθανότατα της κατάρρευσης του νομίσματος και γενικότερα της τουρκικής οικονομίας που πνέει τα λοίσθια. Δεν απάντησε το Υπουργείο σε καμμία ερώτησή μας, με εξαίρεση μόνο ορισμένα ερωτήματα του εισηγητή του ΣΥΡΙΖΑ για λίγα μόλις λεπτά, κυριολεκτικά σαν να μην υπήρχαμε καθόλου. Κρίμα για τον κόπο που κάναμε αναλύοντας κάθε άρθρο του νομοσχεδίου! Λογικά, λοιπόν, θα το καταψηφίσουμε επί της αρχής, ψηφίζοντας μόνο τα θετικά του άρθρα. Τώρα, στην πρώτη επιτροπή αναφερθήκαμε σε μία γενική περιγραφή των τεσσάρων κεφαλαίων του νομοσχεδίου, κατανοώντας πως δρομολογείται για να διορθώσει ορισμένα κακώς κείμενα, αν και με πολύ πρόχειρο τρόπο, όσον αφορά τις θαλάσσιες εσωτερικές μεταφορές, την εποπτεία, καθώς επίσης την αστυνόμευση των μεταφορών και του παράκτιου χώρου, όπως είναι τα λιμάνια, οι αιγιαλοί, ο έλεγχος των πλοίων και των τουριστικών σκαφών, όπως, επίσης, ζητήματα του προσωπικού που θα διεκπεραιώνει το σημαντικό αυτό έργο, του Λιμενικού, της Ακτοφυλακής αλλά και της Αστυνομίας. Είναι δε απαραίτητη - επειδή η Ελλάδα είναι μια νησιωτική χώρα με τη θάλασσα στο επίκεντρό της - και προέχει η υπεράσπισή της μέσω της εξασφάλισης τού να κατοικούνται και να εξυπηρετούνται τα νησιά μας και όλα τα υπόλοιπα. Άλλωστε, όποιος χώρος μένει ακάλυπτος μπορεί να διεκδικηθεί από άλλους, ειδικά σε μία εποχή που η τουρκική απειλή κλιμακώνεται. Επομένως η κάλυψη των νησιών μας - με την ευρεία έννοια της λέξης - είναι θέμα ζωτικής σημασίας για το μέλλον της χώρας μας, η οποία διαθέτει σημαντικό πλούτο, όπως είναι οι δυνατότητες τουριστικής, εμπορικής και ενεργειακής εκμετάλλευσης της νησιωτικής και της θαλάσσιας επικράτειάς της. Σημαντική είναι επιπλέον η διερχόμενη εμπορική κίνηση - είτε είναι νόμιμη είτε παράνομη - όπως είναι το λαθρεμπόριο και η παράνομη μετανάστευση, όπου η τελευταία μάς δημιουργεί όλο και περισσότερα προβλήματα, ειδικά εάν συμπεριλάβουμε τις προθέσεις της Τουρκίας για τον βίαιο εποικισμό των ακριτικών κυρίως νησιών μας. Συνεχίζοντας, χωρίς να επαναλάβουμε αναλυτικά αυτά που αναφέραμε στα επιμέρους κεφάλαια του νομοσχεδίου, αναφερθήκαμε στα βασικά χαρακτηριστικά της επιβατικού ναυτιλίας της χώρας μας με στατιστικά που την αφορούν και που έχουν σχέση με την παραγωγή πλούτου, με τη συμβολή της καλύτερα στο ελληνικό ΑΕΠ από διάφορες οπτικές γωνίες. Επιπλέον, αναφερθήκαμε στα προβλήματα που αντιμετωπίζει σε γενικές γραμμές ο κλάδος. Στη δεύτερη επιτροπή επικεντρωθήκαμε στα πιο πολλά από τα ογδόντα ένα άρθρα του νομοσχεδίου, με έμφαση στα σημαντικότερα και με ανάλογες ερωτήσεις που όπως είπαμε, δυστυχώς, δεν απαντήθηκαν, καμμία! Τέλος, στην τρίτη επιτροπή αναφερθήκαμε στα υπόλοιπα άρθρα του νομοσχεδίου, ενώ σήμερα θα επικεντρωθούμε στο Σώμα του Λιμενικού και της Ακτοφυλακής, συγκρίνοντάς το με άλλες χώρες, καθώς επίσης στη FRONTEX, εάν μας το επιτρέψει ο χρόνος. Εν προκειμένω, το ελληνικό Λιμενικό ιδρύθηκε το 1919 με αξιωματικούς του Πολεμικού Ναυτικού. Είναι ένα στρατιωτικοποιημένο σώμα με αποστολή την αστυνόμευση της χώρας εν καιρώ ειρήνης, ενώ σε περιόδους πολέμου μπορεί να συμμετέχει σε πολεμικές δραστηριότητες. Γενικά τώρα η αποστολή του είναι η εξής: Πρώτον, η φρούρηση και ο έλεγχος των λιμανιών της χώρας, δεύτερον, η προστασία της θαλάσσιας αλιείας, όπου σήμερα αντιμετωπίζουμε μεγάλα προβλήματα από οργανωμένα κυκλώματα που ληστεύουν τις ιχθυοκαλλιέργειες - και θα θέλαμε να γνωρίζουμε εάν έχουν ληφθεί μέτρα, αποκλείεται να μας το πουν, αλλά πρέπει να το αναφέρουμε - τρίτον, η διάσωση στη θάλασσα η οποία έχει λάβει μεγάλες διαστάσεις με τους παράνομους μετανάστες, τέταρτον, η αντιμετώπιση εκτάκτων γεγονότων που αφορούν τη θαλάσσια συγκοινωνία και την ασφάλεια της ναυσιπλοΐας, καθώς επίσης - τελευταίο - ο έλεγχος των χωρικών υδάτων της Ελλάδας, ο οποίος είναι πολύ σημαντικός λόγος των προκλήσεων της Τουρκίας. Εύλογα, λοιπόν, θέλουμε να ρωτήσουμε εάν οι οκτώ χιλιάδες άτομα προσωπικό που διαθέτει - οι εννιάμισι χιλιάδες μετά την ψήφιση του νομοσχεδίου - τα εκατόν εβδομήντα πέντε σκάφη διαφόρων τύπων - χωρίς να συνυπολογίζονται τα φουσκωτά - τα δέκα ελικόπτερα και τα επτά αεροπλάνα είναι αρκετά για τις σημερινές της ανάγκες για μία χώρα όπως η δική μας, με τη μεγαλύτερη ακτογραμμή της Ευρώπης και με τα περισσότερα λιμάνια. Έχουμε εκατόν πενήντα έξι λιμάνια, με εκατόν σαράντα πέντε με θαλάσσια μεταφορά επιβατών - θα καταθέσουμε το σχετικό έγγραφο για τα Πρακτικά - αν και δεν γνωρίζουμε αν δηλώνονται ως λιμάνια μόνο τα μεγάλα εμπορικά ή και τα μικρότερα. [[Στο σημείο αυτό ο Βουλευτής κ. Βασίλειος Βιλιάδρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γνωρίζουμε, πάντως, πως υπάρχουν διαφορετικές προσεγγίσεις ως προς τη λειτουργία της Ακτοφυλακής διεθνώς, αφού αλλού υπάγεται στο Πολεμικό Ναυτικό - όπως στην Ιταλία - αλλού θεωρείται εθνοφυλακή - όπως στην Ισπανία ή στη Γαλλία - αλλού υπάγεται από κοινού στο Πολεμικό Ναυτικό και στο Υπουργείο Εσωτερικών, ενώ αλλού θεωρείται αστυνομικό σώμα και υπάγεται στο Υπουργείο Εσωτερικών, όπως στη Γερμανία. Με βάση τώρα συγκριτικά στοιχεία που έχουμε συλλέξει και θα καταθέσουμε, επίσης, στα Πρακτικά, προκύπτουν οι ακόλουθες παρατηρήσεις για το ελληνικό Λιμενικό και την Ακτοφυλακή σε σχέση με τις άλλες χώρες. [[Στο σημείο αυτό ο Βουλευτής κ. Βασίλειος Βιλιάδρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πρώτον, η Ελλάδα μαζί με την Ιταλία και την Ισπανία έχουν το μεγαλύτερο Λιμενικό - Ακτοφυλακή στην Ευρωπαϊκή Ένωση, με εννιάμισι χιλιάδες άτομα η Ελλάδα και με έντεκα χιλιάδες άτομα η Ιταλία, ενώ η ισπανική ακτοφυλακή, μαζί, όμως, με τις υπόλοιπες υπηρεσίες χερσαίων συνόρων και την εθνοφυλακή, διαθέτει δεκαέξι χιλιάδες άτομα. Δεύτερον, η Ελλάδα και η Τουρκία έχουν περίπου 0,7 άτομα ανά χιλιόμετρο ακτογραμμής, ενώ η Ιταλία, η Ισπανία και η Αίγυπτος πάνω από ενάμισι. Με κριτήριο, τώρα, τα παραπάνω, το ελληνικό Λιμενικό είναι μία υπολογίσιμη δύναμη συγκριτικά με τις άλλες ευρωπαϊκές και μεσογειακές χώρες, όπως, επίσης, με την Τουρκία, με ικανοποιητική αναλογία ανά χιλιόμετρο ακτογραμμής και λιμανιών, όσον αφορά τα σκάφη ή το προσωπικό. Επομένως, όταν παρατηρούνται κατά τόπους ελλείψεις, οφείλεται είτε στη μεγάλη διασπορά των δυνάμεων είτε στην ελλιπή συντήρηση, κάτι που θα παρακαλούσαμε, επίσης, να μας απαντηθεί. Θα παρακαλούσαμε να απαντηθεί, επιπλέον, εάν συμφωνεί ο Υπουργός με αυτά που αναφέρθηκαν στη διαβούλευση, σύμφωνα με τα οποία η Ακτοφυλακή θα έπρεπε να υπαχθεί στο Υπουργείο Εθνικής Άμυνας λόγω των υφιστάμενων πολεμικών συνθηκών με την Τουρκία. Με δεδομένο, πάντως, το μεγάλο μήκος των ακτογραμμών μας, επίσης της ναυτοσύνης και της γνώσης των τοπικών θαλασσών από τους νησιώτες μας, θα προτείναμε τη δημιουργία μιας ανάλογα με τη χερσαία εθνοφυλακής - πολιτοφυλακής, όπως συμβαίνει σε άλλες ευρωπαϊκές χώρες, πολύ περισσότερο επειδή στη δική μας γεωγραφική περιοχή είναι αρκετά πιο σημαντικός ο ρόλος του Λιμενικού και της Ακτοφυλακής όσον αφορά τη διακίνηση ναρκωτικών, το λαθρεμπόριο τσιγάρων, όπλων ή άλλων προϊόντων, τη διακίνηση ανθρώπων, την παράνομη αλιεία κ.λπ.. Κλείνοντας, θέλουμε να επισημάνουμε ξανά το θέμα της αλίευσης - υπεραλίευσης και τα προβλήματά μας με την Τουρκία, που έχουμε αναφέρει πολλές φορές ως κόμμα, με αντίστοιχες προτάσεις σχετικά με το πώς μπορεί να βοηθήσει το Λιμενικό. Καταθέτουμε το σχετικό έγγραφο για τα Πρακτικά, παρακαλώντας τον Υπουργό να τις μελετήσει. [[Στο σημείο αυτό ο Βουλευτής κ. Βασίλειος Βιλιάδρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επίσης, στο θέμα του Λιμενικού θέλουμε να προσθέσουμε τον πολύ σημαντικό ρόλο του για την αστυνόμευση σε σχέση με την παρανομία τόσο στις ιχθυοκαλλιέργειες - θα καταθέσουμε σχετικό έγγραφο για τα Πρακτικά, όπου γράφει «Έχουν «ρημάξει» τις ιχθυοκαλλιέργειες! Συναγερμός στο Λιμενικό» - όσο και στην ανοιχτή θάλασσα, όπου βλέπουμε μία κάμψη ειδικά για μεγάλες τράτες και την απόσυρση των μικρών λόγω της Ευρωπαϊκής Ένωσης, που, επίσης, θα καταθέσουμε στα Πρακτικά. [[Στο σημείο αυτό ο Βουλευτής κ. Βασίλειος Βιλιάδρος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο μαρασμός, πάντως, στις μεγάλες τράτες ίσως να οφείλεται στην υπεραλίευση, ίσως στον ανταγωνισμό με τους Τούρκους που αφ' ενός μεν παραβιάζουν τα δικά μας χωρικά ύδατα, αφ' ετέρου δεν έχουν τους περιορισμούς της Ευρωπαϊκής Ένωσης, οπότε εξάγουν στη συνέχεια τα ψάρια με χαμηλότερες τιμές λόγω της μη πληρωμής δασμών στην Ελλάδα και στην Ευρωπαϊκή Ένωση. Καταθέτω το σχετικό έγγραφο για τα Πρακτικά. [[Στο σημείο αυτό ο Βουλευτής κ. Βασίλειος Βιλιάδρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εν προκειμένω, είναι θέμα προστασίας του περιβάλλοντος, εθνικού πλούτου και οικονομικό, ειδικά όσον αφορά την απασχόληση στα νησιά. Πρότασή μας είναι να διαχωριστεί το Λιμενικό στην Ακτοφυλακή που θα υπάγεται στο ΥΠΕΘΑ λόγω των εντάσεων με την Τουρκία και στο Λιμενικό για τα λιμάνια, τη ναυτιλία και τις σχολές του Εμπορικού Ναυτικού. Θα ολοκληρώσω τώρα με δυο λόγια για τη FRONTEX, η οποία ιδρύθηκε το 2016 και έχει έδρα τη Βαρσοβία. Δεν είναι ξεκάθαρο πόσο είναι το ανθρώπινο δυναμικό της, πόσα σκάφη χρησιμοποιεί και αν είναι ιδιόκτητα ή αποσπασμένα από διάφορες χώρες. Αναφέρεται, επίσης, πως διαθέτει έξι αεροσκάφη, τέσσερα ελικόπτερα και ογδόντα οχήματα με τον προϋπολογισμό της για το 2020- τον ευρωπαϊκό προϋπολογισμό - στα 420,6 εκατομμύρια ευρώ. Στα ελληνικά νησιά εμφανίζεται να έχει δύναμη επτακοσίων πενήντα ατόμων, που, από ό,τι φαίνεται, ασχολούνται κυρίως με την υποδοχή των μεταναστών, ενώ από την ίδρυσή της έχει καταφέρει να επιστραφούν μόλις είκοσι επτά χιλιάδες άτομα που έμεναν παράνομα στην Ευρωπαϊκή Ένωση, γεγονός που αποτελεί σοβαρό δείγμα της ανεπάρκειάς της. Φαίνεται, πάντως, ότι θα αυξήσει το προσωπικό της στα πέντε χιλιάδες άτομα το 2021 και στα δέκα χιλιάδες έως το 2027, ενώ δέχεται αιτήσεις για να προσλάβει άτομα με εμπειρία στην αστυνόμευση, όπου, με κριτήριο τη διαβούλευση, υπάρχει πολύ σοβαρό ενδιαφέρον από την Ελλάδα. Εδώ θα θέλαμε να ρωτήσουμε τα εξής: Πρώτον, θα υπάρξει συνεισφορά εφάπαξ μονάδων του Λιμενικού και της Ακτοφυλακής της χώρας μας και άλλων χωρών ή θα δανείζονται για ένα διάστημα; Δεύτερον, τα χίλια πεντακόσια νέα άτομα που θα προσληφθούν με το παρόν νομοσχέδιο, θα καλύψουν, ενδεχομένως, τις απώλειες προς τη FRONTEX; Πώς θα μπορούσαν να εργαστούν οι νέοι Έλληνες εκεί για να μειωθεί η ανεργία; Τρίτον, τι εγκαταστάσεις θα απασχολεί η FRONTEX από τη χώρα υποδοχής και με τι κόστος; Ποια είναι η συνεργασία με τις ΜΚΟ; Τέλος, έχει δηλωθεί πως η FRONTEX θα υπάγεται στις εντολές της χώρας υποδοχής. Ισχύει; Εάν ισχύει, τι εγγυήσεις υπάρχουν σχετικά με το ότι θα διατηρηθεί αυτό το καθεστώς και δεν θα αλλάξει με μία οδηγία της Ευρωπαϊκής Ένωσης, όπως αυτές που ψηφίζονται αυτούσιες, διευκολύνοντας την παράνομη μετανάστευση και φορτώνοντας στις χώρες το κόστος υποδοχής; Ευχαριστώ πολύ.
Τον λόγο έχει ο κ. Κρίτων Αρσένης από το ΜέΡΑ25.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, πραγματικά η Βουλή θα έπρεπε να είναι στην πράξη κλειστή και να συνέρχεται μόνο μετά από αιτήματα Βουλευτών, κομμάτων και της Κυβέρνησης για επείγοντα θέματα που αφορούν, προφανώς, κυρίαρχα αυτή τη στιγμή τον κορωνοϊό. Το να συζητάμε για την ΕΣΑΛ και τις πλωτές εξέδρες τη στιγμή που καλούμε τους πολίτες να μένουν σπίτι, νομίζω ότι είναι τραγελαφικό. Εμείς σε αυτό το νομοσχέδιο, το οποίο πάλι θεωρούμε ότι κακώς συζητείται αυτή τη στιγμή, σαν βασικό ζήτημα βλέπουμε το μεταφορικό ισοδύναμο. Θα θέλαμε αυτό το μεταφορικό ισοδύναμο να διευρυνθεί. Θα θέλαμε να δούμε περιοχές σαν την Κρήτη να μπαίνουν εξ ολοκλήρου και ξεκάθαρα μέσα, θα θέλαμε να καλύπτει και όλους τους διαμένοντες στα νησιά και όχι μόνο τους κατοίκους. Όμως, όπως είχαμε επισημάνει και κατά τη διάρκεια των συζητήσεων στην επιτροπή, τα νούμερα δεν βγάζουν νόημα, κύριε Υπουργέ. Το κόστος που έχετε συμπεριλάβει στον προϋπολογισμό για το μεταφορικό ισοδύναμο και το κόστος για τις άγονες γραμμές δείχνει να είναι κατά 100 εκατομμύρια λιγότερο από τον περσινό προϋπολογισμό. Τι θα γίνει; Από που θα καλυφθεί αυτό το κενό; Έχετε βάλει ως προθεσμία τον Απρίλιο του τρέχοντος έτους - δηλαδή σε λίγο - γιατί λέτε ότι είναι πιλοτικό αυτό πρόγραμμα και θα δείτε τα αποτελέσματα για να προτείνετε κάποια νέα νομοθεσία και αυτό δημιουργεί μία ανασφάλεια στους πολίτες. Δεν έχει νόημα να νομοθετούμε τώρα για ένα μήνα μετά. Βάλτε την προθεσμία μέχρι το τέλος του χρόνου κι αν βγάλετε συμπεράσματα από την πιλοτική λειτουργία, ελάτε και φέρτε μία άλλη νομοθεσία, μία άλλη τροπολογία, όπως κάνετε για τόσες πολλές περιπτώσεις. Όμως, το να συζητάμε σήμερα για το τι θα γίνει σε τριάντα μέρες όχι στα πλαίσια μιας ΠΝΠ αλλά στα πλαίσια ενός νομοσχεδίου, είναι λίγο περίεργο. Δεν βγάζει νόημα. Τώρα, όσον αφορά την ΕΣΑΛ. Όπως ξέρετε, υπάρχει μία κατακραυγή για αυτό το θέμα, καθώς αντικαθιστάτε τους υπηρεσιακούς παράγοντες που τόλμησαν να πουν μερικά όχι. Το τόλμησαν. Είπαν πολλά ναι στις κυβερνήσεις. Τόλμησαν να πουν μερικά όχι. Και αυτά τα λίγα όχι που είπαν, ενοχλούν τη δική σας Κυβέρνηση. Ενοχλούν τα σχέδια που έχετε για την ιδιωτικοποίηση των λιμανιών. Και τους αντικαθιστάτε με πολιτικά στελέχη. Και θέλω να επισημάνω ότι εμείς διαφωνούμε με παρελθόντες αποφάσεις της ΕΣΑΛ, όπως αποφάσεις που σχετίζονται με την επέκταση του λιμανιού του Πειραιά, της «COSCO», για την κρουαζιέρα. Και νομίζω ότι σύντομα θα υπάρχουν και προσφυγές απέναντι στις συγκεκριμένες αποφάσεις της ΕΣΑΛ. Παρ' όλο που είπε τόσα πολλά ναι η ΕΣΑΛ, σας ενόχλησαν τα λίγα της όχι. Θέλετε να έχετε μόνο τα ναι σε οποιαδήποτε πρόταση εσείς προωθείτε. Και θα επισημάνω τους λόγους που θα υπάρξει περαιτέρω κινητοποίηση απέναντι σε αυτό το λιμάνι που σχεδιάζετε στην Πειραϊκή. Υπάρχουν τα τοξικά βυθοκορήματα, που θα χρησιμοποιηθούν για την κατασκευή και θα φέρουν τρομερή ρύπανση και υποβάθμιση της ποιότητας των υδάτων. Γιατί θα υπάρχουν οι ρύποι της κρουαζιέρας που θα αυξηθούν με τις επτά τελικά θέσεις - ήταν δύο αρχικά - των μεγάλων κρουαζιερόπλοιων, που θα υποβαθμίσουν ουσιαστικά την ποιότητα ζωής των κατοίκων της Πειραϊκής και υπάρχει και το κυκλοφοριακό. Στην ουσία παίρνετε τους δρόμους της πόλης για να τους δώσετε στους εισερχόμενους από την κρουαζιέρα, στερώντας τους πόρους αυτούς από τους κατοίκους. Επίσης, είναι τα αρχαιολογικά. Είτε είναι μνημεία είναι το τείχος, ένα κομμάτι τους θα βρεθεί πολλά μέτρα τσιμέντου μακριά από τη θάλασσα, ενώ αυτή τη στιγμή είναι - όπως ήταν στην αρχαιότητα - στη φυσική τους θέση. Κατ' αρχάς είναι εντυπωσιακό. Συμμετείχαν στελέχη της Κυβέρνησής σας στα εγκαίνια των έργων αυτού του λιμανιού. Και δεν έχει ληφθεί περιβαλλοντική αδειοδότηση και ήσασταν εκεί πέρα μαζί με τους ανθρώπους της «COSCO». Έχω θέσει και άλλες φορές το ερώτημα, εάν ισχύουν αυτά που λέει η κοινή γνώμη, ότι υπάρχουν ρουσφέτια προσλήψεων από πολιτικά γραφεία για θέσεις εργαζομένων στο λιμάνι του Πειραιά και της «COSCO». Θα ήθελα μία απάντηση. Είναι στη γνώση σας τέτοια θέματα; Γνωρίζετε τέτοιες περιπτώσεις; Σε ποια γραφεία συμβαίνουν; Προχωράτε, όμως, όλα αυτά για να ιδιωτικοποιήσετε τα λιμάνια και δεν το καταλαβαίνω. Δεν έχετε πάρει τα μαθήματα από τον κορωνοϊό; Δεν έχετε πάρει τα μαθήματα πόσο καίριας σημασίας είναι οι δημόσιες υποδομές; Θα αναφερθώ στο άρθρο 105 για τα απόβλητα. Υπήρχε μια απελευθέρωση της αγοράς κι εσείς θέλετε να φέρετε ένα ιδιωτικό μονοπώλιο. Καλά, εσείς δεν είστε υπέρ της ελεύθερης αγοράς; Ποιο είναι το κίνητρό σας αυτή τη στιγμή να αλλάξετε πλευρά; Όσο για τον Νηογνώμονα, μας απασχολεί πάρα πολύ έντονα η έλλειψη ανεξαρτησίας του ελεγκτή από τον ελεγχόμενο. Για τις πλωτές εξέδρες υπήρξε καταγγελία και από την ΚΕΔΕ, από τους δήμους. Θα δημιουργούνται ανεξέλεγκτα σε όλη την περιφέρεια και την περιοχή των δήμων πλωτές εξέδρες χωρίς την σύμφωνη γνώμη της τοπικής αυτοδιοίκησης; Πώς θα ελέγξουν οι δήμοι τον χώρο τους; Και πάλι θέλω να μας ξεκαθαρίσετε αν έχουν σχέση αυτές οι εξέδρες με εξορύξεις. Εμείς θα είμαστε κατά του νομοσχεδίου επί της αρχής όπως και στα περισσότερα άρθρα. Θέλω, όμως, να επισημάνω κάποια θέματα τεράστιας σημασίας, κάποιες ελλείψεις σας στην αντιμετώπιση του κορωνοϊού, που δημιουργούν τεράστια κοινωνικά προβλήματα. Για να μείνουμε εμείς στο σπίτι, για να μείνουν οι περισσότεροι στο σπίτι, χρειάζεται κάποιοι άνθρωποι να είναι εκτός του σπιτιού τους. Δεν υπάρχουν επαρκή μέτρα προστασίας αυτών των ανθρώπων. Υπάρχουν καταγγελίες στον Τύπο για τους εργαζόμενους της «Teleperformance». Αλλά και σήμερα πριν από λίγο συνεργάτης μου δέχτηκε τηλέφωνο για προώθηση προσφορών από την «ELPEDISON». Και άλλες εταιρείες φαντάζομαι ότι κάνουν το ίδιο. Για ποιον λόγο συνεχίζουν και λειτουργούν αυτές οι εταιρείες; Για ποιον λόγο δεν προστατεύονται αυτοί οι εργαζόμενοι; Ποια είναι η ανάγκη αυτές οι εταιρείες να συνεχίζουν να κάνουν προσφορές και να εξυπηρετούν τηλεφωνικά κέντρα; Δεν συνάδει με τα υπόλοιπά μας μέτρα για τον κορωνοϊό. Επίσης, υπάρχει το θέμα των απολύσεων εργαζομένων σε επιχειρήσεις που διακόπτουν τη λειτουργία τους. Έγιναν κάποιες ανακοινώσεις από το Υπουργείο. Φοβόμαστε ότι δεν θα είναι επαρκείς. Θέλουμε να το παρακολουθείτε και θα το ξαναφέρουμε στην Βουλή. Πάει τώρα ο κόσμος να δουλέψει από το σπίτι του. Ποιο είναι, όμως, το πλαίσιο της τηλεργασίας; Πως προστατεύονται τα εργατικά δικαιώματα; Δεν υπάρχει κάποιο πλαίσιο ουσιαστικά για το πώς να γίνει αυτή η διαδικασία, πώς να τηρηθούν τα ωράρια και τα δικαιώματα. Πρέπει επειγόντος - και αυτό θα ήταν ένα θέμα να συζητάμε στην Βουλή - να φέρουμε ένα πλαίσιο για το τι συμβαίνει με αυτούς τους ανθρώπους που δουλεύουν από το σπίτι. Ποιο είναι το πλαίσιο που προστατεύει τα δικαιώματά τους; Όσο αφορά τα κέντρα φιλοξενίας προσφύγων, στη Μόρια έχουμε είκοσι δύο χιλιάδες πρόσφυγες. Είναι ένα κέντρο το οποίο έχει υποδομές για πέντε χιλιάδες πρόσφυγες και εσείς λέτε ότι θα κλείσετε τα σημεία που συγχρωτίζονταν αυτοί οι άνθρωποι. Σε ένα κέντρο που αντί για πέντε χιλιάδες ανθρώπους έχει είκοσι δύο χιλιάδες ανθρώπους, θα τους προστατεύσετε κλείνοντας απλά τρία σημεία συνάντησης; Αυτό είναι τρελό! Πρέπει, πραγματικά, να προχωρήσει άμεσα το θέμα της αποσυμφόρησης. Αντίστοιχα υπάρχει το θέμα των καταυλισμών των Ρομά. Καταργήσατε την ειδική γραμματεία ένταξης των Ρομά. Δεν υπάρχει κάποιος φορέας που να παρακολουθεί τα ζητήματα, και αυτή τη στιγμή έχουμε είκοσι δύο χιλιάδες ανθρώπους να ζουν σε πρόχειρους καταυλισμούς, χωρίς να έχουν ληφθεί ειδικά μέτρα γι' αυτούς τους συμπολίτες μας απέναντι στον κορωνοϊό. Υπάρχει και το θέμα της ενδοοικογενειακής βίας. Όταν λέμε μένουμε σπίτι, πρέπει να λάβουμε υπ' όψιν ότι κάποιοι άνθρωποι που μένουν σπίτι αυτή τη στιγμή, είναι ο βιαστής και ο βιαζόμενος. Είναι θύματα ενδοοικογενειακής βίας. Είναι ο βασανιστής και ο βασανιζόμενος. Αυτοί οι άνθρωποι - όπως βλέπουμε και από το παράδειγμα της Ιταλίας και τις δηλώσεις του εισαγγελέα της Ιταλίας - σταματάνε πλέον να κάνουν ακόμα και κλήσεις - καταγγελίες της βίας. Είναι σε πλήρη αδιέξοδο. Δώστε διέξοδο σε αυτούς τους ανθρώπους. Πάρτε μέτρα. Αυτή η επιδημία μας δίνει μία ευκαιρία να ξαναθυμηθούμε ότι η κακιά στιγμή δεν είναι προνόμιο μόνο των μη προνομιούχων, των κατατρεγμένων και των φτωχών. Πρέπει να θυμηθούμε ξανά την ανθρωπιά και την αλληλεγγύη, την αξία των κοινών αγαθών και υποδομών. Τα δημόσια νοσοκομεία, κύριε Υπουργέ, και κυρίες και κύριοι της Κυβέρνησης, όχι μόνο η πρόσβαση σε υποδομές υγείας είναι αυτό που είναι το κοινό αγαθό. Αυτά τα νοσοκομεία είναι αυτή τη στιγμή η ασπίδα μας απέναντι στον κορωνοϊό, όποια ασπίδα είναι αυτή που διαθέτουμε. Ελπίζω να πήρατε το μάθημα και την επόμενη αυτής της επιδημίας να μη συνεχίσετε αυτό το παιχνίδι, τον χορό των ιδιωτικοποιήσεων, απέναντι σε όσα μας προστατεύουν στη δύσκολη στιγμή, που - ναι, τι να κάνουμε; Είμαστε άνθρωποι - κάποια στιγμή συμβαίνει. Ευχαριστώ πολύ.
Πριν δώσω τον λόγο στον Πρόεδρο της Κοινοβουλευτικής Ομάδας της Ελληνικής Λύσης, κ. Βελόπουλο, ο κύριος Υπουργός έχει να κάνει κάποια νομοτεχνική βελτίωση. Ορίστε, κύριε Υπουργέ, έχετε τον λόγο.
Είναι μια μικρή νομοτεχνική βελτίωση, κύριε Πρόεδρε, στα άρθρα 2 και 3. Είναι η προσθήκη της προϋπόθεσης ύπαρξης συγκοινωνιακών αναγκών, που δεν ικανοποιούνται από πλοία που έχουν ήδη δρομολογηθεί με τακτική δρομολόγηση. Είναι κάτι το οποίο ισχύει τα τελευταία είκοσι χρόνια με τον ν.2932/2001 για την δρομολόγηση και των συμβατικών πλοίων.
Τον λόγο έχει ο Πρόεδρος της Ελληνικής Λύσης, κ. Κυριάκος Βελόπουλος. Έχουμε πει ότι ο χρόνος είναι ενδεικτικός για όλους.
Στη Διάσκεψη είπαν ότι είναι διασταλτικός.
Ούτως ή άλλως οι Πρόεδροι έχετε περισσότερο χρόνο.
Κύριε Αθανασίου, όποτε ανεβαίνω στο Βήμα κατευθείαν θα μου κάνετε την παραίνεση ή τη νουθεσία. Αυτό είναι καλό. Μου έχετε αδυναμία φαίνεται, γι' αυτό. Πάμε στα ουσιώδη τώρα. Θα ξεκινήσω με κάτι πολύ άσχημο το οποίο έγινε πριν από δυο - τρεις μέρες και το οποίο, δυστυχώς, κανένα μέσο δεν κάλυψε και κανένα κόμμα δεν αντέδρασε και δεν ξέρω αν ισχύει αυτό. Συνάδελφος Βουλευτής σε αεροδρόμιο νησιωτικής περιοχής προπηλακίστηκε άγρια, στα όρια αν θέλετε του εδάρη, από δέκα αναρχοάπλυτους και το λέω όσο πιο κομψά μπορώ.
Τι;
Τι είπατε;
Δέκα αναρχοάπλυτους, κύριε Λιβανέ! Εμείς έτσι τους λέμε αυτούς τους περίεργους που κουβαλούν μολότοφ, που δέρνουν κόσμο και που τους λένε φασίστες επειδή διαφωνούν μαζί τους. Έγινε σε αεροδρόμιο νησιωτικής περιοχής στη χώρα.
Οι φασίστες…
Εξαρτάται τι φασισμό έχεις. Πιστέψτε με αν έχεις «κόκκινο» φασισμό είναι χειρότερος και από τον «μαύρο». Ευτυχώς οι άλλοι έφυγαν, θα φύγετε και εσείς από εδώ μέσα αφού το συνεχίσετε. Οι άλλοι ναζί έφυγαν, μείνατε εσείς οι ναζί. Γιατί οι λογικές να δέρνεις Βουλευτές ή ανθρώπους, είναι λογικές καταδικαστέες από όλους μας και να το ξεκαθαρίσουμε αυτό. Δεν επιτρέπεται κανείς εδώ μέσα να επιδοκιμάζει τραμπούκους.
Κανείς δεν συμφωνεί με αυτό.
Χαίρομαι για αυτό, γιατί κάνατε παρεμβολή άνευ λόγου και αιτίας. Καταδικάζουμε τη βία όπου και αν προέρχεται. Δεν λέχθηκε στα μέσα ενημερώσεως, αλλά δεν είδα και ανακοινώσεις από τα κόμματα. Εγώ το έμαθα σήμερα το πρωί. Έγινε σε αεροδρόμιο νησιωτικής περιοχής, όπου ο άνθρωπος ήταν μόνος του - και προς τιμήν του - , χωρίς συνοδεία αστυνομικών. Πήγε στο αεροδρόμιο και εκεί …
Ποιος;
Αν ο ίδιος δεν το πει, δεν υπάρχει λόγος να το πω εγώ, κύριε συνάδελφε, και είναι λογικό, έτσι; Εκεί συνέβησαν τραγικά πράγματα, όπως το να τον φτύνουν, το να τον κλωτσάνε, το να τον βρίζουν. Γιατί; Γιατί ήθελε να υπερασπιστεί τον τόπο του. Αυτοί οι τύποι - δεν θέλω να πω το νησί - είναι αυτοί που διαφεντεύουν το συγκεκριμένο νησί, είναι οι μηκυόδες και οι αλληλέγγυοι, αυτοί που τρομοκρατούν τους κατοίκους που διαφωνούν μαζί τους. Η διαφωνία είναι μέσα στα πλαίσια της δημοκρατίας. Είναι απαράδεκτα πράγματα αυτά που συμβαίνουν και είναι απαράδεκτο - ειλικρινά το λέω αυτό - να συμβαίνει σε έναν συνάδελφο ή σε έναν άνθρωπο, σε ένα πολίτη αυτή η βιαιοπραγία, και όλοι να το καταπίνουμε αμάσητο και το λέω κομψά. Ξεκινώ έτσι, γιατί ειλικρινά δεν αντιλαμβάνομαι την αλά καρτ αποδοκιμασία της βίας. Αυτό δεν το έχω καταλάβει ποτέ στη ζωή μου ποτέ μα ποτέ. Δεν μπορούν να υπάρχουν υπερασπιστές εδώ ανομίας. Δεν γίνεται. Πρέπει σύσσωμοι να καταδικάσουμε όλοι μας αυτές τις πράξεις και τις ενέργειες. Όσο για το αν θα πρέπει να κλείσει η Βουλή, εγώ διαφωνώ. Πρέπει να είναι το τελευταίο κομμάτι του δημόσιου βίου που πρέπει να κλείσει. Αν κλείσουμε τη Βουλή, γιατί φοβόμαστε εμείς, δίνουμε ένα κακό παράδειγμα στους έξω. Έστω να υπολειτουργεί με λιγότερο προσωπικό, να λειτουργεί με λιγότερους Βουλευτές. Δεν γίνεται να φοβόμαστε εμείς. Το τελευταίο πράγμα, σε μια κρίση, που πρέπει να κλείσει είναι η Βουλή, όποια και αν είναι η κρίση αυτή. Θα το πω ως παράδειγμα. Συμβαίνει κάτι στο Αιγαίο με τους Τούρκους. Θα είναι κλειστή η Βουλή; Αφού βλέπουμε, δυστυχώς, ότι κλιμακώνουν οι Τούρκοι καθημερινά. Δεν έχουμε έναν ήσυχο γείτονα με τον οποίο μπορούμε να κοιμόμαστε ήσυχοι, και το εκμεταλλεύονται. Χθες στον Έβρο πάλι έγιναν επεισόδια και από σήμερα ξεκίνησαν πάλι οι Τούρκοι να βιαιοπραγούν. Επειδή εγώ δεν είμαι ούτε καυστικός ούτε αντιδραστικός και άκουσα τον κ. Σαντορινιό με ιδιαίτερη προσοχή, έχει απόλυτο δίκιο, κύριε Υπουργέ. Δηλαδή, θέλω να πω ότι τον άκουσα με αγανάκτηση τον κ. Σαντορινιό να μιλάει για τις τροπολογίες. Αυτή η ιστορία θα πρέπει κάποια στιγμή να σταματήσει. Το κάνετε και εσείς δυστυχώς ως Κυβέρνηση.
Αυτό όχι.
Φέρνατε τροπολογίες. Κύριε Λοβέρδο, έφερνε ο ΣΥΡΙΖΑ ως κυβέρνηση τροπολογίες ή δεν έφερνε;
..όπως δεν έχει γίνει ποτέ.
Τροπολογία την ώρα που συζητείται…
Κύριε Σαντορινιέ μου, γιατί το κάνετε αυτό; Γιατί πρέπει να διαψεύδετε τα αδιάψευστα. Δεν γίνεται, είναι λάθος.
Με αυτόν τον τρόπο όχι.
Το ολίγον έγκυος εμένα με ενοχλεί. Κακώς γίνεται - αυτό λέω - και δεν έπρεπε να γίνεται καν. Δεν πρέπει να φέρνουμε τροπολογίες την τελευταία στιγμή. Ξεκίνησα έτσι γιατί θέλω να πάμε στα σοβαρότερα που αφορούν αυτά που έγιναν στο Eurogroup. Κύριοι συνάδελφοι, προσπαθώ να πείσω και το ΠΑΣΟΚ και τη Νέα Δημοκρατία και λίγο τον ΣΥΡΙΖΑ, γιατί ο ΣΥΡΙΖΑ ως Αντιπολίτευση λέει άλλα πράγματα, και ως Κυβέρνηση κάνει άλλα πράγματα. Δεν υπάρχει ευρωπαϊκή αλληλεγγύη, καταλάβετέ το. Θα δώσω μερικά νούμερα. Η Ισπανία παίρνει 200 δισεκατομμύρια για την οικονομία της. Κύριοι της αλλαγής, η Γαλλία παίρνει 300 δισεκατομμύρια, η Γερμανία 500 δισεκατομμύρια και ο Πρωθυπουργός ανακοινώνει 3,8 δισεκατομμύρια. Θα μου πείτε αναλογικά; Ούτε αναλογικά δεν βγαίνουν τα νούμερα αυτά. Αναλογικά η Ελλάδα θα έπρεπε να έχει τουλάχιστον 40-50 δισεκατομμύρια, ίσως και 70 δισεκατομμύρια από τα 200 δισεκατομμύρια της Ισπανίας. Αυτό δείχνει, λοιπόν, - και πρέπει να το καταλάβετε όλοι σας - ότι δεν υπάρχει αλληλεγγύη. Μην επαφίεστε και μην επαναπαύεστε στη λογική ότι θα μας σώσει η Ευρώπη. Μόνοι ήμασταν, μόνοι είμαστε και μόνοι θα είμαστε, απλά το πολιτικό σύστημα μιλά για κοινωνική αλληλεγγύη «κάνοντας το παγώνι». Δεν γίνεται. Δεν υπάρχει ευρωπαϊκή αλληλεγγύη. Ο καθένας κοιτά την πάρτη του. Ο καθένας κοιτά την κρίσιμη στιγμή αυτό που λέγαμε κατά καιρούς, «ο σώζων εαυτόν σωθήτω». Αυτό γίνεται! Πάμε τώρα στα παράπονα των αστυνομικών και αυτό το λέω προς την Κυβέρνηση. Ξέρετε ότι το Υπουργείο Προστασίας του Πολίτη δεν έχει μάσκες, κύριε Υπουργέ; Δεν έχουν μάσκες οι αστυνομικοί μας και όσοι είναι στην πρώτη γραμμή με κρατούμενους μετανάστες, αν θέλετε, πρόσφυγες - για εμάς είναι λαθρομετανάστες - , δεν έχουν αντισηπτικά. Αγοράζουν οι ίδιοι γάντια. Τα λέω αυτά για να καταλάβετε τα αυτονόητα. Θα σας πω και για την ευρωπαϊκή αλληλεγγύη. Αφού μας ήπιε το αίμα η Γερμανία η ναζιστική - γιατί ναζιστική είναι η Γερμανία στη συμπεριφορά της, όχι ως κράτος, αν θέλετε, με την έννοια της κυβερνήσεως, αλλά η αντίληψή της είναι ναζιστική - ανακοίνωσαν οι Γερμανοί σήμερα ότι έχουν πενήντα οχτώ χιλιάδες κλίνες ΜΕΘ. Ακούστε το νούμερο, πενήντα οχτώ χιλιάδες κλίνες ΜΕΘ είχε η Γερμανία! Το άκουσα σήμερα το πρωί στο ραδιόφωνο της Γερμανίας. Εμείς πόσες έχουμε; Μας ήπιαν το αίμα, ήπιαν το αίμα όλου του νότιου κομματιού της Ευρώπης, Ιταλία, Ισπανία, Ελλάδα, μας το ρούφηξαν «με το μπουρί», κονόμησαν οι τύποι, έκαναν ατσάλινη την υγεία τους την οποία υγεία εμείς ρημάξαμε, διότι θυμάμαι στις 25 Φεβρουαρίου 2014 να λέει ο Υπουργός τότε Διοικητικής Μεταρρύθμισης, ο σημερινός Πρωθυπουργός, κύριε Πλακιωτάκη, την εξής δήλωση για απολύσεις επτά χιλιάδων εννιακοσίων εργαζομένων στον τομέα υγείας. «Υπάρχει μια δεύτερη μεγάλη ομάδα εργαζομένων που αφορά τους γιατρούς του ΕΟΠΥΥ και από την προηγούμενη εβδομάδα επτά χιλιάδες εννιακόσιοι εργαζόμενοι και υγειονομικό προσωπικό τέθηκαν σε καθεστώς διαθεσιμότητας». Χαιρόταν, λοιπόν, ο τότε Υπουργός, ο νυν Πρωθυπουργός, ότι τσακίζει, ότι διαλύει το δημόσιο σύστημα υγείας. Μέσα από την ακρονεοφιλελεύθερη λογική κάποιων στη Νέα Δημοκρατία δεν αντιλαμβάνονται ότι πρέπει να έχουμε δημόσιο σύστημα υγείας. Ας υπάρχει παράλληλα το ιδιωτικό, δεν λέμε όχι, αλλά να υπάρχει και το δημόσιο σύστημα υγείας. Χωρίς δημόσιο σύστημα υγείας δεν υπάρχει τίποτα πραγματικά για την υγεία των πολιτών. Πρέπει να το ξεκαθαρίσουμε. Πάμε στις μάσκες. Θα σας πω κάτι πολύ απλό και θα το συνδυάσω, κύριε Υπουργέ, με το αυτονόητο. Επί δύο μήνες οι Κινέζοι συνελάμβαναν στον δρόμο όσους δεν φορούσαν μάσκες. Ακούστε το μέτρο, κύριε Υπουργέ, γιατί εκεί είχαμε χειρότερα κρούσματα, περισσότερους νεκρούς αλλά τέλειωσαν το θέμα και εμείς ακόμα θα περιμένουμε. Επί δύο μήνες όποιος δεν φορούσε μάσκα τον συνελάμβαναν. Εμείς καταφέραμε ακόμα και στα νοσοκομεία να μην έχουμε μάσκες, όχι στον δρόμο και όπου υπάρχει μάσκα να πωλείται 5 ευρώ, 10 ευρώ, 20 ευρώ. Άκουγα τον Γεωργιάδη χθες να λέει ότι θα πατάξει την κερδοσκοπία. Μπείτε σε τηλεοπτικούς σταθμούς να δείτε. Οι έξι μάσκες 20 ευρώ και οι πέντε μάσκες 25 ευρώ, δύο μάσκες βαμβακερές κιόλας 10 ευρώ! Ο Χριστός και η Παναγία! Τα λέω γιατί η Κυβέρνηση αυτή λέει, αλλά δυστυχώς δεν υλοποιεί. Και το χειρότερο απ' όλα είναι να μην μπορεί να παράγει η Ελλάδα μάσκες. Να μην έχουμε παραγωγή; Καταστρέψαμε τον οικονομικό ιστό μιας χώρας που είναι η παραγωγή προϊόντων, και δεν μπορούμε να κάνουμε ούτε μάσκες. Περιμένουμε από εισαγωγές, όταν τώρα που μιλάμε στην Αυστραλία, κύριε Σαντορινιέ, το κράτος της Αυστραλίας ετοιμάζει τη γεωργική καλλιέργεια με ρομπότ, πέμπτη γενεά και όχι τέταρτη. Εγώ μιλάω εδώ μέσα για τέταρτη και πέμπτη καμμιά φορά εδώ μέσα και με κοιτάνε περίεργα. Είναι πέμπτη γενεά αγροτικής παραγωγής και η εταιρεία RGS μαζί με την «DIGITAL PHARMA» που είναι μια κοινοπραξία μαζί με το πανεπιστήμιο και μαζί με τη χώρα και μαζί με την κυβέρνηση υλοποιεί ρομποτικό πρόγραμμα καλλιέργειας, παρακολούθησης καλλιέργειας με ρομπότ, με μηχανήματα. Αυτά είναι ανεπίτρεπτα πράγματα. Το λέω για να καταλάβετε ότι δεν παράγουμε, δεν παράγουμε ούτε μάσκα. Ακούστε λίγο, κύριε Υπουργέ, επειδή είστε εγκλωβισμένοι στη λογική της Ευρωπαϊκής Ένωσης, πάθατε το εξής πρόβλημα: Αυτοεγκλωβιστήκατε μόνοι σας. Αιθυλική αλκοόλη παίρνουμε μόνο από χώρες της Ευρωπαϊκής Ένωσης. Μόλις τέθηκε σε συναγερμό η Ευρώπη δεν μας έδωσαν αιθυλική αλκοόλη, που σημαίνει ότι δεν μπορούσαμε να κάνουμε εμείς αντισηπτικό, ενώ θα μπορούσαμε να παράγουμε και αιθυλική αλκοόλη, αλλά θα μπορούσαμε να έχουμε και αντισηπτικό. Πίεζα τον Άδωνι Γεωργιάδη δύο μέρες τώρα να κάνει νομοθετική παρέμβαση - δεν ξέρω αν την έκανε - για να κάνουμε εισαγωγή από τρίτη χώρα γιατί δεν έχουμε αντισηπτικά, γιατί δεν παράγουμε τίποτα. Επειδή παράγω και εγώ προϊόντα, κύριε Υπουργέ, - και γνωριζόμαστε χρόνια οι δύο μας - δυστυχώς, οι πρώτες ύλες έρχονται από το εξωτερικό. Όταν δεν μπορεί να παράγει μια χώρα αιθυλική αλκοόλη ποια δημόσια υγεία; Μιλάμε για αιθυλική αλκοόλη και αντισηπτικό για τα χεράκια. Ποια δημόσια υγεία; Και περιμένουμε εμείς να μας δώσει το πράσινο φως η Ευρωπαϊκή Ένωση, για να πάρουμε από τρίτη χώρα όπως η Ρωσία, που έχει τόνους αιθυλικής αλκοόλης. Και ζήτησα από τον Υπουργό να κάνει παρέμβαση - δεν ξέρω αν έκανε, τον θεωρώ πολύ γρήγορο στα αντανακλαστικά του, για να μην το κάνει μέχρι σήμερα το πρωί - για να μπορούν να προμηθευτούν οι εταιρείες και να κάνουν αντισηπτικά. Δηλαδή, τι να συζητάμε; Για ποια χώρα μιλάμε; Δεν παράγουμε τίποτα πραγματικά. Και ακούστε, για να μιλάμε σοβαρότερα. Η μετουσιωμένη αιθυλική αλκοόλη απαγορεύεται να εισάγεται από τρίτες χώρες. Η Γερμανία με τόνους την παραλαμβάνει. Η Ελλάδα περιμένει στην κοινοτική οδηγία. Νομοθετική ρύθμιση χρειάζεται και περιμένω ακόμα να το κάνουν. Γιατί και ο Πρωθυπουργός που του το έθεσα χθες, κύριε Πλακιωτάκη, προς τιμήν του το δέχθηκε, το έγραψε και μου λέει θα γίνει. Δεν μπορεί να κινείται έτσι η διαδικασία. Δεν γίνεται. Καθυστερούμε πάρα πολύ. Πάμε στα υπόλοιπα. Θα ήθελα λίγο παραπάνω χρόνο, κύριε Πρόεδρε. Πάμε στην υγεία. Δεν μπορώ να καταλάβω γιατί δεν κινητοποιείται ο στρατός. Έχουμε στρατιωτικούς ιατρούς και κινητές μονάδες. Ας κινητοποιήσουμε κι αυτές, κύριε Υπουργέ. Ας βοηθήσουν. Έχουμε έκτακτη ανάγκη. Διότι δεν έχουμε άμεσο εντοπισμό των κρουσμάτων με τεστ. Άκουγα εδώ τον κ. Κεγκέρογλου και έχει δίκιο. Απλά δεν έχουμε τεστ και δεν το λέμε. Φοβόμαστε να πούμε την αλήθεια και βάζουμε τον κάθε καθηγητή να λέει ψέματα στην τηλεόραση ότι δεν χρειάζεται, δεν πρέπει. Δηλαδή, εγώ να έχω τον ιό και να τον μεταφέρω στο παιδί μου που είναι είκοσι ενός ετών και στη γυναίκα μου και στον συνάδελφό μου. Πρέπει να το ξέρω. Δεν υπάρχουν τεστ, γιατί περικόψατε από παντού και από τη δημόσια υγεία κάθε κονδύλιο. Το αυτονόητο λέμε. Δηλαδή, οι Γερμανοί γιατί κάνουν σε όλους τεστ; Γιατί οι Γερμανοί λένε «όποιος θέλει, ας κάνει τεστ»; Επίσης, το είπα και χθες. Οι καραντίνες πρέπει να βγουν εκτός πόλεων. Να βρούμε χώρους εκτός Αθηνών. Το υλοποιήσαμε με το ATTICA. Εννοώ γι' αυτούς που έχουν τα κρούσματα. Αν θέλουμε να τους φιλοξενήσουμε, δεν μπορεί να μπαίνουν στα νοσοκομεία που έχουν και άλλες μονάδες μέσα. Έχουν ορθοπαιδικό, ακτινολογικό. Υπάρχουν ένα σωρό άλλα νοσήματα. Γιατί να μπαίνουν στον ίδιο χώρο; Έτσι γίνεται αυτή τη στιγμή στην Ισπανία. Έτσι κάνουν οι Γερμανοί. Έτσι κάνουν οι σοβαρές χώρες. Εμείς τους βάζουμε όλους μαζί στο ίδιο νοσοκομείο και είκοσι γιατροί εδώ, τριάντα γιατροί εκεί, δέκα γιατροί εκεί βγαίνουν εκτός λειτουργίας. Και είναι γιατροί που συνεργάζονται με τους γιατρούς που μπορούν να περιθάλπουν αυτούς που έχουν προβλήματα. Και κυρίως, κάποια στιγμή να αυστηροποιηθούν οι ποινές σ' αυτούς που δεν ακούν την πολιτεία, κύριε Υπουργέ. Εντάξει, καλή η έκκληση για ατομική ευθύνη αλλά βλέπετε ότι ο Έλληνας είναι απείθαρχος. Για να πειθαρχήσει, πρέπει να αναλάβει την ευθύνη του ο ίδιος. Αυστηροποίηση των ποινών. Όσοι δεν πειθαρχούν, να τιμωρούνται. Δεν μπορείς να τριγυρνάς στην παραλία αγκαλιά με τον άλλον και να τον φιλάς, αφού δεν καταλαβαίνεις. Πρέπει και η πολιτεία να πάρει μέτρα. Εδώ, όμως, ισχύει και κάτι άλλο που ειλικρινά δεν γίνεται. Ελέγξτε την τιμή του πετρελαίου. Σε κάποιες περιοχές της Ελλάδας ακόμα κάνει κρύο. Δεν μπορεί η τιμή του πετρελαίου όταν έχει 40 δολάρια το βαρέλι, να έχει ίδια τιμή με την τιμή που είχε όταν ήταν 90 δολάρια το βαρέλι. Αισχροκέρδεια είναι. Ελέγξτε τους. Δεν γίνεται. Ελέγξτε τις τιμές των τροφίμων που ανέβηκαν τις τελευταίες μέρες. Γίνεται χαμός. Γίνονται καταγγελίες. Κάντε κάτι. Άκουσα τον Υπουργό να λέει για ένα εκατομμύριο πρόστιμο. Ξέρετε, η Ελλάδα δεν έχει πρόβλημα νομοθεσίας ούτε μέτρων. Η Ελλάδα έχει πρόβλημα στην εφαρμογή των μέτρων και στην εφαρμογή του νόμου. Εδώ είναι το μεγάλο ζήτημα. Πολυνομία έχουμε. Και κλείνοντας, θα ήθελα να καλωσορίσω τον κ. Γεραπετρίτη στη γραμμή της Ελληνικής Λύσης. Σήμερα το πρωί έκανε την εξής δήλωση: «Αντιλαμβανόμαστε την αξία του να υπάρχουν κλειστές δομές για τη διασφάλιση της δημόσιας υγείας». Το είπε αυτό, διότι στους λαθρομετανάστες που έρχονται δεν γίνονται εξετάσεις. Το έχω πει χίλιες φορές. Δεν εξετάζονται δυστυχώς. Γιατί είναι άνθρωποι, γιατί πρέπει να έχουν τα αυτονόητα, γιατί πρέπει να εξεταστούν και για τους υπόλοιπους που είναι δίπλα. Δεν εξετάζονται ποτέ, κύριε Υπουργέ. Τους βάζετε, τους πηγαίνετε όπου θέλετε. Ε, λοιπόν, αυτό το πράγμα πρέπει να σταματήσει. Στη γραμμή της λογικής, λοιπόν, έρχεται η Νέα Δημοκρατία αλλά έρχεται με την τεθλασμένη που είναι η πιο μεγάλη γραμμή απόστασης. Ελάτε με την ευθεία. Ακατοίκητα νησιά. Να τους έχουμε εκεί με ειδικές δομές και χώρους, με ιατροφαρμακευτική περίθαλψη, με καραντίνα και με έλεγχο και όσοι έχουν προϋποθέσεις και έχουν την υγεία τους καλά οι άνθρωποι, να μπορούν σε έναν μήνα να πάνε στις χώρες τους. Αν δικαιούνται άσυλο, να πάρουν άσυλο. Κι είναι κι αυτό το πράγμα, όμως, που λένε με τη Τζια, που ήρθε ένα καράβι ολόκληρο - είστε και Υπουργός Ναυτιλίας, δυστυχώς είμαστε και προσωπικοί φίλοι από χρόνια - να περάσει από τη Μικρά Ασία. Και μη μου πείτε ότι πήγαινε για Ιταλία. Παραμύθι είναι, γιατί τα καύσιμα έφταναν μέχρι εδώ. Λέω λοιπόν: Να φτάσει χωρίς έλεγχο ένα καράβι γεμάτο με εκατόν ενενήντα ανθρώπους και να το προσαράξουν οι ίδιοι, απ' ό,τι φαίνεται, στη Τζιά, και να τους κατεβάσετε και να τους πάτε εν κρυπτώ και παραβύστω στον Ωρωπό και μετά στη Μαλακάσα, αυτό σημαίνει εποικισμός. Εσείς λέγατε ότι δεν θα έρθουν άλλοι. Σήμερα μπήκαν εβδομήντα τρεις έμαθα. Όχι μόνο έρχονται - μπορεί από τον Έβρο να μην μπαίνουν - αλλά μπαίνουν από παντού. Έχουμε εισβολή. Και εδώ είναι το ερώτημα. Γιατί συνεχίζουν τα κανάλια να αποκαλούν αυτούς που έρχονται, ακόμη μετανάστες; Ειδικά αυτούς που έρχονται στον Έβρο. Συνελήφθησαν τριάντα πέντε άτομα, λέει, από το Νεπάλ. Στο Νεπάλ γίνεται πόλεμος; Γιατί είναι μετανάστες αυτοί; Τριάντα πέντε μετανάστες μπήκαν στον Έβρο, λέει. Ποιοι; Αυτοί είναι λαθρομενάστες, είναι παράνομα εισερχόμενοι. Είναι εισβολή. Πώς θα το αλλάξουμε αυτό; Να πω και στον Υπουργό ότι το Λιμενικό δεν έκανε καλά τη δουλειά του. Αλλά το χειρότερο από όλα είναι ότι αλλάζετε πλέον και τις διεθνείς συνθήκες. Η συμφωνία που έκανε η Ευρωπαϊκή Ένωση με την Τουρκία είναι ότι αυτοί οι άνθρωποι που μπαίνουν στην ηπειρωτική Ελλάδα, δεν θα πηγαίνουν πίσω. Έτσι όπως το κάνατε, δυστυχώς, αφού δεν αλλάξατε τη συμφωνία με τους Ευρωπαίους, όσοι μένουν στην ηπειρωτική Ελλάδα, θα μένουν εδώ, δεν θα μπορούν να πάνε στην Τουρκία. Δεν θα γίνεται απέλασή τους. Κι έχετε χάσει την μπάλα. Έχει χαθεί η μπάλα. Έχετε το προπέτασμα του κορωνοϊού τώρα και δεν κάνετε τίποτα για τους λαθρομετανάστες. Τους πηγαίνετε από εδώ και από εκεί. Είναι λάθος. Στο Καστελλόριζο είναι τριπλάσιος ο αριθμός, Υπουργέ μου - διαψεύστε με - λαθρομεταναστών από τους κατοίκους και το Καστελλόριζο δεν είναι ένα τυχαίο νησάκι, δεν είναι μια βραχονησίδα. Είναι η γραμμή αμύνης, η «εσχατιά» του ελληνικού κράτους. Για εμένα είναι η Κύπρος η γραμμή αμύνης, αλλά του ελληνικού κράτους είναι το Καστελλόριζο και έχουμε τριπλάσιους κατοίκους λαθρομετανάστες σε σχέση με τους ντόπιους. Να σας το πω διαφορετικά: Αν ήμουν Υπουργός εγώ, δεν θα υπήρχε ούτε ένας λαθρομετανάστης επάνω. Θα τους πήγαινα σε ακατοίκητο νησί ή κάπου αλλού. Πάρτε τους από εκεί! Γιατί είναι πέμπτη φάλαγγα. Δεν ξέρουμε αν είναι απλά λαθρομετανάστες. Το 90% είναι είκοσι με είκοσι πέντε ετών. Δεν ξέρουμε από πού ήρθαν και δεν ξέρουμε πού θα πάνε. Επίσης, εδώ θα κλείσουμε. Χάρηκα πάρα πολύ που αυτό, κύριε Λοβέρδο, το είχα αναδείξει εδώ μέσα, και οι κύριοι του ΣΥΡΙΖΑ επί είκοσι μήνες και επί οκτώ μήνες πενήντα δύο υπουργοί δεν ενημέρωναν τον Πρωθυπουργό, ότι η Ελλάς διέθετε περίπου οκτώ τεθωρακισμένα κατασχεμένα. Είναι αυτό που μας έστειλαν οι Αυστριακοί. Το είπα χθες στον Πρωθυπουργό, ο οποίος με χαρά ο άνθρωπος μού είπε: «Είδες τι έστειλαν οι Αυστριακοί; Ένα τεθωρακισμένο τέτοιο.»
Το είδα. Και είναι καταπληκτικό.
Είχαμε, λοιπόν, οκτώ τέτοια κατασχεμένα στον Πειραιά. Ο ΣΥΡΙΖΑ τα κατέσχεσε ή μάλλον το Λιμενικό, όχι εσείς. Και έμεναν και σαραβάλιαζαν εκεί επί είκοσι μήνες, σκούριαζαν.
Από πού;
Ήταν κατάσχεση από παράνομο οπλικό υλικό. Είναι αμερικανικά και μερικά είναι ρωσικά. Έτσι μου είπαν, τουλάχιστον. Δεν είμαι ειδικός εγώ, αλλά ξέρω ότι υπήρχαν εκεί με σκασμένα λάστιχα. Έδωσε, λοιπόν, εντολή ο Πρωθυπουργός χθες με το που κλείσαμε το τηλέφωνο, το έψαξε, επιβεβαιώθηκε και θα πάνε όλα στον Έβρο. Δηλαδή, χαιρόμαστε για το ένα μπιχλιμπίδι που μας στέλνει όπως στους ιθαγενείς η Αυστρία - καλό - , έχουμε οκτώ ήδη εδώ τέτοια τεθωρακισμένα και τα είχαν να σκουριάζουν. Και έχει πενήντα δύο υπουργούς ο Πρωθυπουργός. Δεν φταίει ο Πρωθυπουργός εδώ. Οι υπηρεσιακοί παράγοντες, το Λιμενικό, οι Υπουργοί του, κανένας δεν το ήξερε; Εγώ πώς το ήξερα; Και χάρηκα που το έκανε επί τόπου κι αυτό προς τιμήν του. Και φεύγουν οκτώ τώρα πάνω, όχι ένα, που είναι πολλαπλής δραστηριότητας. Δεν είναι τυχαία τεθωρακισμένα. Επίσης, χαίρομαι και για όλες τις άλλες προτάσεις που αποδέχθηκε ο Πρωθυπουργός, όπως και για τα χρήματα που θα δώσετε στην αγορά. Θα πω όμως το εξής. Με ασπιρίνη, τη γάγγραινα δεν τη θεραπεύεις. Αυτά που είπε ο Πρωθυπουργός, λόγω οικονομικής αδυναμίας, είναι ασπιρίνες. Πρέπει να καταλάβουμε ότι όλοι εδώ μέσα θα υποστούμε τη βάσανο τους επόμενους μήνες. Έξι με επτά μήνες θα κρατήσει αυτή η ιστορία. Γιατί και σε δυο μήνες να τελειώσει ο κορωνοϊός, κύριοι συνάδελφοι, τα απόνερα αυτού του προβλήματος θα τα έχουμε μέχρι τουλάχιστον ένα έτος. Άρα, είναι πολύ δύσκολα τα πράγματα, όχι για την Κυβέρνηση - δεν με ενδιαφέρει η Κυβέρνηση - αλλά για την πατρίδα και τη χώρα. Σας μιλάει ένας επιχειρηματίας του οποίου ο τζίρος έπεσε 70% τις τελευταίες δυο μέρες. Έπεσε 70% κάτω ο τζίρος της εταιρείας μου, πράγμα που σημαίνει ότι δυσκολεύομαι σε έναν - δυο μήνες να αντεπεξέλθω στη μισθοδοσία και σε όλα αυτά. Βέβαια, πάλι έχουμε ημίμετρα. Ποσοστό, λέει, του μισθού θα δώσει η Κυβέρνηση. Όχι! Ό,τι έγινε στην Ολλανδία, ό,τι έγινε στη Γερμανία, ό,τι έγινε στην Ισπανία. Θες να βοηθήσεις τον επιχειρηματία; Δώσε τον μισθό στον εργαζόμενο απευθείας εσύ και πες «θα σε πληρώνω εγώ για έξι μήνες, μέχρι να φύγουμε από την κρίση». Με ημίμετρα και ασπιρίνες δεν θεραπεύεται η γάγγραινα. Σαπίζει το πράγμα και στο τέλος θα χρειαστεί κόψιμο και το πόδι και τα δυο πόδια της ελληνικής οικονομίας, γιατί είμαστε κουτσοί αυτή τη στιγμή. Σας ευχαριστώ πάρα πολύ.
Εισερχόμαστε στους Κοινοβουλευτικούς Εκπροσώπους. Κύριε Λοβέρδο, ζητήσατε τον λόγο να προηγηθείτε ή έκανα λάθος;
Όχι.
Τον λόγο έχει τότε ο κ. Γρηγοριάδης από το ΜέΡΑ25.
Ευχαριστώ πολύ, κύριε Πρόεδρε. Κυρίες και κύριοι Βουλευτές, δεν υπάρχει καμμία αμφιβολία ότι η πατρίδα μας, η ήπειρός μας αλλά και η ανθρωπότητα ολόκληρη περνάει μία πολύ σημαντική κρίση η οποία ξεκίνησε σαν ένας ιός που μετά έγινε πανδημία, αλλά τελικά επεκτάθηκε σε μία συνολική κρίση που αφορά πια όλες τις εκφάνσεις της ζωής μας. Είναι δύσκολο να φανταστεί κανείς κάποιον που θα διαφωνούσε με την άποψη ότι αυτή την κρίση οφείλουμε να αγωνιστούμε για να την αντιμετωπίσουμε όλοι μαζί. Και δεν εννοώ απλώς όλοι μαζί εμείς οι Έλληνες, οι οποίοι ασφαλώς και πρέπει να παραμερίσουμε όλες τις ιδεολογικές και άλλες διαφωνίες μας, ώστε να συνεισφέρουμε με όλες τις δυνάμεις που διαθέτουμε σε αυτόν τον αγώνα, αλλά εννοώ όλοι μαζί οι πολίτες αυτού του κόσμου. Επιτρέψτε μου εδώ να σημειώσω ότι για εμένα έχει ιδιαίτερη σημασία πως μόλις μερικές μέρες από την κρίση στα σύνορά μας με τους ανήμπορους ανθρώπους που χρησιμοποιήθηκαν ως πολιορκητικός κλοιός από τη φασιστική Τουρκία και την εντελώς παράνομη αντίδραση της χώρας μας σε αυτή την εξέλιξη, καλούμαστε τώρα όλοι μαζί να συνειδητοποιήσουμε ότι αν έχουμε μία πιθανότητα να αντιμετωπίσουμε αυτό το παγκόσμιο πρόβλημα υγείας, που απειλεί πια ολόκληρο τον πλανήτη μας, αυτή η πιθανότητα εδράζεται ακριβώς πάνω στη δυνατότητά μας να συνεργαστούμε με όλους ανεξαιρέτως «τους άλλους» ανθρώπους αυτού του πλανήτη. Σε όλους «τους άλλους», βέβαια, αναπόδραστα συμπεριλαμβάνονται και οι χιλιάδες πρόσφυγες και μετανάστες που βρίσκονται αυτή τη στιγμή έξω από τα σύνορά μας. Να το πω αλλιώς, να το πω τόσο απλά που θα το καταλάβει και ένα παιδί ακόμα: Τώρα; Τώρα τι νόημα πια μπορεί να βρίσκει κανείς σε οποιαδήποτε περιχαράκωση, εθνική, ιδεολογική, θρησκευτική ή οποιαδήποτε άλλη, όταν αυτό που περιχαρακώνει, για να περιφρουρήσει την καθαρότητα του, κινδυνεύει από στιγμή σε στιγμή να μην υπάρχει πια καθόλου; Τώρα, λοιπόν, που σιγά - σιγά αρχίζουμε νομίζω να συνειδητοποιούμε όλοι μας πως έχει ο καιρός γυρίσματα, και όλοι μας μπορούμε ξαφνικά να βρεθούμε στη θέση των άλλων, αυτών των γνωστών άλλων, είναι νομίζω η στιγμή που οφείλουμε να αρχίσουμε να συνειδητοποιούμε ότι σε έναν κόσμο τόσο οικονομικά παγκοσμιοποιημένο και τεχνολογικά συνδεδεμένο, καμμία πραγματικά μεγάλη πρόκληση δεν μπορούμε να αντιμετωπίσουμε χωρίς τη βοήθεια όλων αυτών «των άλλων», και αυτών που μας αρέσουν και αυτών που δεν μας αρέσουν και αυτών που είναι χριστιανοί και αυτών που είναι αλλόθρησκοι ή άθεοι και των δεξιών και των αριστερών και αυτών που είναι ασφαλείς στις εστίες τους, σαν εμάς, και αυτών που προσπαθούν να επιβιώσουν ανέστιοι και απάτριδες με τα παιδιά τους στους ώμους. Κυρίες και κύριοι Βουλευτές, καλώς ή κακώς τώρα που μπλέξαμε άσχημα, θα χρειαστεί να συνεργαστούμε ακόμα και με αυτούς που δεν μπορούμε καθόλου να κατανοήσουμε και προφανώς για αυτόν και μόνο τον λόγο τους μισούμε. Όπως καταλαβαίνετε, από τη στιγμή που στο ΜέΡΑ25 πιστεύουμε ολόψυχα στη δυνατότητα μιας διαφυλετικής και διαπολιτισμικής παγκόσμιας συνεννόησης, δεν θα μπορούσαμε σε καμμία περίπτωση να μην πιστεύουμε, και μάλιστα με πάθος, στη δυνατότητα της εθνικής μας συνεννόησης, στη δυνατότητα της ένωσης όλων των συμπατριωτών μας, για να δώσουμε όλοι μαζί μία μάχη που ήδη έχει αρχίσει χωρίς να ρωτήσει κανέναν μας. Μικροκομματικά οφέλη και κομματικοί σχεδιασμοί δείχνουν εγκληματική μικροψυχία και περισσεύουν στις παρούσες συνθήκες. Μακριά, λοιπόν, από εμάς. Ωστόσο στο ΜέΡΑ25, πιστεύοντας ότι η ανάλυση των λαθών μας ως συντεταγμένης κοινωνίας και πολιτείας είναι απαραίτητη, ώστε αυτά στο μέλλον να μην επαναληφθούν για το κοινό καλό, οφείλουμε - όπως πάντα - να κάνουμε μερικές παρατηρήσεις. Παρατήρηση πρώτη. Η κρίση που περνάμε είναι μία πανδημία και συνεπώς υπερβαίνει σε έναν βαθμό όλες τις επιμέρους κρατικές πολιτικές που ασκήθηκαν. Εντούτοις αυτή η πανδημία, όπως θα παρατηρήσατε, βρήκε ορισμένες χώρες οχυρωμένες και άλλες εντελώς ανοχύρωτες. Εμείς ανήκουμε ασφαλώς στις δεύτερες και αυτό - επιτρέψτε μου να πω - δεν μας έτυχε. Είναι αποτέλεσμα της υποταγής μας μέσα σε δέκα χρόνια σε τρία διαφορετικά, εντελώς, παράλογα και απολύτως αναποτελεσματικά μνημόνια, που ξεχαρβάλωσαν κυριολεκτικά το Εθνικό Σύστημα Υγείας μας. Έτσι ο κορωνοϊός τώρα μας βρήκε με επτά χιλιάδες λιγότερους γιατρούς και σχεδόν άλλους τόσους λιγότερους νοσηλευτές από όσους χρειαζόμαστε σε κανονικές συνθήκες. Μας βρήκε, επίσης, με μονάδες εντατικής θεραπείας που δεν επαρκούν - όπως όλοι ξέρετε - πολλές φορές ούτε για τα τροχαία του Σαββατοκύριακου. Πώς θα αρκέσουν άραγε τώρα, που μπορεί να χρειαστούν μονάδες εντατικής θεραπείας για χιλιάδες συμπατριώτες μας ταυτοχρόνως, όταν μάλιστα η Κυβέρνησή μας απαντά σε αυτή την κατάσταση με την εξαγγελία προσλήψεων μόνο δύο χιλιάδων ανθρώπων, που αφήνετε αρχικά να υπονοηθεί ότι θα είναι γιατροί και τελικά εχθές μόλις, μέσω της καταγγελίας της Ομοσπονδίας Ενώσεων Νοσοκομειακών Γιατρών της Ελλάδος, μαθαίνουμε πως ανάμεσά τους δεν υπάρχει ούτε ένας επικουρικός γιατρός για δείγμα; Έχουμε, λοιπόν, τότε κάθε λόγο να ανησυχούμε ότι τα λάθη του παρελθόντος επαναλαμβάνονται, μεγεθυμένα μάλιστα. Δεύτερον, όπως όλοι ξέρετε, τους επόμενους μήνες η παγκόσμια οικονομία και πολύ περισσότερο, βέβαια, η οικονομία της μικρής χρεοδουλοπαροικίας μας θα αντιμετωπίσουν την ολική κατάρρευση. Ένα πολύ μεγάλο μέρος του πληθυσμού μας, λοιπόν, η συντριπτική πλειοψηφία των Ελλήνων, που έχει ήδη φτωχοποιηθεί δραματικά την τελευταία δεκαετία, θα εξαθλιωθεί ακόμα περισσότερο κι αυτό μάλιστα ενδεχομένως θα συμβεί με τρομακτικά βίαιο και γρήγορο τρόπο. Τι θα κάνουμε, λοιπόν, για να τους προστατεύσουμε; Πώς θα εξασφαλίσουμε τους πόρους γι' αυτή την προστασία; Θα αρκεστούμε στα προκλητικά ευχολόγια του προχθεσινού Eurogroup, το οποίο αποφάσισε περίπου «ο σώζων εαυτόν σωθήτω», εκτός φυσικά από τις τράπεζες που θα τις δώσει αυτό το ίδιο και μάλιστα, σας ενημερώνω, με τα δικά μας λεφτά; Θα περιφέρουμε ως πολιτική επιτυχία της Κυβέρνησής μας τη δήθεν επίσημη αποδέσμευσή μας από την πλευρά των Βρυξελλών για τον στόχο του πρωτογενούς πλεονάσματος 3,5% ή θα κοιτάξουμε στα μάτια, επιτέλους, τον ελληνικό λαό και θα του πούμε την αλήθεια; Ότι, δηλαδή, ουδέποτε το παράνομο ιερατείο της Ευρώπης δεν μας αποδέσμευσε από αυτό τον στόχο, αλλά προχθές, απλώς, στις αποφάσεις του διαπίστωσε ότι είναι πλέον εκ των πραγμάτων ανέφικτη η επίτευξη οποιουδήποτε πρωτογενούς πλεονάσματος τον επόμενο χρόνο για οποιαδήποτε βέβαια χώρα της Ευρώπης; Δηλαδή τι μας είπε; Μας είπε: «Αφού, έτσι κι αλλιώς είναι αδύνατο η οικονομία σας να μην έχει, παρά ένα αρκετά μεγάλο έλλειμμα, εμείς φέτος σάς χαρίζουμε το πλεόνασμα, που έτσι κι αλλιώς δεν θα επιτυγχάνατε». Ξέρετε πώς ονομάζεται αυτό στην καθομιλουμένη, κυρίες και κύριοι συνάδελφοι; Ονομάζεται τζάμπα δώρο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Έχει σημασία, λοιπόν, αγαπητοί συνάδελφοι, αν και τώρα, αυτήν την ύστατη στιγμή, θα κάνουμε την επιλογή να κοιτάξουμε στα μάτια τους ανθρώπους και να τους πούμε την αλήθεια ή θα παραμείνουμε στην πάγια επιλογή όλων των μέχρι τώρα κυβερνήσεων, που εγώ προσωπικά γνωρίζω, να προσπαθούμε να διαχειριστούμε δηλαδή τα επικοινωνιακά προβλήματα, ώστε αυτά τελικά να έχουν το μικρότερο δυνατό πολιτικό κόστος. Έχει σημασία - θα τελειώσω γρήγορα, κύριε Πρόεδρε - γιατί αν συνεχίσουμε να τους κοροϊδεύουμε τώρα, που απειλείται πια και η ίδια η ζωή τους, μοιραία κάποια στιγμή θα μας γυρίσουν την πλάτη, στερώντας μας από το μοναδικό έρεισμα ,που έχει κάθε πολιτική εκπροσώπηση, τη στήριξη δηλαδή από τον λαό που την εξέλεξε. Πώς τολμάμε να τους ζητάμε να αυτοπεριοριστούν και να στερηθούν αυτονόητες δημοκρατικές ελευθερίες τους, αν δεν τους λέμε μόνιμα την απόλυτη αλήθεια; Η αλήθεια, όσον αφορά τα δήθεν δώρα του Eurogroup, είναι δυστυχώς ότι αυτά εξαντλούνται σε δάνεια, που θα δώσει προς κάθε ενδιαφερόμενη χώρα της Ευρώπης, ποιος άλλος; Ο περίφημος ESM, ο γνωστός ευρωπαϊκός μηχανισμός στήριξης. Τι λέει, όμως, το καταστατικό του ESM για τα δάνεια, που αυτός παρέχει; Ότι προϋποθέτουν σύναψη δανείου με μνημονιακούς όρους, δηλαδή ένα μνημόνιο πρέπει να συναφθεί μεταξύ του μηχανισμού και της χώρας, που αιτείται το δάνειο και μάλιστα, με τους γνωστούς - ιδιαίτερα σε εμάς - επαχθείς μνημονιακούς όρους. Την ώρα που απειλείται σοβαρά, λοιπόν, ο πληθυσμός της Ευρωπαϊκής Ένωσης, κάποιοι σχιζοφρενείς - κατά τη γνώμη μας - καρεκλοκένταυροι του κονκλαβίου των Βρυξελλών οραματίζονται και νέα μνημόνια. Θα τους αφήσουμε να το ξανακάνουν; Ποτέ δεν είναι αργά για να αφήσουμε πίσω το παρελθόν και να διεκδικήσουμε τα αυτονόητα δίκαιά μας. Έχετε, κυρίες και κύριοι συνάδελφοι της Νέας Δημοκρατίας, τη λαμπρή ιστορική ευκαιρία μέσα σε αυτή τη βαθιά δυστοπική συγκυρία, κορωνοϊού και μεταναστευτικού βοηθούντων, να απαλλάξετε τη χώρα από την υποδούλωσή της στις εντελώς αναποτελεσματικές και βαθιά καταστροφικές επιβαλλόμενες από την τρόικα επί τόσα χρόνια πολιτικές. Ό,τι έγινε, έγινε. Αποφασίστε σήμερα, μονομερώς να πράξετε το αυτονόητο, ως αυτοκέφαλη Κυβέρνηση της Ελλάδας, να θωρακίσετε την υγεία, τώρα που προλαβαίνετε, με χιλιάδες προσλήψεις, ακόμα και αν δεν το εγκρίνουν αυτοί που την ξεχαρβάλωσαν. Σταματήστε, επιτέλους, να ζητάτε οποιαδήποτε έγκριση πριν πράξετε το αυτονόητο. Να προφυλάξετε, δηλαδή, τον πληθυσμό σας, το κοπάδι σας. Ήρθε η ώρα να φερθείτε ως Κυβέρνηση ελεύθερου κράτους και μάλιστα, καθώς κράτος χωρίς λαό δεν υφίσταται, ήρθε η ώρα νομίζω να κάνετε κι εσείς τη δική σας εσωτερική επανάσταση. Κύριε Πρωθυπουργέ μας, είστε νέος άνθρωπος με μια μοναδική ευκαιρία στα χέρια του. Σας παρακαλώ να σταθείτε αντάξιος των περιστάσεων, να αδράξετε την ευκαιρία και να φερθείτε γενναία, υπερασπιζόμενος τον λαό μας και έτσι, από υποδειγματικός αιχμάλωτος που ήσασταν ως τώρα, να μεταμορφωθείτε σε ιδανικό δραπέτη σώζοντας ή τουλάχιστον υπερασπιζόμενος μέχρι τελευταίας ρανίδος του αίματος, τον ελληνικό λαό, που αν το κάνετε - πιστέψτε με - θα σας αποδείξει αμέσως πως το αξίζει και με το παραπάνω. Διαφορετικά, θα τον απωλέσετε άπαξ δια παντός και μαζί του πολύ φοβάμαι ότι θα απωλέσετε ίσως και τη μοναδική μας πιθανότητα να ξεπεράσουμε, με τις μικρότερες ανθρώπινες απώλειες, αυτήν την πανδημία. Σας ευχαριστώ πολύ και με συγχωρείτε για την υπέρβαση. Είναι οι έκτακτες περιστάσεις, κύριε Πρόεδρε.
Τον λόγο έχει ο κ. Χήτας για τρία λεπτά.
Ευχαριστώ πολύ. [[Χειροκροτήματα από την πτέρυγα της Ελληνικής Λύσης]] Κύριε Πρόεδρε, θα είμαι πάρα πολύ σύντομος. Θέλω κατ' αρχάς να πω συλλυπητήρια στις οικογένειες των πέντε νεκρών, που έχουμε μέχρι στιγμής και να δώσουμε τις πιο δυνατές ευχές μας στους έντεκα συνανθρώπους, που είναι διασωληνωμένοι αυτήν τη στιγμή και δίνουν μάχη για τη ζωή τους. Νομίζω ότι έτσι πρέπει να ξεκινήσουμε μέσα από τη Βουλή και να δώσουμε δύναμη και κουράγιο κι εμείς στους ανθρώπους αυτούς. Ξέρετε κάτι; Όλες αυτές - τις αρκετές - ώρες που πλέον έχουμε, σκεφτόμαστε και αναλογιζόμαστε αρκετά πράγματα. Νομίζω ότι όλο αυτό, που ζούμε όταν βγούμε κάποια στιγμή από αυτό το σκοτεινό τούνελ, μας δίνεται η ευκαιρία να ξανασυστηθούμε όλοι σε αυτήν τη χώρα και να ξανασυστήσουμε τη χώρα. Νομίζω ότι μας δίνεται μια ευκαιρία, όταν τελειώσει όλο αυτό έργο - πρέπει όμως να αρπάξουμε την ευκαιρία και να την εκμεταλλευτούμε - να βγούμε όλοι μας και ως άνθρωποι και ως πολίτες, αλλά και ως κράτος, πιο δυνατοί, πιο σοφοί, πιο οργανωτικοί, πιο τίμιοι. Γιατί δεν ήμασταν ποτέ τίμιοι σε αυτήν τη χώρα. Οι πολλοί δεν ήταν, εν πάση περιπτώσει. Μας δίνεται μια ευκαιρία να οργανώσουμε την πολιτεία, το κράτος ακόμα καλύτερα, να βγούμε πιο μυαλωμένοι, να περιορίσουμε τα λαμόγια, που κυβέρνησαν σε πολλές καίριες θέσεις και διοίκησαν σε πολλές καίριες θέσεις τη χώρα αυτή. Μας δίνεται η ευκαιρία να δημιουργήσουμε ένα σοβαρό σύστημα υγείας, το οποίο ποτέ δεν είχαμε, γιατί το μόνο που μας ένοιαζε ήταν να φάμε, να κάνουμε λαμογιές, να κλέψουμε από φάρμακα, να «κονομήσουμε», να βοηθήσουμε τους δικούς μας, να διώξουμε κόσμο. Μας δίνεται μια ευκαιρία να στήσουμε μια σοβαρή οικονομία, μια σοβαρή παιδεία και μάθαμε και δύο άγνωστες λέξεις για τον Έλληνα, γιατί δεν φταίει μόνο αυτό που λέμε πολιτεία, αλλά και οι πολίτες: Ατομική ευθύνη. Δυστυχώς, - θα το πω δυσαρεστώντας τους Έλληνες και τις Ελληνίδες - οι λέξεις ήταν άγνωστες για εμάς και δείχνουμε ένα πρόσωπο, το οποίο είναι απογοητευτικό από μια μεγάλη μάζα. Τους καλούμε, λοιπόν και τους καλώ και σήμερα από το Βήμα αυτό, μιας και μάθαμε και μάθατε τι σημαίνει ατομική ευθύνη, να φροντίσετε να σεβαστείτε τους συνανθρώπους σας. Τι άλλο μάθαμε αυτές τις μέρες, που θα μάθουμε τις επόμενες μέρες ή μήνες; Μάθαμε να εκτιμάμε τη δουλειά συγκεκριμένων ανθρώπων, των γιατρών, των νοσηλευτών, των εργαζομένων των Ενόπλων Δυνάμεων, της Αστυνομίας, της Πυροσβεστικής, ανθρώπων που τους είχαμε γυρισμένη την πλάτη ως πολιτεία όλα τα προηγούμενα χρόνια, που τους είχαμε στο περιθώριο και τους είχαμε με 800 και με 1.000 ευρώ. Είναι αυτοί οι άνθρωποι που δίνουν μάχες και κρατάνε την πατρίδα μας όρθια και οι γιατροί και νοσηλευτές, αλλά και οι Ένοπλες Δυνάμεις μας, η Αστυνομία μας και όλοι οι υπόλοιποι. Πρέπει αυτοί οι άνθρωποι να αρχίσουν να αμείβονται, όχι μόνο με χειροκροτήματα. Νιώθω πολύ περήφανος, για άλλη μια φορά, που είμαι μέλος της Ελληνικής Λύσης και υπηρετώ αυτό κόμμα, γιατί είδα, με μεγάλη μου ικανοποίηση, ένα κόμμα με προτάσεις και με έναν Πρόεδρο αεικίνητο και οξυδερκή, ό,τι πρότεινε, να υλοποιείται, ένα - ένα, βήμα προς βήμα. Νιώθω πολύ υπερήφανος γι' αυτό. Για το επίδομα, λοιπόν, στους γιατρούς, στους νοσηλευτές, στο ιατρικό προσωπικό, για τη μείωση του ΦΠΑ που πρότεινε, για τη στήριξη της ρευστότητας, για να μην καταρρεύσει η αγορά, για την αναβολή πληρωμών φόρων, το κράτος να καλύψει το μισθολογικό βάρος - το κόστος - των επιχειρήσεων. Θα πρέπει να κινηθούμε γρήγορα - τώρα που μιλάμε οι Υπουργοί ανακοινώνουν κι άλλα μέτρα - ώστε να κλείσει το Τελωνείο των Κήπων. Είναι μέρος των προτάσεων, που δεν έχουν γίνει ακόμα πράξη. Έλεγχος αυστηρός και αισχροκέρδεια, που ακόμη και τώρα, που μιλάμε κάποια μικρολαμόγια προσπαθούν να «κονομήσουν», επενδύοντας στον φόβο του κόσμου. Να κλείσουμε τα διόδια. Να πούμε «όχι» στους πλειστηριασμούς και να πούμε να σταματήσουν από 1η Μαΐου οι πλειστηριασμοί. Δεν ξέρω εάν μπορούμε να το αλλάξουμε. Θα είναι ακόμα πολύ νωπά όλα. Μιας και είμαστε σε μια φάση σύμπνοιας, ομονοίας και αυτοκριτικής πρέπει να μιλήσουμε για την ατομική ευθύνη των κομμάτων, που κυβέρνησαν. Μην ζητάμε μόνο ατομική ευθύνη από τους πολίτες. Αναζητήστε την ατομική ευθύνη και σε εσάς, που διοικήσατε και κυβερνήσατε τη χώρα αυτή και διαλύσατε την υγεία, το εθνικό σύστημα υγείας, τη δημόσια υγεία. Να αναζητήσετε, λοιπόν, την ατομική σας ευθύνη. Γιατί έχετε τεράστια ευθύνη που τα διαλύσατε όλα τόσα χρόνια και θέσατε σε διαθεσιμότητα χιλιάδες γιατρούς, χιλιάδες νοσηλευτές και τώρα κάνουμε έκκληση, για να έρθουν πίσω να βοηθήσουν να σώσουμε την πατρίδα μας. Κλείνω, κύριε Πρόεδρε - ευχαριστώ για την ανοχή σας - λέγοντας ότι δεν θέλω να πιστέψω ότι εκμεταλλευόμενοι τον υποχρεωτικό εγκλεισμό των Ελλήνων στα σπίτια, είναι σε εξέλιξη κάποιο σχέδιο διάχυσης των λαθρομεταναστών στην Ηπειρωτική χώρα. Δεν μπορώ να πιστέψω ότι συμβαίνει κάτι τέτοιο από την Κυβέρνηση της Νέας Δημοκρατίας. Πείτε μας τι γίνεται με τους λαθρομετανάστες, γιατί οι βάρκες έρχονται ξανά. Έχουμε δήλωση σήμερα του αντιπεριφερειάρχη Βορείου Αιγαίου ότι εκατόν δέκα τρεις - θα τα καταθέσω μετά στα Πρακτικά - μπήκαν στη Λέσβο. Τριάντα χιλιάδες τριγυρνάνε στη Λέσβο, ενώ ο Έλληνας είναι έγκλειστος στο σπίτι του και αυτοί τριγυρνάνε στα νησιά μας και στην Ηπειρωτική χώρα λες και δεν τρέχει τίποτα. Επίσης, θα σας καταθέσω την έκκληση του Δημάρχου Παιονίας, του κ. Σιωνίδη: «Μάζεψε τους. Είναι επικίνδυνοι». Το λέει ο δήμαρχος. Δεν το λέω εγώ. [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν μπορεί για λόγους υγείας ο Έλληνας να είναι κλεισμένος στο σπίτι του - και καλά κάνει και θα βγούμε μόνο όταν βεβαιωθούμε, όταν μας πουν οι ειδικοί ότι μπορούμε να βγούμε - αλλά ταυτόχρονα οι ωρολογιακές λαθρομεταναστευτικές βόμβες να κυκλοφορούν ελεύθερα στην πατρίδα μας. Θα πρέπει να το δούμε αυτό το πάρα πολύ σημαντικό θέμα και να το δούμε, παρακαλώ πολύ, κύριοι της Κυβέρνησης, άμεσα. Ευχαριστώ πολύ.
Παρακαλείται ο Κοινοβουλευτικός Εκπρόσωπος του Κινήματος Αλλαγής, ο κ. Ανδρέας Λοβέρδος να έρθει στο Βήμα.
Ευχαριστώ, κύριε Πρόεδρε. Κυρίες και κύριοι Βουλευτές, που αποτελείτε την αντιπροσωπεία της Εθνικής Αντιπροσωπείας, και κύριε Υπουργέ, πριν πω δυο λόγια για το σχέδιο νόμου, θα ήθελα να σταθώ με ιδιαίτερο τρόπο στις δύο μεγάλες κρίσεις που διέρχεται η Ελλάδα αυτήν τη στιγμή και αναφέρομαι φυσικά στο ζήτημα των σχέσεων μας με την Τουρκία, των γεγονότων στον Έβρο και των επιδιώξεων της Τουρκίας που έχουμε πια οι περισσότεροι εκτιμήσει ότι θα μας απασχολήσουν μέσα στο 2020 και φυσικά, στο θέμα του κορονωιού. Σε ό,τι αφορά την ασύμμετρη απειλή στα ελληνικά σύνορα, δεν θα κουραστώ κυρίες και κύριοι, να δίνω τα συγχαρητήριά μου στο προσωπικό της Αστυνομίας, των Σωμάτων Ασφαλείας γενικότερα, της Πυροσβεστικής, του Λιμενικού, αλλά πρώτα από όλα, του Στρατού για όσα έκαναν και όσα κάνουν τις μέρες αυτές και που δεν έχουν επιτρέψει να μετατραπεί σε ρουτίνα μια απειλή σε βάρος της πατρίδας μας. Δεν θα χαριστώ - και δεν πρέπει κανένας μας να χαρίζεται - σε εκείνους που διανοούνται αυτές τις ώρες να σκέφτονται ιδεοληπτικά επιπόλαια και χωρίς επίγνωση της ιστορίας και να αντιμάχονται και να υποβαθμίζουν την προσπάθεια, που κάνει η χώρα σε αυτές τις δύσκολες συνθήκες. Μένοντας σε αυτό, θέλω να κάνω μια αναφορά σε όσα είπε ο κ. Βελόπουλος για την πρωτοβουλία του να ενημερώσει τον Πρωθυπουργό για αυτά τα οκτώ οχήματα, που είναι κατασχεμένα σε κάποιο τελωνείο της χώρας - προφανώς - και τα πήρε η Αστυνομία να τα αξιοποιήσει, που τα παρομοίασε με αυτό το αυστριακό που το είδα στον Έβρο και πραγματικά, είναι ένα καταπληκτικό εργαλείο για να κάνει η Αστυνομία τη δουλειά της. Θέλω, όμως, να υπογραμμίσω ότι ο κ. Χρυσοχοΐδης έχει κάνει παρόμοιες προσπάθειες, επιτρέποντας να κατάσχονται προσκαίρως τα οχήματα εκείνα με τα οποία διακινητές του ανθρώπινου πόνου, δηλαδή λαθρέμποροι των ανθρώπινων ψυχών, αλλά και έμποροι ναρκωτικών έχουν επιχειρήσει να κάνουν τα εγκλήματά τους, έχουν συλληφθεί, είναι προφυλακισμένοι ή φυλακισμένοι. Τα αυτοκίνητα αυτά, που κάθονταν δεκαπέντε και είκοσι χρόνια, περιμένοντας τον ιδιοκτήτη τους, μπορούν πιά να κατάσχονται αμέσως. Όταν με το καλό αποφυλακίζεται αυτός ο οποίος ήταν κάποτε κύριός του, αν θέλει, μπορεί να τα διεκδικήσει, που συνήθως δεν συμβαίνει ποτέ αυτό, γι' αυτό τα βλέπουμε να σαπίζουν στις διάφορες μάντρες της Αστυνομίας. Μπορούν, λοιπόν, να αξιοποιούνται από τα Σώματα Ασφαλείας μας, εδώ και τώρα. Αυτές είναι καλές πρακτικές και τις επιδοκιμάζουμε. Μένοντας τώρα στο θέμα του κορωνοϊού, η ελληνική πολιτεία κινείται σωστά και όταν μιλώ για πολιτεία, μιλώ και για το κράτος και την κοινωνία και όταν μιλώ για την κοινωνία, φυσικά αναφέρομαι και στην Αντιπολίτευση. Έχουμε μια πολύ καλή πρακτική, που πρόλαβε πολλές αδυσώπητες πλευρές της μάστιγας αυτής και εν συγκρίσεις και με πολλές χώρες. Σήμερα κάνω ειδική αναφορά και στη Γαλλία. Χθες μίλησα για τους Ιταλούς και τους Ισπανούς, που δεν πρόλαβαν, αλλά σε σχέση και με τους Γάλλους, που και αυτοί καθυστερημένα ενήργησαν, αλλά ενέργησαν, διαβάζοντας τα μέτρα, τα οποία εκφώνησε ο Πρόεδρος Μακρόν, βλέπω πόσο μπροστά είναι η ελληνική πολιτεία και πόσο έχει τρέξει. Όμως, κυρίες και κύριοι Βουλευτές, πρέπει να επισημάνουμε προβλήματα, τα οποία εντοπίζουμε εμείς, ως πολιτικά κόμματα και Βουλευτές, την κάθε μέρα που περνά και που μας φέρνει πληροφορίες, αλλά κι αυτά που ο καθένας μας αντιλαμβάνεται, ειδικά όταν είναι μέσα στην αγορά. Εγώ μιλώ και ως πολιτικός, αλλά και με την εμπειρία του ελεύθερου επαγγελματία. Υπάρχουν πάρα πολλά προβλήματα, που έχουν προκύψει, έχουν φανεί και πρέπει να τα εξετάσουμε με πάρα πολύ λεπτομερή τρόπο, κυρίες και κύριοι Βουλευτές, για να δούμε κατά πόσο ανταποκρίνεται η Κυβέρνηση πια στις υποχρεώσεις της απέναντι στους ανθρώπους, απέναντι στους πολίτες. Διαβάσαμε ότι το «ΕΡΓΑΝΗ» έχει καταγράψει τριάντα χιλιάδες απολύσεις και όλοι ξέρουμε ότι σε πολλούς κλάδους οι απολύσεις εμφανίζονται ως λύση. Ναι, αλλά οι απολύσεις αφορούν ανθρώπους, αφορούν οικογένειες, αφορούν εισόδημα που θα χαθεί. Άρα, τα όσα δισεκατομμύρια διαβάζουμε στα ρεπορτάζ των εφημερίδων και στα site, που η Κυβέρνηση θα δώσει - τώρα, μάλιστα, που μιλάμε εμείς ίσως τελείωσε ο κ. Σταϊκούρας την αναφορά του σε μέτρα - πρέπει να τα δούμε εξονυχιστικά, γιατί δεν πρέπει να τα κοιτάμε, όπως το ρεπορτάζ τα αναφέρει, «2 δισεκατομμύρια, 2,5 δισεκατομμύρια», αλλά πρέπει να δούμε πώς αυτά εξατομικεύονται, πώς εξακτινώνονται, πώς φτάνουν στον πολίτη, που τα έχει ανάγκη, στους ελεύθερους επαγγελματίες, στις επιχειρήσεις, στον αγροτικό τομέα, στους απολυμένους. Σωστά διαβάζουμε για την αναβολή της καταβολής φόρου και εισφορών, ενδεχομένως και οφειλών σε δάνεια, αλλά πώς αυτά εξειδικεύονται; Είναι, νομίζω, ζήτημα αιχμής για τη Βουλή και αντί να λένε κάποιοι συνάδελφοι ότι πρέπει να κλείσουμε, πρέπει να υπογραμμίζουμε όλοι την ανάγκη να παραμείνουμε ανοιχτοί, ως Βουλή, έστω με τον τρόπο που λειτουργούμε αυτόν, που ανταποκρίνεται και στις ανάγκες του προβλήματος, που αντιμετωπίζει η χώρα. Να κλείσει η Βουλή; Γιατί να κλείσει η Βουλή; Ποιος θα καθίσει να δει με λεπτομέρειες τις κυβερνητικές πολιτικές αυτές τις μέρες; Κύριε Πρόεδρε, με ενημέρωσε ο κ. Κεγκέρογλου ότι συζητείται στη Διάσκεψη των Προέδρων τώρα να αναβληθεί η επίκαιρη επερώτησή μας της Παρασκευής προς τον κ. Σταϊκούρα για την οικονομία. Μα, είναι δυνατόν; Τώρα χρειάζεται αυτό το κοινοβουλευτικό εργαλείο, για να δούμε πώς ακριβώς εξακτινώνονται, εξειδικεύονται, εξατομικεύονται τα οικονομικά μέτρα της Κυβέρνησης. Μπορεί να λέμε για κάποια δισεκατομμύρια. Όταν κάποιος περίμενε το Σαββατοκύριακο να αντιμετωπίσει τις δυσκολίες των δανείων του, αλλά και της ζωής της οικογένειάς του και πια είναι κλειστός, πρέπει να δούμε τι θα γίνει με αυτόν τον πολίτη. Δεν μπορούμε να μένουμε μόνο στις γενικές διακηρύξεις. Επίσης, κύριε Πρόεδρε, γιατί χρειάζεται ο κοινοβουλευτικός έλεγχος; Διαβάζουμε ότι η Υπουργός Παιδείας θέλει να μεταφέρει τις εξετάσεις - για τα πανεπιστήμια εννοώ - στον Σεπτέμβριο. Αυτό είναι έγκλημα. Η λύση είναι αυτή τη στιγμή - ανήκω στους αισιόδοξους, σε σχέση με την αντιμετώπιση αυτού του ιού - αν δεν πάμε στα σενάρια του τρόμου, να δούμε τα θέματα των εξετάσεων, που αφορούν εκατομμύρια παιδιά και γονείς, με κριτήριο μείωση της ύλης και εξετάσεις τον Ιούλιο. Ο Σεπτέμβριος είναι η χείριστη επιλογή και ελπίζω να την αποφύγουμε. Επίσης για τα νοσοκομεία, λέμε ότι το Εθνικό Σύστημα αντέχει. Αντέχει και μπράβο τους. Η κ. Γεννηματά έχει προτείνει την αξιοποίηση και του ιδιωτικού τομέα. Πολύ σωστό. Όμως, στον ιδιωτικό τομέα ακούμε ότι θα αξιοποιηθούν μονάδες εντατικής θεραπείας. Γίνονται, μάλιστα, και κάποιες δωρεές και αμφιβάλλω, με βάση την πληροφόρηση που έχω, αν οι μονάδες αυτές είναι ήδη εξοπλισμένες, για να αντιμετωπίσουν το πρόβλημα. Επίσης, μαθαίνω ότι, όπου χρειάζεται βοήθεια στο σπίτι, εν προκειμένω, για κάποιον ασθενή, δεν υπάρχουν οι κατάλληλες ομάδες να πάνε - με τον κατάλληλο εξοπλισμό εννοώ - άρα, το μέτρο το ανακοινώνεις και δεν περπατάει. Ακόμα, η κ. Γεννηματά μόλις με ενημέρωσε ότι από πληροφόρηση που έχει από τη Σύμη, σε μικρά νησιά όπου η παροχή υγειονομικών υπηρεσιών είναι πάρα πολύ περιορισμένη, τι γίνεται; Την ενημερώνουν - από τη Σύμη ξαναλέω - ότι υπάρχει - να το πω χωρίς να υπερβάλλω - και απόγνωση, όταν βομβαρδίζονται οι κάτοικοι με τις ειδήσεις που όλοι είμαστε κοινωνοί τους και από την άλλη, δεν έχουν τρόπους αντιμετώπισης των προβλημάτων, όπως εξειδικεύονται εκεί. Κυρίες και κύριοι, θέλω να προσθέσω το εξής στα προβλήματα, που σχετίζονται με τους εργαζόμενους στον ιδιωτικό τομέα. Ο δημόσιος υπάλληλος είναι καλυμμένος και ευτυχώς. Ο υπάλληλος του ιδιωτικού τομέα τι κάνει; Βλέπουμε ότι θα υπάρξουν μέτρα. Ποια μέτρα; Όπως εξειδικεύονται και τον αφορούν, θα πρέπει να έχουν αντίστοιχη μορφή προστασίας. Μπείτε λίγο στη θέση τους, στη θέση αυτών που δεν απολύονται - να το πάμε με την καλή λογική - αλλά που ο επιχειρηματίας δεν μπορεί να πληρώσει τον μισθό τους; Τι θα γίνει; Εν γένει, η οικονομία θα κληρονομήσει πάρα πολλά προβλήματα, που θα εμφανιστούν με πάρα πολύ τραχύ τρόπο, όταν ο ιός θα αντιμετωπιστεί. Το πρόβλημα το καταγράφουμε αυτή τη στιγμή, ελέγχουμε την Κυβέρνηση στα μέτρα που παίρνει και πώς αυτά εξειδικεύονται, αλλά η ανησυχία για την επόμενη μέρα πρέπει να διακατέχει όλους μας. Κλείνω την ενότητα αυτή, κύριε πρόεδρε. Όπως επαινέσαμε χθες, τουλάχιστον το δικό μας κόμμα, την απόφαση της πολιτείας, της κυβέρνησης για τη διαχείριση των πιστών όλων των γνωστών θρησκειών, πρέπει να δούμε και ορισμένα θέματα που αφορούν στο Άγιο Όρος. Σωστά η χθεσινή απόφαση καλύπτει και το θέμα αυτό, αλλά περνά την ευθύνη στον Διοικητή του Αγίου Όρους και στην Ιερά Κοινότητα. Υπάρχουν προβλήματα, που εκεί λύνονται εύκολα, όπως το να σταματήσουν οι επισκέψεις, όπως η προστασία των ασθενών μοναχών ή η προστασία των υπερηλίκων μοναχών, αλλά σε ό,τι αφορά την καθημερινή λειτουργία του Αγίου Όρους, εμείς αναμένουμε, ως Κίνημα Αλλαγής, με αγωνία πραγματική τις αποφάσεις που θα πάρει ο Διοικητής του Αγίου Όρους, ενημερώνοντας φυσικά την Ιερά Κοινότητα, όπως η χθεσινή απόφαση δημοσιεύθηκε στο Φύλλο Εφημερίδας της Κυβερνήσεως, πώς λοιπόν αυτή θα συγκεκριμενοποιηθεί στην πράξη. Κύριε Πρόεδρε, με την ανοχή σας, θα πω ορισμένες σκέψεις για το σχέδιο νόμου. Κατ' αρχάς, κυρία και κύριοι Βουλευτές, είναι ένα πάρα πολύ τεχνικό κείμενο. Εγώ δεν θέλω να μιλώ με τρόπο αστήρικτο και εκεί που οι τεχνικές δυσκολίες μου δημιουργούν δυσκολία άρθρωσης πολιτικού λόγου, πάντα σέβομαι τις τεχνικές δυσκολίες και απέχω από το να διατυπώνω σκέψεις πρόχειρες, επειδή έτσι μου έχουν πει ότι πρέπει να κάνω. Επικαλούμαι τις τοποθετήσεις του κ. Δημήτρη Μπιάγκη, του εισηγητή μας στη Διαρκή Επιτροπή και του κ. Γιώργου Αρβανιτίδη - και οι δύο εισηγήσεις των συναδέλφων ήταν πάρα πολύ εξειδικευμένες, άρθρο προς άρθρο στο σχέδιο νόμου σχολίαζαν και έλεγαν τη γνώμη μας - και τη σημερινή τοποθέτηση του κ. Βασίλη Κεγκέρογλου. Ωστόσο, κάνω μια επιλογή σε δύο άρθρα. Η αφορμή μου δόθηκε από την ομιλία του κ. Κεγκέρογλου, αλλά και του συναδέλφου του κ. Σαντορινιού από τον ΣΥΡΙΖΑ. Θέλω να μείνω στο άρθρο 64 και στο άρθρο 15, κύριε Υπουργέ. Εγώ συμφωνώ με τις ιδιωτικές επενδύσεις στα λιμάνια. Μάλιστα, απευθυνόμενος στο συνάδελφο μου του ΣΥΡΙΖΑ, με τον οποίον έχουμε και την ευκαιρία να ανταλλάξουμε απόψεις, θέλω να του θυμίσω τη δική τους πρακτική. Και θέλω να του θυμίσω τη δική τους πρακτική, όχι όταν ο ίδιος ήταν Αναπληρωτής Υπουργός, αλλά από την αρχή, όταν ήταν Αναπληρωτής Υπουργός ο κ. Δρίτσας, τότε που είχαμε τα θέματα της «COSCO» εδώ και τις μάχες που είχαμε δώσει σε αυτή τη Βουλή, για να προχωρήσει η επένδυση και πώς, υποχωρώντας από θέσεις υπερβολικές, που είχαν στο παρελθόν, αναγνώρισαν την ανάγκη να αξιοποιηθούν τα λιμάνια μας. Είμαστε υπέρ της αξιοποίησης των λιμένων. Είμαι μάλιστα κοινωνός της σχετικής ύλης σε ότι αφορά τις δυνατότητες που έχουμε ως χώρα και ως οικονομία, αν αξιοποιηθούν τα λιμάνια μας. Αλλά τι σας χρειάζεται η Επιτροπή Σχεδιασμού και Ανάπτυξης Λιμένων του άρθρου 64 να είναι τόσο κομματική; Γιατί, τι κερδίζετε; Κύριε Υπουργέ, απευθύνομαι σε σας. Τι σας χρειάζεται μια τόσο κομματική επιτροπή; Δύο ανθρώπους έχετε, οι οποίοι εκφράζουν τον κοινωνικό χώρο, δύο μέλη, όλοι οι υπόλοιποι είναι γενικοί γραμματείς. Τι το θέλετε αυτό; Γιατί σας διευκολύνει στις εργασίες σας να είναι τέτοια η σύνθεση αυτής της επιτροπής σχεδιασμού; Ποια προβλήματα θα υπερβείτε με αυτόν τον κυβερνητικό - κομματικό τρόπο; Δεν το καταλαβαίνω πραγματικά κι εδώ είναι ο χώρος που θα πρέπει να το εξηγήσετε. Υπάρχουν άραγε, επενδυτικές δυσκολίες, που μια κυβερνητική επιλογή - κομματική επιλογή - θα τις ξεπεράσει; Αυτός είναι ο στόχος; Αυτή είναι η ratio legis εν προκειμένω ή κάποια άλλη σκέψη, που δεν μπορούμε εμείς να αντιληφθούμε; Δεύτερον, σε ότι αφορά το προσωπικό, ο συνάδελφος από τον ΣΥΡΙΖΑ, εισηγητής της Αξιωματικής Αντιπολίτευσης κ. Σαντορινιός κατέθεσε στη Βουλή τη γνώμη της ΠΟΑΣΥ, δηλαδή των συνδικαλιζομένων αστυνομικών. Εκεί διαβάζουμε, όπως κι εμείς έχουμε τοποθετηθεί, για το πόσο θετικό είναι το μέτρο της αύξησης των οργανικών θέσεων κατά χίλιες πεντακόσιες, αλλά και επίσης οι συνταξιοδοτικές πλευρές του θέματος και οι βαθμολογικές, παραμένει κόσμος περισσότερος στη δουλειά του, αυτό ευνοεί και τα συνταξιοδοτικά του δικαιώματα και είναι και σωστό μέτρο κατά τη γνώμη μας. [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής, κ. ΣΟΦΙΑ ΣΑΚΟΡΑΦΑ]] Από την άλλη πλευρά, γιατί επεκτείνονται οι αρμοδιότητες του λιμενικού και της ακτοφυλακής μέχρι και τα παράλια; Γιατί, τι είναι αυτό; Δεν θα έχουμε σύγχυση αρμοδιοτήτων, όπως είπε ο κ. Κεγκέρογλου με την αστυνομία; Μάλλον όχι, αφαιρούνται οι αρμοδιότητες. Γιατί γίνεται αυτό; Αν είναι μέτρο απαραίτητο για την αντιμετώπιση της μετανάστευσης και των γενικότερων πολιτικών θεμάτων, που έχει γεννήσει η μετανάστευση αυτή, γιατί δεν εξειδικεύονται αυτού του είδους οι διαρρυθμίσεις αρμοδιοτήτων για συγκεκριμένους χώρους στην Ελλάδα και γενικεύεται η ρύθμιση; Oι ίδιοι οι αστυνομικοί σας λένε όχι. Το μπέρδεμα θα είναι συγκεκριμένο. Η σχετική περσινή ρύθμιση ήταν σωστή. Γιατί εσείς κάνετε αυτή την αλλαγή; Είναι ένα ζήτημα επί του οποίου, κύριε Υπουργέ, εμείς θέλουμε τη διευκρίνησή σας. Ευχαριστώ.
Κι εγώ σας ευχαριστώ, κύριε συνάδελφε. Τον λόγο τώρα έχει ο κ. Τζανακόπουλος.
Ευχαριστώ, κυρία Πρόεδρε. Νομίζω ότι είναι υποχρέωσή μας σήμερα να ευχαριστήσουμε, εκτός από εσάς, και τους υπαλλήλους της Βουλής που βρίσκονται εδώ και χωρίς αυτούς δεν θα μπορούσε η Εθνική Αντιπροσωπεία να λειτουργήσει. Επομένως, ένα μεγάλο ευχαριστώ σε όλους και όλες είσαστε σήμερα εδώ, αλλά και σε όλους εκείνους κι εκείνες που βρίσκονται εκτός αυτής της Αίθουσας, διότι βρισκόμαστε σε μια ειδική υγειονομική, κοινωνική, οικονομική και κοινοβουλευτική συνθήκη. Νομίζω ότι πρέπει να αξιοποιήσουμε την ευκαιρία, για να πούμε κι ένα μεγάλο ευχαριστώ σε όλους και όλες εκείνες που δίνουν καθημερινά - σε αντίξοες συνθήκες - τη μάχη για να κρατηθεί η κοινωνία όρθια και να ξεπεράσουμε αυτή την καινοφανή κρίση, αυτή την πρωτοφανή κατάσταση. Οι σκέψεις μας είναι πάνω από όλα στους ανθρώπους που δίνουν τη μάχη για τη ζωή τους στις μονάδες εντατικής θεραπείας, στις οικογένειές τους, αλλά και στους γιατρούς, το νοσηλευτικό προσωπικό, στους διοικητικούς υπαλλήλους των νοσοκομείων, που επίσης δίνουν καθημερινά έναν αγώνα άνισο ενάντια στον κορωνοϊό. Νομίζω ότι πλέον έχει γίνει κατανοητό σε όλους, ακόμα και σε εκείνους που απαξίωναν, που ειρωνεύονταν, που καθύβριζαν, που πολεμούσαν το εθνικό σύστημα υγείας, ότι ; χωρίς ισχυρά δημόσια νοσοκομεία ; η κοινωνία είναι εκθέτη και απροστάτευτη απέναντι σε απρόβλεπτους κινδύνους. Είναι καλοδεχούμενη αυτή η μετατόπιση, αρκεί να μην είναι πρόσκαιρη, αρκεί να μην είναι εφήμερη, αλλά όλα αυτά θα φανούν. Όμως, κυρίες και κύριοι Βουλευτές, κύριε Υπουργέ, έρχεται στην επιφάνεια μια συζήτηση, που πρέπει να γίνει, ακόμα και τώρα σε συνθήκες κρίσης, μια συζήτηση για το κοινωνικό κράτος, μια συζήτηση για την υποτιθέμενη αυτορρύθμιση της αγοράς, που μαθαίνω ότι σιγά - σιγά αρχίζει να απορρίπτεται ως ιδέα και καθοδηγητική αρχή των πολιτικών, ακόμα και από Υπουργούς της Νέας Δημοκρατίας, που πριν από λίγο καιρό την υπερασπίζονταν με όλες τους τις δυνάμεις στο πεδίο των ιδεών. Πρέπει να γίνει μια συζήτηση για τα κοινά αγαθά, πρέπει να γίνει μια συζήτηση για τη δημοσιονομική πολιτική, για την αρχιτεκτονική της Ευρωζώνης και της Ευρωπαϊκής Ένωσης, για τις κατευθύνσεις της, για το Σύμφωνο Σταθερότητας, που φαίνεται ότι αποτελεί μια χρεοκοπημένη μορφή ρύθμισης όρων και ορίων άσκησης οικονομικής και δημοσιονομικής πολιτικής. Δυστυχώς, αν και στο επίπεδο των δηλώσεων αναγνωρίζονται αυτά τα όρια και αυτοί οι όροι, αλλά και τα αδιέξοδα στο επίπεδο της πραγματικής πολιτικής, είμαστε βέβαια, τελείως πίσω από τις ανάγκες τόσο στην Ευρώπη όσο και στην Ελλάδα. Φαίνεται δηλαδή ότι το Eurogroup μπορεί να φανταστεί μια μετα - αποκαλυπτική πραγματικότητα, οριακά μπορεί να φανταστεί ακόμα και το τέλος του κόσμου, δεν μπορεί να φανταστεί το τέλος του Συμφώνου Σταθερότητας και είναι ακριβώς γι' αυτόν το λόγο που οι αποφάσεις του προχθές δεν ήταν απλώς ανεπαρκείς για την αντιμετώπιση της κατάστασης, αλλά ήταν σχεδόν εκτός τόπου και χρόνου. Εν πάση περιπτώσει, ας μείνουμε στα δικά μας, ας μείνουμε σε αυτά που αφορούν κυρίως τη χώρα μας. Από τη δική μας μεριά, σε αυτή τη φάση, έχουμε δηλώσει πάρα πολλές φορές και με τον πιο ξεκάθαρο τρόπο και δια του Προέδρου μας Αλέξη του Τσίπρα, ότι δεν πρόκειται να ακολουθήσουμε μια γραμμή άγονης αντιπαράθεσης, μια γραμμή άναρθρων κραυγών ή εκμετάλλευσης μιας πολιτικής κερδοσκοπίας, σε μια πραγματικά εξαιρετικά δύσκολη κατάσταση. Ιδεολογικές και πολιτικές διαφορές παραμένουν, όμως τώρα το κρίσιμο είναι να μπορέσουμε να υπερβούμε αυτήν την κρίση με τα λιγότερα δυνατά προβλήματα και περιορίζοντας κατά το δυνατόν τις συνέπειες της. Μην κρυβόμαστε, λοιπόν, η Κυβέρνηση σήμερα καλείται να πάρει δύσκολες αποφάσεις, που είναι όμως αναγκαίες, για να καταφέρουμε ακριβώς ως κοινωνία να υπερβούμε την κρίση αυτή. Δεν έχει δικαιολογία, κύριε Υπουργέ, η Κυβέρνηση ακριβώς επειδή υφίσταται αυτή η πολιτική ομοθυμία υποστήριξης των δύσκολων αποφάσεων, που πρέπει να παρθούν. Είμαι, όμως, υποχρεωμένος να εκφράσω την ανησυχία μου, διότι φαίνεται ότι σε μια σειρά από πεδία τα πράγματα δεν βαίνουν καλώς. Ήδη, οι περιορισμένοι έλεγχοι, που γίνονται για τον κορωνοϊό, λόγω έλλειψης αντιδραστηρίων, δημιουργούν εύλογα ερωτηματικά για την προετοιμασία της Κυβέρνησης ως προς την αντιμετώπιση αυτής της κρίσης, η οποία γνωρίζαμε ότι θα χτυπήσει την πόρτα της Ελλάδας. Ήταν δεδομένο - αντικειμενικά - ήταν απολύτως λογικό να συμβεί. Πολύ φοβάμαι, ξέρετε, ότι τα περιορισμένα τεστ οδηγούν σε περιορισμένες ανακοινώσεις κρουσμάτων και είναι ενδεχόμενο να δημιουργήσουν επίπλαστη εικόνα υποχώρησης της πανδημίας. Υπάρχει πιθανότητα αυτό να οδηγήσει σε χαλάρωση των μέτρων προστασίας, που παίρνουν οι πολίτες. Επομένως, είναι εξαιρετικά κρίσιμο να αντιμετωπιστεί αυτή η κατάσταση, το ταχύτερο δυνατόν. Πληροφορήθηκα ότι το Μαξίμου - με διαρροή - πανηγύριζε για τη μείωση των κρουσμάτων. Θέλουν πάρα πολλή προσοχή αυτού του τύπου οι διαρροές, γιατί ξαναλέω ότι είναι ενδεχόμενο να οδηγήσουν σε χαλάρωση των μέτρων προστασίας, που είναι αναγκαίο να παίρνουμε όλοι μας. Επίσης, την ίδια στιγμή, λόγω αυτής της κατάστασης, της έλλειψης αντιδραστηρίων, οδηγούμαστε σε στρατηγική αντιμετώπισης, που θυμίζει περισσότερο τη στρατηγική αντιμετώπισης Ιταλίας. Αν προτείνουν οι ειδικοί τη μείωση των τεστ που γίνονται για τον κορωνοϊό, αυτό είναι ένα θέμα. Αφορά τους ειδικούς και πρέπει να τους ακούσουμε. Αν όμως είναι αναγκαστική επιλογή διολίσθησης, λόγω της έλλειψης αντιδραστηρίων, αυτό είναι εξαιρετικά προβληματικό και πρέπει να το αντιμετωπίσετε, διότι είναι άλλο πράγμα να επιλέγεις μία στρατηγική μετά από τις εισηγήσεις των ειδικών και άλλο πράγμα να σύρεσαι σε στρατηγική αντιμετώπισης, επειδή δεν έχεις την υλικοτεχνική υποδομή να ακολουθήσεις μια άλλη, πιθανόν ορθότερη στρατηγική. Εγώ δεν θέλω να κάνω τον έξυπνο. Οι ειδικοί θα μας πουν ποιο είναι το ορθό. Όμως σε κάθε περίπτωση, δεν θα πρέπει να διολισθαίνουμε σε στρατηγικές εξαιτίας της έλλειψης υποδομών. Γνωρίζετε, κύριε Υπουργέ, ότι αντίστοιχη ολιγωρία υπήρξε και στο θέμα της εκκλησίας. Δεν θα επεκταθώ. Ελπίζω μόνο αυτή η ολιγωρία να μην στοιχίσει. Ορθώς ο κ. Μητσοτάκης έκανε το βήμα προς τον εξορθολογισμό των μέτρων. Ελπίζω μόνο, αυτή η δεκαήμερη, δεκαπενθήμερη καθυστέρηση να μη στοιχίσει. Μόνο αυτό υποσημειώνω αυτή τη στιγμή. Η συζήτηση νομίζω ότι έχει γίνει και ούτως ή άλλως θα συνεχίσει να γίνεται στη δημόσια σφαίρα και στην κοινωνία. Θα αναφερθώ και στο πεδίο της οικονομίας, για να κλείσω. Με δεδομένο ότι οι περιορισμοί λειτουργίας καταστημάτων έχουν εκκινήσει εδώ και σχεδόν μία εβδομάδα και κάθε μέρα έχουμε επέκταση των περιορισμών, θεωρώ ότι οι κινήσεις της Κυβέρνησης, σε σχέση με την οικονομική στήριξη, έχουν έρθει μάλλον καθυστερημένα. Ήδη μία βδομάδα έχει μεσολαβήσει, από τη στιγμή που οι πρώτες επιχειρήσεις άρχισαν να κλείνουν και σήμερα ανακοινώνονται για πρώτη φορά μέτρα οικονομικής στήριξης. Νομίζω ότι μία εβδομάδα σε συνθήκες τέτοιας ταχύτατης εξάπλωσης κρισιακών φαινομένων είναι πάρα πολύς χρόνος, ενώ ήδη στην αγορά εργασίας - τα επισήμαναν και προηγούμενοι συνάδελφοι, όπως και ο κ. Λοβέρδος από το Κίνημα Αλλαγής - η κατάσταση για τους εργαζόμενους και για τις μικρές και μεσαίες επιχειρήσεις φαίνεται να εξελίσσεται σε δραματική. Έχουν υπάρξει πάρα πολλές καταγγελίες για καταστάσεις, οι οποίες παραμένουν αρρύθμιστες και το Υπουργείο Εργασίας φαίνεται ότι απλώς παρακολουθεί. Θα σας πω μερικά παραδείγματα, κύριε Υπουργέ. Τι γίνεται με τους συμψηφισμούς των αδειών; Ακούμε καταγγελίες από εργαζόμενους γιατί σε επιχειρήσεις, που έχει δώσει εντολή το κράτος να κλείσουν, οι εργοδότες συμψηφίζουν την αναγκαστική μη εργασία των εργαζομένων με τις κανονικές άδειες, που πρέπει οι εργαζόμενοι να πάρουν, όταν εκείνοι το επιλέξουν. Τι γίνεται με αυτούς τους συμψηφισμούς; Θα υπάρξει νομοθετική ρύθμιση από τη μεριά του Υπουργείου Εργασίας για να απαγορευτούν; Τι γίνεται με τις απολύσεις; Πληροφορούμαι ότι στη συνέντευξη Τύπου, που έδωσαν σήμερα οι τρεις Υπουργοί, οι κύριοι Γεωργιάδης, Σταϊκούρας και Βρούτσης, υπήρξε διαφορετική απάντηση, σε σχέση με τις απολύσεις. Από τη μία μεριά, το Υπουργείο Εργασίας είπε ότι απαγορεύονται οι απολύσεις στις επιχειρήσεις, οι οποίες κλείνουν μετά από εντολή της Κυβέρνησης. Οι κύριοι Σταϊκούρας και Γεωργιάδης είπαν κάτι διαφορετικό, ότι δεν θα λάβουν την ειδική έκτακτη ενίσχυση οι επιχειρήσεις που κλείνουν με εντολή της Κυβέρνησης και προχωρούν σε απολύσεις. Αυτά είναι δύο εντελώς διαφορετικά πράγματα. Πρέπει να ξεκαθαριστούν από τη μεριά της Κυβέρνησης οι εξειδικεύσεις των μέτρων. Δεν γίνεται να προχωράμε κατ' αυτό τον τρόπο και τρεις Υπουργοί να δίνουν συνέντευξη τύπου για την εξειδίκευση και για την ανακοίνωση των μέτρων και να λέει άλλα ο ένας και άλλα οι δύο άλλοι. Η δική μας γνώμη είναι: πλήρης και απόλυτη απαγόρευση απολύσεων και να κατατεθεί άμεσα ρύθμιση από το Υπουργείο Εργασίας στις επιχειρήσεις, οι οποίες, με εντολή της Κυβέρνησης, κλείνουν. Υπάρχουν κι άλλες πολλές καταγγελίες. Για παράδειγμα, στο χώρο του ντελίβερι υπάρχει το εξής πρόβλημα. Οι άνθρωποι αυτοί, οι οποίοι δίνουν καθημερινή μάχη, για να έχουμε τη δυνατότητα όλοι οι υπόλοιποι να μένουμε στο σπίτι και να προστατεύουμε και τους εαυτούς μας, αλλά κυρίως τις ευπαθείς ομάδες, καταγγέλλουν ότι οι εργοδότες δεν τους παρέχουν τα αναγκαία μέτρα προστασίας και αντίθετα τους λένε το εξής: Αν θέλετε να πάρετε μέτρα προστασίας, δηλαδή ειδικά προστατευτικά γάντια, μάσκες κ.λπ., θα πρέπει να το κάνετε με δική σας ευθύνη και δικά σας έξοδα. Τι κάνει η Κυβέρνηση σε σχέση με αυτό; Νομίζω ότι και σε αυτό το πεδίο πρέπει να δοθεί άμεσα εντολή. Υπάρχουν κι άλλα πολλά, τα οποία με ανακοινώσεις και με παρεμβάσεις έχουμε επισημάνει τις προηγούμενες μέρες και θα συνεχίσουμε να τα επισημαίνουμε, διότι είναι εξαιρετικά κρίσιμα, για να υπάρξει η σχετική, η κατά το δυνατόν πιο ομαλή εξέλιξη στην αγορά εργασίας, μέσα σε μια εξαιρετικά δύσκολη συνθήκη. Ειδικά για τα οικονομικά μέτρα, που έχουν και δημοσιονομικό αντίκτυπο, είναι δεδομένο ότι τα 400 ευρώ ενίσχυσης, που δίνονται στους εργαζόμενους, των οποίων οι επιχειρήσεις όπου δουλεύουν, έχουν κλείσει με εντολή της Κυβέρνησης, δεν αρκούν. Αυτό είναι δεδομένο. Εμείς έχουμε καταθέσει προτάσεις, σαφείς και καθαρές, αλλά και ρεαλιστικές για το τι πρέπει να γίνει. Προσπαθώ να τις συνοψίσω. Κατ' αρχάς, διεκδίκηση άμεσης μείωσης των πλεονασμάτων στο 2%. Νομίζω ότι είναι μία χρυσή ευκαιρία αυτή τη στιγμή να δημιουργήσουμε τους όρους για τη μείωση των πλεονασμάτων στο 2%. Είναι κάτι το οποίο δεν είναι απλώς ρεαλιστικό, αλλά είναι και απολύτως εύλογο, με δεδομένες τις συνέπειες μιας οικονομικής κρίσης, η οποία έρχεται. Επίσης, μιλάμε για ένα γενναίο πακέτο μέτρων, ύψους περίπου 5 δισεκατομμυρίων, από τον προϋπολογισμό. Διότι άκουσα τον κ. Σταϊκούρα το πρωί - αναμένω να δω και αναλυτικά τα όσα είπε στις προ ολίγου ανακοινώσεις του - να μιλάει για 3,8 δισεκατομμύρια. Όμως, προσέξτε. Τα 3,8 δισεκατομμύρια είναι 2 δισεκατομμύρια, τα οποία δίνονται άμεσα από τον προϋπολογισμό και μιλάει και για 1,8 δις που θα ανακοινωθούν τις επόμενες μέρες και σχετίζονται με ευρωπαϊκά προγράμματα. Προσέξτε: εδώ υπάρχει θέμα. Το 1,8 δις των ευρωπαϊκών προγραμμάτων δεν είναι ρευστότητα, η οποία θα αφορά το σήμερα. Μέχρι να εκταμιευθούν αυτά τα χρήματα, μέχρι να γίνουν οι απαραίτητες διαδικασίες στην Ευρωπαϊκή Ένωση, θα έχει περάσει πολύτιμος χρόνος, θα έχει χαθεί πολύτιμος χρόνος. Επομένως, είναι ευθύνη της Κυβέρνησης να προχωρήσει σε άμεσα μέτρα πολύ υψηλότερα των 2 δις, άμεσα και από τον προϋπολογισμό. Υπάρχει αυτή η δυνατότητα, κύριε Υπουργέ. Πώς πρέπει να καταρτιστούν και να εξειδικευτούν αυτά τα μέτρα; Εμείς έχουμε μιλήσει για κάλυψη του συνολικού μισθολογικού κόστους, για όλους τους εργαζόμενους, που οι επιχειρήσεις στις οποίες δουλεύουν έχουν κλείσει, με εντολή της Κυβέρνησης. Μιλάμε για ένα κονδύλι, το οποίο, με βάση και τις νέες ανακοινώσεις για κλείσιμο επιχειρήσεων για τον επόμενο μήνα, υπολογίζεται κοντά στα 700 με 800 εκατομμύρια. Αυτό είναι μία τάξη μεγέθους. Επομένως, υπάρχει δυνατότητα για κάτι τέτοιο. Φυσικά, μιλάμε για επέκταση της προστασίας της πρώτης κατοικίας. Μιλάμε για τέσσερις χιλιάδες άμεσες προσλήψεις στο Εθνικό Σύστημα Υγείας. Δεν αρκούν οι δύο χιλιάδες προσλήψεις νοσηλευτικού προσωπικού. Αντίθετα, πρέπει να προχωρήσουμε σε μόνιμες προσλήψεις γιατρών και νοσηλευτικού προσωπικού στο Εθνικό Σύστημα Υγείας. Επίσης, μιλάμε για έκτακτο επίδομα σε όλους τους ελεύθερους επαγγελματίες, των οποίων οι επιχειρήσεις έχουν κλείσει - υπάρχει δυνατότητα για κάτι τέτοιο - όπως και έκτακτο επίδομα για τα χαμηλά εισοδήματα, για την κάλυψη εκτάκτων αναγκών, που προκύπτουν από την κρίση. Επίσης, αναστολή πληρωμών όλων των φορολογικών και ασφαλιστικών υποχρεώσεων όσο οι επιχειρήσεις είναι κλειστές, διότι είναι υποχρέωση του κράτους, όταν ζητά από τους πολίτες να λαμβάνουν μέτρα αυτοπεριορισμού και μέτρα που αφορούν την ατομική τους ευθύνη έναντι και των εαυτών τους, αλλά και των ευπαθών ομάδων, να παρέχει και τις αντικειμενικές προϋποθέσεις, για να μπορούν αυτά τα μέτρα να τηρηθούν. Επομένως, είναι άμεσα δική σας υποχρέωση ως Κυβέρνηση να δημιουργήσετε αυτές τις αντικειμενικές προϋποθέσεις, για να μπορέσουμε ως κοινωνία συλλογικά και με αλληλεγγύη να αντιμετωπίσουμε αυτή την έκτακτη κατάσταση. Κύριε Υπουργέ, η ελληνική οικονομία βρίσκεται σε φάση εύθραυστη. Έχουμε βγει από μια δεκαετή κρίση. Βεβαίως, εδώ και ενάμιση χρόνο, από τον Αύγουστο του 2018, υπάρχει σαφής οικονομική ανάκαμψη, υπάρχει ένα μαξιλάρι ασφαλείας των 37 δισεκατομμυρίων ευρώ, που παρέχει τη δυνατότητα στην ελληνική οικονομία να αντέξει τους κλυδωνισμούς και τα τραντάγματα, που είναι αντικειμενικό ότι θα προκύψουν από όλη αυτή την ιστορία. Όμως, ακριβώς επειδή βρισκόμαστε μόλις ενάμιση χρόνο μετά την έξοδο από μια μνημονιακή συνθήκη και η κατάσταση είναι ακόμα εξαιρετικά εύθραυστη - έχετε δει τι συμβαίνει με τα επιτόκια δανεισμού της ελληνικής οικονομίας τις τελευταίες δύο μέρες - πρέπει να δράσουμε τώρα, πρέπει να δράσουμε άμεσα και επιθετικά. Ελπίζω ειλικρινά, η Κυβέρνηση να κατανοήσει την κρισιμότητα της κατάστασης, να μην διολισθήσει στη λογική του «βλέποντας και κάνοντας» και να δημιουργήσει τους όρους εκείνους, ώστε η ελληνική κοινωνία, η ελληνική οικονομία και οι πολίτες να μπορέσουν να αντεπεξέλθουν σε αυτή την τεράστια πρόκληση, η οποία νομίζω ότι θα παίξει καθοριστικό ρόλο στην ίδια την εξέλιξη της κοινωνικής μας ιστορίας. Σας ευχαριστώ πάρα πολύ.
Και εγώ σας ευχαριστώ, κύριε συνάδελφε. Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Λιβανός. Ορίστε, κύριε Λιβανέ, έχετε τον λόγο.
Κυρίες και κύριοι συνάδελφοι, θα μου επιτρέψετε να αναφερθώ στις δύο ασύμμετρες απειλές, του κορωνοϊού και της τουρκικής επιθετικότητας, κατ' αρχάς στην ομιλία μου σήμερα. Πρωτίστως, θα ήθελα κι εγώ με τη σειρά μου να ευχαριστήσω και πάλι το ιατρικό και νοσηλευτικό προσωπικό, τους εργαζόμενους στο ΕΚΑΒ, στις εντατικές, στα εργαστήρια, στον ΕΟΔΥ, όλους όσους βρίσκονται στην πρώτη γραμμή της μάχης απέναντι στον ιό με προσωπικό κίνδυνο, εκτελώντας το καθήκον τους και προστατεύοντας όλους εμάς. Οφείλουμε, όμως, να ευχαριστήσουμε και τους στρατιωτικούς μας, που εν μέσω πανδημίας φρουρούν τα σύνορά μας, στέλνοντας ένα ηχηρό μήνυμα αποτροπής προς το εξωτερικό, την Ελληνική Αστυνομία που διασφαλίζει την τήρηση της τάξης στο εσωτερικό εν μέσω αυτής της πολύ δύσκολης περιόδου, τους υπαλλήλους των καταστημάτων, που παραμένουν ανοιχτά, στα σουπερμάρκετ, στους φούρνους, που εργάζονται σκληρά για να έχουμε όλοι μας πρόσβαση στα αναγκαία για τη διαβίωσή μας αγαθά. Φυσικά, ένα μεγάλο ευχαριστώ και από εμάς στους υπαλλήλους της Βουλής, που με αυταπάρνηση συνεχίζουν να προσφέρουν τις υπηρεσίες τους, ώστε ο ναός της δημοκρατίας να μην κλείσει. Ακούσαμε και πάλι την καλοπροαίρετη - πιστεύω - πρόταση του Κομμουνιστικού Κόμματος να κλείσει το Κοινοβούλιο, επικαλούμενο την έκτακτη κατάσταση. Αντιλαμβάνομαι την αγωνία των συναδέλφων του ΚΚΕ όσο και του ΜέΡΑ25. Όμως, κυρίες και κύριοι συνάδελφοι, η Βουλή δεν μπορεί και δεν πρέπει να κλείσει. Το σύμβολο της δημοκρατίας δεν αναστέλλει τη λειτουργία του. Το κράτος δεν αναστέλλει τη λειτουργία του. Το σύμβολο της σύγχρονης ελληνικής δημοκρατίας θα παραμείνει ανοιχτό και θα παλέψει κι αυτό τον αόρατο εχθρό ενός ακήρυχτου πολέμου. Υπό το πνεύμα αυτό χαιρετίζω και εγώ τις αποφάσεις όλων των ιερωμένων, που αντιλήφθηκαν την κρισιμότητα των καταστάσεων και πρότειναν μέτρα για την αντιμετώπιση του ιού. Αισθάνομαι, όμως και υπερήφανος για την απόφαση του Πρωθυπουργού Κυριάκου Μητσοτάκη, ενός σοβαρού και προοδευτικού κυβερνήτη, που λαμβάνει όλα τα αναγκαία μέτρα, δείχνοντας τον ορθό δρόμο, ενός ηγέτη που βγαίνει μπροστά και λέει την αλήθεια, που αναλαμβάνει την πολιτική ευθύνη, που ρίχνει δίχτυ προστασίας στους πολίτες, που περιβάλλει με ασφάλεια τον λαό, βιώνοντας την ηγεσία του ως κομμάτι του ίδιου του λαού, προβάλλοντας την αρχή της ατομικής συμπεριφοράς που δίνει περιεχόμενο στη συλλογική συνείδηση. Προφανώς, κύριοι συνάδελφοι του ΣΥΡΙΖΑ, το Μαξίμου ούτε πανηγύρισε ούτε πανηγυρίζει. Κινείται με αίσθημα ευθύνης και προσπαθεί να κάνει τη δουλειά του όσο πιο καλά μπορεί, όσο πιο αποτελεσματικά μπορεί. Αισθανόμαστε, λοιπόν, δυνατοί και σίγουροι ότι όλοι μαζί θα κερδίσουμε και αυτόν τον πόλεμο, γιατί τόσο το πανταχόθεν βαλλόμενο ελληνικό κράτος όσο και οι καταταλαιπωρημένοι Έλληνες συμπολίτες μας αποδεικνύουν τις αστείρευτες ικανότητές τους - όταν το θέλουν - και το φιλότιμό τους. Η δημόσια διοίκηση αντεπεξέρχεται με μοναδική αποτελεσματικότητα και ταχύτητα στην κρίση του κορωνοϊού, που αντιμετωπίζουμε. Η εφαρμογή των μέτρων είναι άμεση και καθολική. Το κράτος στέκεται στο ύψος των περιστάσεων, λαμβάνοντας όλα τα αναγκαία μέτρα για την προστασία των πολιτών. Πρωταγωνιστικός πυλώνας σε αυτή την προσπάθεια είναι το Εθνικό Σύστημα Υγείας, ένα σύστημα ταλαιπωρημένο από τη μνημονιακή δημοσιονομική προσαρμογή, το οποίο, όμως, στέκεται όρθιο και διαχειρίζεται αυτή την πρωτόγνωρη κρίση. Το μήνυμα πλέον είναι σαφές σε όλους: Το δημόσιο σύστημα υγείας στηρίζεται, πρέπει να στηριχθεί και θα στηριχθεί. Η κρίση αυτή αναδεικνύει, για μία ακόμα φορά, το αυτονόητο, ότι το δημόσιο σύστημα υγείας αποτελεί την καλύτερη διασφάλιση του υπέρτατου κοινωνικού αγαθού, αυτού της υγείας. Η ιδιωτική πρωτοβουλία πρέπει και είναι αναγκαίο να υφίσταται, αποτελώντας όμως, ένα κρίσιμο συμπλήρωμα, έναν συμπληρωματικό πυλώνα σε ένα ισχυρό σύστημα δημόσιας υγείας. Κυρίες και κύριοι συνάδελφοι, ο κορωνοϊός αναπόφευκτα θα επηρεάσει και την οικονομία μας, την επηρεάζει ήδη. Η Κυβέρνηση, όμως, είναι έτοιμη να αντιμετωπίσει τα όποια ζητήματα προκύψουν. Οι πρόσφατες αποφάσεις του Eurogroup ενίσχυσαν τη δύναμη πυρός. Προφανώς, το θέμα του Συμφώνου Σταθερότητας που ετέθη, αλλά και της ευρύτερης οικονομικής, πολιτικής της Ευρωπαϊκής Ένωσης θα πρέπει να ξανασυζητηθούν, όχι όμως τώρα. Τώρα είμαστε στη μάχη. Θα συζητηθούν, όταν πρέπει και εκεί η Ελλάδα θα έχει πρωταγωνιστικό ρόλο. Πάντως, για φέτος δεν υφίσταται το 3,5% ως στόχος του πλεονάσματος. Οι δαπάνες για την ενίσχυση του συστήματος υγείας, η μέριμνα για τους εργαζομένους και τις επιχειρήσεις που μπήκαν σε υποχρεωτική αναστολή λειτουργίας, η διευκόλυνση για τους πολίτες που πλήττονται δεν θα συνυπολογίζονται στους προγραμματισμένους οικονομικούς μας στόχους. Διαθέτουμε την αναγκαία ρευστότητα για να αντιμετωπίσουμε αυτή την κρίση. Όπως δήλωσε και ο Πρωθυπουργός στο χθεσινό του διάγγελμα, 2 δισεκατομμύρια ευρώ θα διατεθούν για να στηριχθούν οι επιχειρήσεις που πλήττονται. Σταδιακά - προφανώς - θα εξετάζονται και άλλα μέτρα. Σήμερα πάντως αναστέλλονται οι φορολογικές και ασφαλιστικές υποχρεώσεις, ενώ το κράτος θα αναλάβει την πληρωμή των μισθών και εργαζομένων στις επιχειρήσεις που κλείνουν. Αναβάλλονται οι πληρωμές δόσεων δανείων μέχρι τον Ιούνιο του 2020 για τις επιχειρήσεις. Είναι προφανές ότι πρέπει κάποια στιγμή να δούμε και τα εξυπηρετούμενα δάνεια των ιδιωτών.
Για τους ελεύθερους επαγγελματίες;
Και αυτό μέσα, όπως το είπατε και εσείς πριν. Παράλληλα διεξάγονται και θα διεξαχθούν ακόμα περισσότεροι έλεγχοι για την καταπολέμηση όσων επιχειρούν να κερδοσκοπήσουν εις βάρος των πολιτών, εκμεταλλευόμενοι την αγωνία τους. Όσοι επιχειρούν να εκμεταλλευτούν αυτή την κατάσταση τιμωρούνται και θα τιμωρούνται παραδειγματικά. Χρειάζεται, όμως, και αυτοσυγκράτηση εκ μέρους των πολιτών. Δεν είναι αναγκαίο να αδειάζουμε τα ράφια των σουπερμάρκετ από αντισηπτικά ή τρόφιμα. Δεν χρειάζεται να στερούμε αγαθά από συμπολίτες μας που πιθανότατα να τα χρειάζονται και περισσότερο. Αγοράζουμε μόνο όσα χρειαζόμαστε. Την αλληλεγγύη αυτή με σύνεση, με μέτρο οφείλουμε να τη δείχνουμε σε όλες τις στιγμές της δύσκολης ζωής που έχουμε μπροστά μας. Το αίσθημα ανθρωπιάς και εθνικής συνείδησης που έχουμε μέσα μας θα επικρατήσει. Η αναγκαία απομόνωση που ευλαβικά όλοι πρέπει να τηρήσουμε μένοντας στο σπίτι μας δεν θα μετατραπεί σε αποξένωση. Θα μας ανοίξει νέους τρόπους επικοινωνίας, συνύπαρξης και συνεργατικότητας. Όλοι μαζί δοκιμαζόμαστε και θα δοκιμαστούμε. Όμως, θα αντέξουμε και θα σηκωθούμε ξανά. Είναι η ώρα, κυρίες και κύριοι συνάδελφοι, της κατίσχυσης του «εμείς» έναντι του «εγώ». Στο πλαίσιο αυτό θα ήθελα να συγχαρώ και σήμερα, από αυτό το Βήμα, την Αντιπολίτευση, όλη την Αντιπολίτευση. Με υπεύθυνη στάση, σύνεση και υπευθυνότητα συμβάλει παραγωγικά στην αντιμετώπιση της έκτακτης αυτής ανάγκης. Η πατρίδα μας πρέπει να είναι ενωμένη, αφού μόνο έτσι θα διέλθει των συμπληγάδων. Συνεχίζοντας έτσι - πολιτεία, πολιτικό σύστημα και δημόσιοι λειτουργοί - θα κερδίσουμε αυτόν τον ασύμμετρο πόλεμο. Θα κερδίσουμε, όμως, και κάτι ακόμα. Θα κερδίσουμε έναν ελληνικό λαό που δρα συλλογικά και που απορρίπτει τον ατομικισμό, που αποδεικνύει την εθνική του αυτοπεποίθηση, που εμπιστεύεται ξανά τους θεσμούς και τη δημοκρατία μας, έναν ελληνικό λαό που τελικά ανακαλύπτει τη νέα του εθνική ταυτότητα. Κλείνω με μία σύντομη αναφορά στο σημαντικό αυτό νομοσχέδιο, που ήρθε, βέβαια, κάτω από αυτές τις συνθήκες από το Υπουργείο Ναυτιλίας, ένα νομοσχέδιο που, όπως είπαμε, λύνει χρόνια προβλήματα, ενισχύει παντοιοτρόπως το Λιμενικό Σώμα, χτυπά τη γραφειοκρατία και διευκολύνει την επιχειρηματικότητα. Το σχέδιο νόμου ανέλυσε επαρκέστατα η κ. Άννα Καραμανλή πριν και για αυτό θα μιλήσει, επίσης, αμέσως μετά και ο Υπουργός. Το νομοσχέδιο, λοιπόν, αντιμετωπίζει και λύνει προβλήματα πρακτικά, που βοηθούν στην αντιμετώπιση των δύο ασύμμετρων απειλών, που, όπως είπαμε, αντιμετωπίζει η πατρίδα μας και κατ' επέκταση, αφού τα αντιμετωπίζει η πατρίδα μας, τα αντιμετωπίζει και η Ευρώπη, στην οποία ναι - και απευθύνομαι στον κ. Βελόπουλο - και σε αυτή ανήκουμε και σε αυτή πιστεύουμε και αυτή βελτιώνουμε με την πολιτική μας. Κυρίες και κύριοι συνάδελφοι, τα ζητήματα που αφορούν στην εκπόνηση ενός πλάνου στήριξης του Υπουργείου Ναυτιλίας, της ίδιας της ναυτιλίας, στο υποστελεχωμένο Υπουργείο, όπως ακούστηκε πριν, στο σύγχρονο σχέδιο οργανογράμματος του Υπουργείου, στα δικαιώματα των εργαζομένων και στην ενίσχυσή τους, όλα αυτά θα αντιμετωπιστούν με νέα νομοθετική πρωτοβουλία της πολιτικής ηγεσίας του Υπουργείου στο χρόνο από εκείνο θα κρίνει κατάλληλο. Στο πλαίσιο αυτό, σκέψεις και προτάσεις που προέρχονται από την Αντιπολίτευση και από την εμπειρία όλων όσων είχαν την ευθύνη του Υπουργείου αυτού, είναι πάντοτε χρήσιμες. Προφανώς έχουμε τις πολιτικές μας διαφορές. Και αυτές είναι αποδεκτές. Η Κυβέρνηση θέτει τις προτεραιότητές της και κρίνεται για αυτές καθημερινά από τον ελληνικό λαό. Το ίδιο και η Αντιπολίτευση. Οι λεκτικές υπερβάσεις και η λαϊκίστικη προσέγγιση, ιδιαίτερα στις μέρες μας, είναι εκτός τόπου και χρόνου. Η επιλογή φύλαξης των χώρων του αιγιαλού από την Αστυνομία, έχει προφανέστατο στόχο την καλύτερη φύλαξη, την ασφάλεια των πολιτών και τη δημιουργία των βέλτιστων συνθηκών ανάληψης ευθύνης και αποτελεσματικής λειτουργίας τόσο του ίδιου του Λιμενικού Σώματος, όσο, βεβαίως, και της Αστυνομίας μας. Αναλαμβάνουμε, λοιπόν, την πολιτική ευθύνη και ενισχύουμε την άμυνα παντού. Για το θέμα της Κέας προφανώς και δεν εφησυχάζει η Κυβέρνηση. Προφανώς όλοι μας σκεφτόμαστε και τους κατοίκους και το δήμο τον ίδιο, τη δομή του δήμου του όμορφου νησιού μας. Έχουμε βελτιώσει τη φύλαξη - και αυτό ακούστηκε πολλές φορές σήμερα στην Αίθουσα - τόσο των επίγειων όσο και των θαλάσσιων συνόρων μας. Ελέγχουμε το Αιγαίο καλύτερα από ποτέ. Παρακολουθήσαμε το παλιό πλοίο που προσάραξε στα βράχια της Τζιάς. Οι μετανάστες που ήταν πάνω, είναι προφανώς παράνομοι. Αυτή τη στιγμή φυλάσσονται σε καραντίνα για δεκατέσσερις ημέρες. Το Υπουργείο Ναυτιλίας από την πρώτη στιγμή ανέλαβε δράση για να ρυμουλκήσει το πλοίο, να αποφύγουμε συνέπειες μόλυνσης. Και η Αστυνομία, όμως, άμεσα ενισχύθηκε στο νησί και ανέλαβε τη φύλαξή τους. Το νησί ενισχύθηκε ιατρικά και νοσηλευτικά για ελέγχους και διαχείριση των κρατουμένων μεταναστών. Το Κράτος λειτουργεί, επαγρυπνά και θα αντιμετωπίσει όλες τις προκλήσεις που θα βρει μπροστά του. Τέλος, οι βουλευτικές τροπολογίες δεν έγιναν δέκτες από τον Υπουργό. Οι υπουργικές, που είχαν παρουσιαστεί στην επιτροπή, μία εκ των οποίων έχει και έκτακτο χαρακτήρα λόγω κορωνοϊού, αναρτήθηκαν και κατατέθηκαν, έστω και με καθυστέρηση λόγω της πιο αργής λειτουργίας των υπηρεσιών, με έκθεση από το Γενικό Λογιστήριο του Κράτους. Το αντικείμενό τους δεν υποκρύπτει κάτι περίεργο. Τις διαβάσατε και τις κρίνετε. Λειτουργούμε όλοι υπό πίεση, για να αντιμετωπίσουμε μαζί τα προβλήματα που προκύπτουν από τον πόλεμο του ιού, την εργαλειοποίηση του μεταναστευτικού και την επιθετικότητα του Τούρκου Προέδρου. Όλοι μαζί θα τα καταφέρουμε. Ευχαριστώ.
Και εγώ σας ευχαριστώ, κύριε συνάδελφε. Τον λόγο τώρα θα δώσω στον Υπουργό Ναυτιλίας και Νησιωτικής Πολιτικής, τον κ. Πλακιωτάκη. Πόσο χρόνο θα χρειαστείτε, κύριε Υπουργέ;
Θα δούμε.
Όσο πάει.
Όσο πάει. Νομίζω γύρω στα είκοσι λεπτά.
Ορίστε, έχετε τον λόγο.
Ευχαριστώ, κυρία Πρόεδρε. Κυρίες και κύριοι συνάδελφοι, η συζήτηση στην Ολομέλεια του Κοινοβουλίου του σχεδίου νόμου «Εκσυγχρονισμός θεσμικού πλαισίου για τις θαλάσσιες ενδομεταφορές και λοιπές διατάξεις» πραγματοποιείται κάτω από πρωτόγνωρες συνθήκες τόσο σε παγκόσμιο όσο και σε τοπικό επίπεδο. Σε παγκόσμιο επίπεδο η επιδημία του κορωνοϊού έχει οδηγήσει στην ανάγκη λήψης μέτρων που ποτέ δεν θα μπορούσαμε να διανοηθούμε ότι θα εφαρμοστούν σε ειρηνικούς και δημοκρατικούς καιρούς, μέτρων, όμως, που είναι απολύτως απαραίτητα προκειμένου να περιοριστεί η εξάπλωση του και, βεβαίως, να προστατευθεί η δημόσια υγεία, μέτρων - θα μου επιτρέψετε να το πω για μία ακόμη φορά από το Βήμα της Βουλής - τα οποία πρέπει να τηρούμε όλοι με απόλυτη προσήλωση και συνέπεια. Είναι γεγονός ότι αυτή η Κυβέρνηση πήρε και έγκαιρα τα συγκεκριμένα μέτρα και πολύ πιο πριν από άλλες ευρωπαϊκές χώρες. Ταυτόχρονα, και ο ίδιος ο Πρωθυπουργός έκανε συγκεκριμένες παρεμβάσεις προκειμένου με απόλυτη σαφήνεια να εφαρμοστούν τα συγκεκριμένα μέτρα. Μας ενδιαφέρει η ανθρώπινη ζωή. Αυτό είναι - αν θέλετε - το προσωπικό στοίχημα όλων μας. Και, βεβαίως, σε αυτό τον αγώνα χρειάζεται η συμμετοχή και η συμφωνία όλων. Κυρίως, όμως, χρειάζεται η ατομική ευθύνη. Στο Υπουργείο Ναυτιλίας και Νησιωτικής Πολιτικής έχει συσταθεί και λειτουργεί καθημερινά ομάδα εργασίας, η οποία εξετάζει και εισηγείται εξειδικευμένες ενέργειες και στοχευμένες πολιτικές για όλους τους κλάδους ευθύνης του Υπουργείου, για την οργάνωση και λειτουργία των υπηρεσιών του Υπουργείου. Είμαστε σε διαρκή συνεργασία και με τους εκπροσώπους του κλάδου της ναυτιλίας και της ακτοπλοΐας για τη λήψη μέτρων προστασίας των εργαζομένων ναυτικών, αλλά και των επιχειρήσεων που κυριολεκτικά πλήττονται από την καθίζηση του μεταφορικού έργου. Επεξεργαζόμαστε ειδικό σχέδιο οικονομικής στήριξης και ανάταξης των πληττόμενων νησιωτικών περιοχών, αλλά και επιχειρήσεων. Επιπλέον έχουν ληφθεί συγκεκριμένα μέτρα. Για παράδειγμα, σταμάτησαν όλες οι επιβατικές μεταφορές μεταξύ Ελλάδας και Ιταλίας. Πραγματοποιούνται μόνο μεταφορές εμπορευμάτων. Απαγορεύτηκε η πρόσδεση κρουαζιερόπλοιων, ημερόπλοιων, ιδιωτικών και επαγγελματικών σκαφών αναψυχής στα ελληνικά λιμάνια. Και επειδή πριν από λίγο ο Κοινοβουλευτικός Εκπρόσωπος του ΣΥΡΙΖΑ είπε ότι καθυστερήσαμε με το θέμα της Εκκλησίας, έχω να πω ότι πρώτα εξαντλήσαμε κάθε περιθώριο διαλόγου με την Εκκλησία και στη συνέχεια προχωρήσαμε στη λήψη μέτρων. Και νομίζω πως όλοι αντιλαμβάνεστε ότι αυτός ήταν ο ορθός τρόπος. Πρωτόγνωρες, όμως, είναι και οι συνθήκες, κυρίες και συνάδελφοι, στην πατρίδα μας, αφού στα χερσαία και θαλάσσια σύνορά μας αντιμετωπίζουμε ένα οργανωμένο σχέδιο από πλευράς Τουρκίας, μία ασύμμετρη απειλή. Θέλω σε αυτό το σημείο να συγχαρώ όλα τα στελέχη των Ενόπλων Δυνάμεων, των Σωμάτων Ασφαλείας και ιδιαιτέρως, βέβαια, των στελεχών του Λιμενικού Σώματος που επιτελούν τεράστιο εθνικό έργο, προστατεύοντας τα θαλάσσια σύνορα της πατρίδας μας. Και θέλω να τονίσω ότι χρέος όλων μας είναι η ενίσχυση των επιχειρησιακών δυνατοτήτων του Σώματος και η υλική ανταμοιβή τους. Θεωρώ πολύ σημαντικό ότι το προτεινόμενο σχέδιο νόμου αντιμετωπίζει με αυτόν ακριβώς τον τρόπο το Λιμενικό Σώμα και τα στελέχη του. Σε αυτή την κρίσιμη περίοδο κάνουμε αυτό που έπρεπε να έχει γίνει εδώ και χρόνια. Τι κάνουμε δηλαδή; Αυξάνουμε την οργανική δύναμη του Σώματος κατά χίλιες πεντακόσιες θέσεις, από τις οποίες οι εννιακόσιες υποχρεωτικά κατανέμονται στα νησιά του Αιγαίου. Αντιλαμβάνεστε πόσο πολύ ενισχύονται με τη ρύθμιση αυτή οι επιχειρησιακές δυνατότητες φύλαξης των θαλασσίων συνόρων της πατρίδας μας, τα οποία σε συνδυασμό με την προσθήκη νέων σκαφών - περίπου πενήντα τεσσάρων μέχρι το 2023- θα δώσουν αποφασιστικές δυνατότητες στις γυναίκες και τους άντρες του Λιμενικού να φέρουν ευχερέστερα σε πέρας την αποστολή τους. Δεν θεωρούμε, όμως, ότι αυτό είναι αρκετό. Στους ανθρώπους που με τόλμη, αποφασιστικότητα αλλά και ευαισθησία και σεβασμό στην ανθρώπινη ζωή επιχειρούν μέρα - νύχτα, επί εικοσιτέσσερις ώρες, συχνά κάτω από πολύ δύσκολες συνθήκες, οφείλουμε να παρέχουμε τη μέγιστη δυνατή στήριξη. Γι' αυτό δίνουμε λύσεις σε ζητήματα που χρόνια ταλαιπωρούσαν τα στελέχη του Λιμενικού Σώματος. Ρυθμίζουμε ευνοϊκά θέματα που επηρεάζουν σε πολύ μεγάλο βαθμό την καθημερινότητα και την ποιότητα ζωής τους με κορυφαία αυτά που αφορούν τη στέγαση, τις μεταθέσεις, την περίθαλψη και τη συνυπηρέτηση. Όπως έχω πει και όπως είπα και στην επιτροπή, είναι ένα νομοσχέδιο το οποίο ουσιαστικά αποκαθιστά την κανονικότητα στη λειτουργία του Υπουργείου Ναυτιλίας και Νησιωτικής Πολιτικής. Με το σχέδιο νόμου καλούμαστε να αντιμετωπίσουμε παθογένειες που κληρονομήσαμε από τις προηγούμενες κυβερνήσεις, από την προηγούμενη κυβέρνηση του ΣΥΡΙΖΑ, και ταυτόχρονα βέβαια υλοποιούμε τις προεκλογικές μας δεσμεύσεις. Ταυτόχρονα, όμως, αναλαμβάνουμε πρωτοβουλίες για να ενισχύσουμε την ανταγωνιστικότητα της ελληνικής εγχώριας ναυσιπλοΐας και παράλληλα να διασφαλίσουμε το αίσθημα της ασφάλειας δικαίου. Επιτρέψτε μου να σας παραθέσω συνοπτικά αλλά στοχευμένα, τις βασικές πτυχές και ρυθμίσεις του προτεινόμενου νομοσχεδίου. Το πρώτο μέρος αφορά τον εκσυγχρονισμό του θεσμικού πλαισίου των θαλασσίων ενδομεταφορών και αντιμετώπιση των προβλημάτων που έχουν παρουσιαστεί τα τελευταία έτη στην ακτοπλοΐα. Εισάγεται ρητή απαγόρευση αντικατάστασης συμβατικού πλοίου με ταχύπλοο ή υδροπτέρυγο πλοίο κατά τη διάρκεια της δρομολογιακής περιόδου. Τα ταχύπλοα και υδροπτέρυγα πλοία αποτελούν διακριτική κατηγορία πλοίων και εν όψει των ιδιαιτεροτήτων που αυτά που παρουσιάζουν. Επιπροσθέτως καλύπτονται νομοθετικά κενά που σχετίζονται με τα πλοία αυτά και θεσπίζεται συγκεκριμένη διαδικασία για την εκπρόθεσμη δρομολόγηση των πλοίων αυτών, ανάλογη της διαδικασίας που ισχύει με τα συμβατικά πλοία. Εισάγεται, επίσης ρύθμιση βάσει της οποίας πλοία ανοιχτού τύπου δρομολογούνται υποχρεωτικά για δώδεκα μήνες σε συγκεκριμένη γραμμή προς αποφυγή της ανεξέλεγκτης μετακίνησης των πλοίων αυτού του τύπου σε διαφορετικές γραμμές κατά τη διάρκεια της δρομολογιακής περιόδου. Συγχρόνως - και νομίζω συμφωνούμε όλοι - θεσπίζεται επιτέλους η έκδοση κανονισμού αρχών και λειτουργίας του Συμβουλίου Ακτοπλοϊκών Συγκοινωνιών, προκειμένου να τεθούν συγκεκριμένοι ρητοί κανόνες προς τον σκοπό ομοιόμορφης αντιμετώπισης ομοίων περιπτώσεων και προς άρση, βεβαίως, των παρερμηνειών που αντιμετώπιζαν όλες οι πολιτικές ηγεσίες του Υπουργείου. Τέλος, καταργούνται οι ποινικές κυρώσεις για την παράβαση του ν.2932/2001, που μέχρι σήμερα δεν λειτούργησαν αποτρεπτικά για τους πλοιοκτήτες και θεσπίζεται αυστηρότερο σύστημα διοικητικών κυρώσεων. Για παράδειγμα προβλέπεται διοικητικό πρόστιμο 20 χιλιάδων ευρώ, το οποίο αυξάνεται στις 40 χιλιάδες ευρώ σε περίπτωση υποτροπής για την έκδοση εισιτηρίων πριν την ανακοίνωση της δήλωσης δρομολόγησης πλοίου. Επίσης, προβλέπεται πρόστιμο 50 χιλιάδων ευρώ για όποιον ενώ έχει λάβει ανακοίνωση δρομολόγησης, δεν εκτελεί δρομολόγια. Και επιτρέψτε μου σε αυτό το σημείο να πω ξεκάθαρα την άποψή μου. Ο υγιής ανταγωνισμός ωφελεί το σύνολο της κοινωνίας και δη των νησιωτικών περιοχών. Εμείς ρυθμίζουμε το πεδίο με καθαρούς κανόνες ως οφείλουμε. Κυρίες και κύριοι Βουλευτές, το Λιμενικό Σώμα - Ελληνική Ακτοφυλακή αυτή την ώρα που συζητάμε, φυλάει τα θαλάσσια σύνορα της πατρίδας μας. Προστατεύει τη ζωή στη θάλασσα, προστατεύει το θαλάσσιο περιβάλλον. Όπως προείπα, είναι χρέος της πολιτείας να στηρίξει τα στελέχη αυτά εμπράκτως. Γι' αυτόν το λόγο υλοποιούμε τη δέσμευσή μας και νομοθετούμε την αύξηση της οργανικής δύναμης του Λιμενικού Σώματος, προσθέτοντας τις 1.500 θέσεις. Και δεν μένουμε εδώ. Ορίζουμε ρητά με τη συγκεκριμένη διάταξη ότι οι 900 απ' αυτές θα κατανεμηθούν στα νησιά του Αιγαίου, στις Κυκλάδες, τα Δωδεκάνησα, τα νησιά του βόρειου Αιγαίου και της Σαμοθράκης. Με αυτό τον τρόπο οι λιμενικές αρχές των νησιών της Ελλάδος θα ενισχυθούν με πάνω από 60% της αύξησης αυτής. Το μήνυμα που δίνουμε, κυρίες και κύριοι συνάδελφοι, είναι ξεκάθαρο. Η αύξηση των οργανικών θέσεων του Λιμενικού Σώματος δεν είναι μόνο μήνυμα ενίσχυσης προς το Σώμα. Είναι μήνυμα και προς τη γειτονική Τουρκία ότι το Λιμενικό Σώμα ενισχύεται και θα προστατεύει από δω και στο εξής τα θαλάσσια σύνορα της πατρίδας μας με ακόμη μεγαλύτερη ισχύ και σε μέσα και σε προσωπικό. Και επειδή σπεύσατε, κύριε Σαντορινιέ να μας πείτε ότι γιατί δεν πήγαμε τις οργανικές θέσεις στις 10.500, σας ερωτώ: Όλα αυτά τα χρόνια, γιατί εσείς δεν αυξήσατε την οργανική δύναμη του Λιμενικού Σώματος; Δεν την αυξήσατε ούτε με μία θέση! Επίσης, προβλέπεται μεταβατική διάταξη προσλήψεων στο Λιμενικό Σώμα μέχρι να αποφοιτήσει η πρώτη σειρά των πανελληνίων εξετάσεων με διαγωνισμό και μοριοδότηση. Προβλέπεται διάταξη δυνατότητας απευθείας κατάταξης πλοιάρχων και μηχανικών από τις ΑΕΝ για τη στελέχωση όλων των αυξανόμενων επιχειρησιακών πλωτών μέσων. Και βέβαια προβλέπεται η δυνατότητα εισόδου στο Σώμα στελεχών απολύτως αναγκαίων ειδικοτήτων, όπως νομικών, οικονομικών, ιατρών τόσο μέσω της ΣΣΑΣ όσο και από τον ιδιωτικό τομέα, που θα είναι έτοιμοι και πεπειραμένοι για να προσφέρουν στο Λιμενικό. Το Λιμενικό Σώμα είναι ένα στρατιωτικό συντεταγμένο σώμα και έχει διαδικασίες. Οι διαδικασίες, όμως, θα πρέπει να διέπονται από αίσθημα δικαίου και όχι καταναγκασμού. Πολλά ακούστηκαν για τις μεταθέσεις. Κατ' αρχάς ακούσαμε τις δύο ομοσπονδίες και υιοθετούμε τις προτάσεις τους. Εσείς υποσχεθήκατε να βγάλετε προεδρικό διάταγμα σε τέσσερις μήνες και ακόμα το περιμένουμε. Οι τακτικές μεταθέσεις θα πρέπει να γίνονται με αντικειμενικά κριτήρια. Μόνο σε έκτακτες περιπτώσεις και κατόπιν προτάσεως του ανώτατου υπηρεσιακού οργάνου τους σώματος προτάσσονται τα υπηρεσιακά κριτήρια. Ακόμα, όμως, και στις έκτακτες μεταθέσεις για τους χαμηλόβαθμους, τους πολλούς, υφίστανται αντικειμενικά κριτήρια. Τώρα για τα στελέχη που προέρχονται από τη Σχολή Λιμενοφυλάκων και είναι υψηλότατου μορφωτικού επιπέδου και κύρους, εισάγεται ένας επιπλέον βαθμός στο βαθμολόγιό τους. Στόχος του Υπουργείου αλλά και της Κυβέρνησης είναι η βελτίωση της ποιότητας ζωής των στελεχών του Λιμενικού Σώματος. Δεν δίνουμε έμφαση μόνο στην ενίσχυση του Σώματος με σύγχρονα επιχειρησιακά μέσα και προσωπικό. Από τον επόμενο μήνα θα αρχίσουμε να παραλαμβάνουμε τα νέα επιχειρησιακά μέσα δωρεάς της Ένωσης Ελλήνων Εφοπλιστών. Η πολιτική μας πέραν του τεχνοκρατικού έχει και ανθρωποκεντρικό χαρακτήρα. Η διοικητική μέριμνα ενισχύεται και αγωνιζόμαστε γι' αυτό. Με το νομοσχέδιο εισάγεται δυνατότητα μίσθωσης κτηρίων στα νησιά για τις γυναίκες και τους άνδρες του Λιμενικού Σώματος τόσο μέσω εθνικών όσο και μέσω ευρωπαϊκών κονδυλίων. Ρυθμίζονται θέματα συνυπηρέτησης στελεχών με εκπαιδευτικούς. Επεκτείνεται η μάχιμη πενταετία σε στελέχη που έκαναν μάχιμη υπηρεσία και δεν τους είχε αναγνωριστεί μέχρι σήμερα, ενώ δίνουμε τέλος το επίδομα στα ακριτικά νησιά των Αγιάδων, των Οθωνών καθώς και στη Σκύρο, που είχαν λησμονηθεί αδίκως μέχρι σήμερα. Και βέβαια, λύνεται το ζήτημα, που αδίκως χρόνιζε, ως προς την φαρμακευτική περίθαλψη των στελεχών μας. Επί αυτής της Κυβέρνησης τα στελέχη του Λιμενικού Σώματος θα προμηθεύονται επιτέλους τα φάρμακά τους από τα συμβεβλημένα φαρμακεία του ΕΟΠΥΥ. Και θέλω δημοσίως να ευχαριστήσω την διοίκηση του ΕΟΠΥΥ για τη βοήθεια αυτή. Τώρα περνάμε στις αρμοδιότητες του αιγιαλού και της παραλίας. Κύριε Σαντορινιέ, στον καιρό του Βενιζέλου δεν υπήρχε η έννοια ούτε του αιγιαλού ούτε της παραλίας. Οι έννοιες αυτές μπήκαν για πρώτη φορά το 1940. Μας λέτε ότι πάμε πίσω και ότι εφαρμόζουμε τον νόμο της χούντας. Και σας ερωτώ: Ο Κώδικας Δημοσίου Ναυτικού Δικαίου - το οποίο είναι «Ευαγγέλιο» στον χώρο της ναυτιλίας - πότε νομοθετήθηκε; Το 1973. Εσείς εφαρμόζατε τον νόμο της χούντας όλα αυτά τα χρόνια;
Πόσες αλλαγές έχει;
Εσείς όλα αυτά τα χρόνια εφαρμόζατε νόμο της χούντας; Πάμε παρακάτω. Εδώ σε αυτά τα έδρανα κατά τη συζήτηση των διατάξεων του ν.4597/2019 είχαμε επισημάνει το άστοχο της επέκτασης του συνόλου των αρμοδιοτήτων αστυνόμευσης του αιγιαλού και της παραλίας στο Λιμενικό Σώμα. Χωρίς καμμία απολύτως μελέτη και χωρίς καμμία δυνατότητα άσκησής τους από αυτό ήταν βέβαιο ότι θα δημιουργούνταν σοβαρότατα προβλήματα. Επανήλθαν παλαιά διλήμματα για τα όρια αιγιαλού και παραλίας. Αλήθεια έχουν χαραχθεί τα όρια της παραλίας; Το γνωρίζετε; Και μαζί με αυτά επανήλθε και η σύγχυση για τα τοπικά όρια αρμοδιοτήτων του Λιμενικού Σώματος και της ΕΛΑΣ με ό,τι αυτό συνεπάγεται για την ασφάλεια των πολιτών. Όμως, το σημαντικότερο απ' όλα ήταν ποιο; Ο αποπροσανατολισμός του Λιμενικού Σώματος από την κύρια αποστολή τους στη θάλασσα. Η τεράστια εθνική προσπάθεια που καταβάλλει αυτές τις μέρες - και εδώ δικαιωνόμαστε - για τη φύλαξη των θαλασσίων συνόρων της πατρίδας μας και τη διασφάλιση των κυριαρχικών δικαιωμάτων της χώρας μας, κυρίως από τα στελέχη του Λιμενικού Σώματος δικαιώνει πλήρως τις αντιρρήσεις μας αυτές. Έτσι επαναφέρουμε τα πράγματα πού; Στην πρότερη κατάσταση. Πόσα χρόνια εφαρμόζονται; Τα τελευταία πενήντα χρόνια. Ήρθε πάλι ο ΣΥΡΙΖΑ πάλι να ανακατέψει τα πράγματα χωρίς, βέβαια, να απαιτείται να αποσυρθούν δυνάμεις του Λιμενικού Σώματος από τη φύλαξη των θαλασσίων συνόρων μας, την έρευνα και τη διάσωση, την προστασία του θαλασσίου περιβάλλοντος και την πάταξη του εγκλήματος, προκειμένου να ασκηθούν οι πρόσθετες αρμοδιότητες αστυνόμευσης σε αιγιαλό και παραλία. Πάμε τώρα στην επαναφορά της αρμοδιότητας στον Κλάδο Ελέγχου Πλοίων για να διενεργεί ελέγχους επιθεώρησης άλλα και πιστοποίησης στα πλοία. Αυτό συνιστά με δύο λέξεις επιστροφή και στην κανονικότητα αλλά και στην πραγματικότητα, διότι η Ελλάδα υπήρξε η μοναδική χώρα - προσέξτε, η Ελλάδα - η πρώτη παγκόσμια ναυτιλιακή δύναμη όπου δεν προβλεπόταν η εκπαίδευση και η πιστοποίηση επιθεωρητών των πλοίων της σημαίας της. Ακόμη και να θέλαμε να απεμπολήσουμε τη συγκεκριμένη αρμοδιότητα δεν μας το επιτρέπουν ούτε οι διεθνείς κανονισμοί ούτε το Ενωσιακό Δίκαιο. Προσέξτε, κύριε Σαντορινιέ, η Σχολή Επιθεωρητών επί ΣΥΡΙΖΑ πιστοποιούσε επιθεωρητές μόνο για τις λιμενικές εγκαταστάσεις, δεν πιστοποιούσε επιθεωρητές για τον έλεγχο των πλοίων, τη διενέργεια καθετοποιημένων ελέγχων, ως όφειλε. Ο ψηφιακός μετασχηματισμός και η ηλεκτρονικοποίηση των διαδικασιών του κλάδου θα είναι και το εχέγγυο για την αντικειμενικότητα και την αμεροληψία των υπηρεσιών του κλάδου και προχωράμε το επόμενο διάστημα σε αυτό. Επίσης, να σημειώσω ότι καταθέσαμε νομοτεχνική βελτίωση για το Κεντρικό Συμβούλιο Αρχιτεκτονικής Αιγαίου. Τώρα ως προς το μεταφορικό ισοδύναμο τα στοιχεία υλοποίησης, αλλά και η άποψη των εκπροσώπων του κλάδου για τον σχεδιασμό του, ειδικότερα για τα καύσιμα, δεν μας επιτρέπει να διαιωνίσουμε ένα λάθος με ένα νέο λάθος. Ρυθμίζουμε την παράταση της πιλοτικής - και τονίζω το «της πιλοτικής» αφού είναι ένας όρος του δικού σας νόμου - μέχρι την ολοκλήρωση της αξιολόγησης του μέτρου. Στόχος μας είναι να ενταχθεί στο ευρύτερο πλαίσιο της νησιωτικής πολιτικής που με ολοκληρωμένο τρόπο θα εισάγει καινοτόμα και στοχευμένα χρηματοδοτικά εργαλεία, εξωστρέφεια και αναπτυξιακό χαρακτήρα. Η επιδοματική λογική των προηγούμενων ετών και η παραγωγικά τυφλή προσέγγιση δεν αποδίδει. Για τις δειγματοληπτικές γεωτρήσεις: Δεν πρόκειται για γεωτρήσεις υδρογονανθράκων, αλλά για προ έργο που πραγματοποιείται πριν από κάθε λιμενικό έργο και αυτή τη στιγμή υπόκειται σε αδικαιολόγητη γραφειοκρατία. Με τη διάταξή μας λύνεται και αυτό. Για τον καθορισμό των ορίων ζώνης λιμένα: Επειδή το νομοθετικό πλαίσιο είναι αυστηρό και επειδή ακόμη υφίστανται ζητήματα σε κάποιους οργανισμούς, είναι ασόβαρο να υποστηρίζει κάποιος ότι δεν τα λύνω γιατί η προθεσμία έχει περάσει. Θα πρέπει να δοθεί η δυνατότητα να λυθούν αυτά τα ζητήματα. Ως προς το ζήτημα με τις προθεσμίες για τη νομιμοποίηση των κατασκευών και των λιμενικών εγκαταστάσεων θεωρούμε ότι η προθεσμία αυτή είναι αναγκαία και ικανή για την επίλυση των προβλημάτων και δη σ' αυτή τη συγκυρία. Τώρα με το θέμα της ΕΣΑΛ: Η ρύθμιση για την ανασυγκρότηση της ΕΣΑΛ αντιμετωπίζει κριτική και την κατανοώ. Όμως, θα πρέπει να αντιληφθούν όλες οι πτέρυγες της Βουλής ότι δεν είναι ορθό να εναποτίθεται τόσο μεγάλο πολιτικό βάρος στους υπηρεσιακούς παράγοντες. Η ανάπτυξη των λιμένων αποτελεί κεντρική επιλογή της Κυβέρνησης και διατυπώθηκε και προεκλογικά. Η αναβάθμιση της ΕΣΑΛ σε επίπεδο γενικών γραμματέων ευθυγραμμίζει το όργανο με την εθνική πολιτική κατεύθυνσης ενδυνάμωσης και εξέλιξης των λιμένων της χώρας. Επαναλαμβάνω ότι ο υπηρεσιακός χαρακτήρας δεν απεμπολείται ειδικά για τα τεχνικά ζητήματα. Σχετικά με το περίφημο άρθρο 105: Γιατί εισηγούμαστε την κατάργησή του; Διότι δεν εφαρμόστηκε ποτέ στην πράξη. Με το άρθρο 105 επιχειρήθηκε ανεπιτυχώς από την προηγούμενη κυβέρνηση του ΣΥΡΙΖΑ η αποσπασματική νομοθέτηση μόνο της λιμενικής υπηρεσίας συλλογής αποβλήτων και καταλοίπων φορτίων πλοίων από τις συνολικά επτά λιμενικές υπηρεσίες που ρυθμίζει ο Ευρωπαϊκός Κανονισμός 352/2017. Οι διατάξεις δε του άρθρου 105 έρχονται σε αρκετά σημεία σε ευθεία αντίθεση με την ευρωπαϊκή νομοθεσία. Με την κατάργηση του άρθρου 105 τι θα συμβεί; Θα υπάρξει άμεση και ευθεία εφαρμογή του Ευρωπαϊκού Κανονισμού 352/2017 για όλες τις λιμενικές υπηρεσίες που εμπίπτουν στο πεδίο εφαρμογής του. Τώρα η κατάργηση του άρθρου 105- σας το είπα και στην επιτροπή - βρίσκει σύμφωνη της Ρυθμιστική Αρχή Λιμένων, αφού ο Πρόεδρός της έχει δημοσίως εκφράσει την άποψη, ότι η κατάργησή του είναι καλύτερη από τη διατήρησή του. Να σημειώσω και το εξής: Πλην της αρχής της ελεύθερης διακίνησης ανθρώπων, αγαθών και υπηρεσιών, που αποτελεί θεμέλιο λίθο της Ευρωπαϊκής Ένωσης, υφίσταται και ο θεμέλιος λίθος της αρχής της ελεύθερης οικονομίας. Με άλλα λόγια, το επιχείρημα ότι ένας κανονισμός της Ευρωπαϊκής Ένωσης οδηγεί σε μονοπώλια, είναι το λιγότερο άτοπο. Πριν περάσω στις τροπολογίες, επιτρέψτε μου να αναφερθώ στα θέματα του θαλασσίου τουρισμού, τον οποίο ο ΣΥΡΙΖΑ μεταχειρίστηκε με αστυνομικού τύπου διατάξεις: Εισάγονται ρυθμίσεις με σκοπό όπως αρθούν άμεσα γραφειοκρατικές διαδικασίες οι οποίες δημιουργούν αρνητικό κλίμα για την προσέλκυση επισκεπτών στη χώρα μας με σκάφη αναψυχής. Στο πλαίσιο αυτό καταργείται η αναχρονιστική υποχρέωση τήρησης του ΔΕΚΠΑ, περιλαμβάνονται ρυθμίσεις για τη διευκόλυνση διαδικασιών απόπλου και κατάπλου από ιδιωτικά πλοία αναψυχής, ενώ παράλληλα εισάγονται ρυθμίσεις για τον εξορθολογισμό των κυρώσεων σε περιπτώσεις εκπρόθεσμης δήλωσης αίτησης καταχώρησης στο ηλεκτρονικό μητρώο. Πάμε στις τροπολογίες, επειδή αρκετός λόγος έγινε πριν την έναρξη της συζήτησης στην Ολομέλεια. Κατ' αρχάς, είχαμε συμφωνήσει στην επιτροπή ότι οι τροπολογίες θα συζητηθούν στην Ολομέλεια. Άλλωστε συζητήσαμε όλες τις τροπολογίες στην επιτροπή και πριν την έναρξη της συζήτησης στην Ολομέλεια σας παρουσιάστηκαν. Αναφέρομαι επιγραμματικά: Η κατάργηση της ΔΑΛ που ήταν δέσμευσή μου προσωπική. Δεν αιφνιδίασα κανέναν, όλοι γνωρίζατε ότι ήμουν αντίθετος προσωπικά στη δημιουργία της Δημόσιας Αρχής Λιμένων. Δεν αιφνιδίασα κανέναν. Δεν σημαίνει ότι οι αρμοδιότητες της ΔΑΛ απεμπολούν τον δημόσιο χαρακτήρα τους, αλλά στο πλαίσιο του νέου οργανισμού του Υπουργείου θα ασκούνται πλέον από τις αρμόδιες διευθύνσεις της Γενικής Γραμματείας Λιμένων. Η Γενική Γραμματεία Λιμένων δεν είναι δημόσιος φορέας; Η αξιοποίηση των λιμανιών της χώρας θα προχωρήσει απρόσκοπτα, χωρίς τα τεχνικά εμπόδια που εφηύρατε. Για τους συνταξιούχους ναυτοδιδασκάλους, που ήταν και πρόταση και του κ. Κεγκέρογλου, στηρίζονται εμπράκτως στο έργο που επιτελούν και αίρεται η αδικία που δημιούργησαν οι δικές σας νομοθετικές παλινωδίες. Δίνουν, επίσης, τη δυνατότητα στους ναυτικούς που έχουν αποφοιτήσει από τα ΕΠΑΛ περαιτέρω επαγγελματικής εξελίξεως. Δίνεται η δυνατότητα στους ναυτικούς αυτούς υπό προϋποθέσεις να ανελιχθούν και στο βαθμό του πλοιάρχου ή μηχανικού πρώτης τάξης. Τέλος, συστήνουμε ειδική ομάδα επιχειρήσεων στο κεντρικό Λιμεναρχείο Πειραιά ως επιχειρησιακό βραχίονα του Λιμεναρχείου. Όσο για τη δεύτερη τροπολογία, πράγματι αυτή η τροπολογία έχει σχέση με τον κορωναϊό. Ελέω απρόβλεπτων γεγονότων που προέκυψαν ως αποτέλεσμα των μέτρων αντιμετώπισης του κορωναϊού αλλά και των συνθηκών σε σχέση με το μεταναστευτικό εισάγεται η δυνατότητα παράτασης των κρίσεων έως και τρεις μήνες από έναν που είναι μέχρι σήμερα. Το προτεινόμενο, λοιπόν, σχέδιο νόμου, κυρίες και κύριοι συνάδελφοι, αποτελεί αφετηρία μιας μεγάλης πορείας δράσεων και ενεργειών που θα υλοποιηθούν μέσα στο 2020: ηλεκτρονικό νηολόγιο, έναρξη επενδύσεων στα λιμάνια Πειραιά και Θεσσαλονίκης, εκκίνηση της διαδικασίας για την ανάπτυξη των δέκα μεγάλων περιφερειακών λιμανιών της χώρας, κατάθεση νομοσχεδίων τομεακού χαρακτήρα όπως αυτού της ναυτικής εκπαίδευσης και της νησιωτικής πολιτικής. Η υπερψήφισή του αλλάζει κακώς κείμενα, εκσυγχρονίζει την υφιστάμενη νομοθεσία της ακτοπλοΐας, ώστε να ανταποκριθεί στις αυξημένες απαιτήσεις των επιβατών, αναβαθμίζει τους ελέγχους, ενισχύει το επίπεδο ασφαλείας και των πλοίων και των λουόμενων και εκτιμώ, κυρίες και κύριοι συνάδελφοι, ότι με τη θετική σας ψήφο κάνουμε σήμερα ένα θετικό βήμα εκσυγχρονισμού προς όφελος της ελληνικής κοινωνίας. Τέλος, κυρίες και κύριοι συνάδελφοι, να πω ότι δεν κάνω δεκτή καμμία βουλευτική τροπολογία. Σας ευχαριστώ για την προσοχή σας.
Και εγώ σας ευχαριστώ, κύριε Υπουργέ.
Κυρία Πρόεδρε, θα ήθελα τον λόγο να μιλήσω τουλάχιστον για τις τροπολογίες.
Κανονικά, κύριε συνάδελφε…
Να πω δύο κουβέντες.
Να τελειώσω παρακαλώ, κύριε συνάδελφε. Πρέπει να πω αυτά που πρέπει να πω και μετά θα πείτε και εσείς τα δικά σας. Η συζήτηση είναι οργανωμένη. Όπως ξέρετε, δεν υπάρχει δευτερολογία. Είναι δεδομένο αυτό. Παρ' όλα αυτά και παρά το γεγονός ότι έχετε ξεπεράσει όλοι το χρόνο στο τριπλάσιο, όχι στο διπλό, θα σας δώσω δύο λεπτά για να τοποθετηθείτε πάνω στις τροπολογίες και σε όποιον άλλο συνάδελφο θέλει.
Κυρία Πρόεδρε, μπορώ να έχω τον λόγο για να κάνω μια διόρθωση.
Παρακαλώ, κύριε συνάδελφε.
Αναφερόμενος με θετικό τρόπο στον κ. Σαντορινιό ως εισηγητή της Αξιωματικής Αντιπολίτευσης, του είπα «κύριε Νεκτάριε». Δεν ήταν ασέβεια έτσι; Να διορθωθεί. Ευχαριστώ.
Εντάξει. Ορίστε κύριε Σαντορινιέ, έχετε τον λόγο για δύο λεπτά αυστηρά.
Ευχαριστώ, κυρία Πρόεδρε. Πραγματικά, τη στιγμή που βρισκόμουν στο Βήμα για την πρωτολογία μου, δεν είχα στα χέρια μου τις τροπολογίες. Κύριε Υπουργέ, σας το είπα και από το Βήμα. Αναφέρατε ότι θα κάνετε αυτό, θα κάνετε εκείνο, θα κάνετε το άλλο. Άμα δεν δεις το κείμενο, τι θα ψηφίσεις; Δεν είναι δυνατόν να ζητάτε να τοποθετηθούμε, όταν δεν έχουμε τις ρυθμίσεις αυτές. Και εδώ, κυρία Πρόεδρε, είναι θέμα κοινοβουλευτικής τάξης και καλής νομοθέτησης. Δεν θα μπω στον πειρασμό να σας απαντήσω σε όσα καταλογίσατε, κύριε Υπουργέ, αλλά ο ν.4256 για τον θαλάσσιο τουρισμό είναι νόμος του κ. Βαρβιτσιώτη. Ο ν.2932 είναι νόμος από το 2001 οπότε μην λέτε ότι ήταν δικές μας νομοθετικές ρυθμίσεις τις οποίες εσείς τροποποιείτε. Σε ό,τι αφορά την τροπολογία για το Συμβούλιο Κρίσεων, είναι κατανοητό ότι βρισκόμαστε σε κρίση και ότι αυτή τη στιγμή είναι λογικό να γίνει αυτή η παράταση. Στην άλλη όμως τροπολογία βάζετε πέντε - έξι διαφορετικές ρυθμίσεις σε μια και βάζετε και το κυρίαρχο, την κατάργηση της Δημόσιας Αρχής Λιμένα, δηλαδή αυτής που έχει τις αρμοδιότητες του δημοσίου, οι οποίες ουσιαστικά έπρεπε να ασκηθούν από κάποιον, όταν ιδιωτικοποιήθηκαν τα λιμάνια του ΟΛΠ και του ΟΛΘ. Άρα, δεν μπορεί να μας βρίσκει σύμφωνους και δεν μπορούμε να ψηφίσουμε οτιδήποτε άλλο εκτός από κατά σε αυτή την τροπολογία. Συμφωνούμε με το άρθρο 1 σε σχέση με τους ναυτοδιδασκάλους. Το έχουμε ζητήσει και εμείς. Χρειάζεται όμως ιδιαίτερη συζήτηση σε σχέση με την πρόσβαση των αποφοίτων των ΕΠΑΛ, των ναυτικών λυκείων, στη ναυτική εκπαίδευση και στις ΑΕΝ. Και αφού λέτε ότι θα φέρετε νομοσχέδιο γι' αυτό, γιατί δεν περιμένετε να κάνουμε για αυτό το νομοσχέδιο οργανωμένη συζήτηση και το φέρνετε με μια τροπολογία της τελευταίας στιγμής; Γιατί αυτό το αίτημα έχει κατατεθεί κυρίως από ιδιωτικά ΕΠΑΛ. Και όλοι όσοι είμαστε στον Πειραιά και γνωρίζουμε από τον Πειραιά ξέρουμε και από ποιους έχουν κατατεθεί αυτά τα αιτήματα. Το να τα φέρνετε την τελευταία στιγμή είναι τουλάχιστον άκομψο. Παρακαλούμε να το αποσύρετε και να το συζητήσουμε επί της ουσίας όταν θα φέρετε το νομοσχέδιο για τη ναυτική εκπαίδευση. Και κλείνω, κυρία Πρόεδρε. Φέρνετε χίλιες πεντακόσιες οργανικές θέσεις. Οι οργανικές θέσεις καταργήθηκαν επί του κ. Βαρβιτσιώτη και ήταν μνημονιακή δέσμευση. Τη χώρα από τα μνημόνια την έβγαλε ο ΣΥΡΙΖΑ και σας είπαμε ότι έπρεπε να γίνει μελέτη. Δεν έχετε μελέτη για το πόσες ακριβώς είναι οι θέσεις που χρειάζεται το Λιμενικό Σώμα. Καμμία μελέτη δεν έχετε. Λέτε «Πόσο να βάλω; Να βάλω χίλια πεντακόσια». Αυτή είναι η λογική σας. Με αυτόν τον τρόπο νομοθετείτε. Ευχαριστώ.
Ευχαριστώ, κύριε συνάδελφε. Κύριε Κεγκέρογλου, ζητήσατε τον λόγο. Τον έχετε για δύο λεπτά μόνο. Σας παρακαλώ πολύ.
Κυρία Πρόεδρε, το ζητάω, γιατί, όπως ειπώθηκε, κατατέθηκαν τροπολογίες μετά την ομιλία μας από το Βήμα της Βουλής και άρα δεν είναι λογικό να μην πάρουμε τον λόγο. Αυτή ήταν η συμφωνία που έγινε το πρωί. Εάν την αθετεί το Προεδρείο…
Θα μου επιτρέψετε να πω κάτι όμως κύριε συνάδελφε. Η συμφωνία ήταν έτσι το πρωί, αλλά εσείς μιλήσατε απ' ό,τι βλέπω εδώ είκοσι λεπτά, ενώ έπρεπε να μιλήσετε οκτώ.
Κυρία Πρόεδρε, σας ξαναλέω ότι οι τροπολογίες κατατέθηκαν 10.45΄ και 10.55΄, άρα μετά την ομιλία μας. Αν θέλετε εσείς να είστε βασιλικότερη του βασιλέως, πείτε μας το. Δεν γίνεται αυτό το πράγμα.
Μισό λεπτό, κύριε συνάδελφε. Ούτε αγενής είμαι ούτε τίποτα. Αυτό που λέω είναι κάτι και το ξέρετε πολύ καλά, γιατί συμμετέχετε στη Διάσκεψη των Προέδρων. Η συμφωνία ήταν για οκτώ λεπτά. Μιλήσατε είκοσι. Έχετε δίκιο και γι' αυτό σας δίνω τον λόγο. Λέω όμως να μην μακρηγορήσετε και να είστε συνεπής στο χρόνο όπως ο προηγούμενος συνάδελφος.
Συνεπής θα είμαι. Στη Διάσκεψη των Προέδρων αποφασίστηκε άλλο πράγμα, ότι θα είναι και δύο ομιλητές. Στη συνέχεια έγινε συνεννόηση ότι δεν θα είναι οι άλλοι δύο ομιλητές και θα έχουν κανονικό χρόνο οι εισηγητές. Και ο κανονικός χρόνος είναι δεκαπέντε λεπτά.
Κύριε συνάδελφε, παρακαλώ πολύ ξεκινήστε.
Μην είστε βασιλικότερη του βασιλέως.
Δεν είμαι βασιλικότερη του βασιλέως.
Πώς να το έλεγα; Μητσοτακηκότερη του Μητσοτάκη.
Εντάξει, καλά τώρα.
Να πούμε σε δύο λεπτά μέσα για τις τροπολογίες που κατατέθηκαν. Η επείγουσα είναι σωστή. Εννοώ την τροπολογία για τη δυνατότητα χρονικής μεταφοράς των κρίσεων, πράγμα που δεν έγινε στις Ένοπλες Δυνάμεις, και εν μέσω επιθέσεων των Τούρκων με όπλο τους μετανάστες στον Έβρο γίνονταν κρίσεις στις Ένοπλες Δυνάμεις. Θεωρώ πολύ σωστή την τροπολογία για τη μεταφορά, γιατί είναι πραγματικά αντιφατικό την ώρα που κάποιοι αξιωματικοί δίνουν τη μάχη για τη φύλαξη των συνόρων να υπάρχει και αποκεφαλισμός τους. Όχι ότι είναι σωστό, αυτοί οι οποίοι είναι άξιοι, να γίνεται ο αποκεφαλισμός μετά. Λέω όμως ότι δεν μπορεί να γίνεται ταυτοχρόνως. Η δεύτερη τροπολογία έχει πάρα πολύ σοβαρά θέματα. Είναι αδύνατον να μελετηθεί και να τοποθετηθούμε σε αυτή χωρίς να αδικήσουμε. Περιλαμβάνει δύο - τρεις διατάξεις που έχουν σωστή κατεύθυνση, όπως είναι η διάταξη - παρ' ότι δεν λύνει το θέμα στο διηνεκές - με τους εκπαιδευτικούς στις σχολές Εμπορικού Ναυτικού. Παρ' ότι δεν λύνει το θέμα, είναι στη σωστή κατεύθυνση. Έχει και άλλες παραγράφους μέσα στα άλλα άρθρα που έχουν αναγκαίες διατάξεις. Όμως, δεν είναι δυνατόν η τροπολογία να μελετηθεί και να τοποθετούμε σωστά. Γι' αυτό η τοποθέτησή μας στη συγκεκριμένη τροπολογία θα είναι το «παρών». Κλείνοντας, στα λίγα δευτερόλεπτα που έχω, θέλω να πω ότι υπάρχει ανάγκη ενίσχυσης του συστήματος που έχει να κάνει με τη φύλαξη των συνόρων, με κάθε τρόπο, των θαλάσσιων συνόρων μας. Βεβαίως, να δούμε και το θέμα, κύριε Υπουργέ, των μεταφορών από τα νησιά σε σχέση με την Τουρκία. Δεν είναι δυνατόν να έχουν κοπεί όλες οι μεταφορές με την Ιταλία, με άλλες χώρες κ.λπ. και με την Τουρκία να μένουν ανοιχτές. Δεν ξέρω στην πράξη εάν έχουν αποτέλεσμα, πάντως είναι ένα θέμα που πρέπει να το δείτε άμεσα. Βεβαίως, υπάρχει και το θέμα που έθεσε ο κ. Λοβέρδος για τα νησιά, που πραγματικά νιώθουν τούτη την ώρα μόνοι στην αντιμετώπιση των συσσωρευμένων προβλημάτων από την τριπλή κρίση που βιώνει η χώρα μας: την κρίση που έχει να κάνει με την αντιμετώπιση του κορωνοϊού, την κρίση που έχει να κάνει με τις ελληνοτουρκικές σχέσεις και την τουρκική επιθετικότητα και βεβαίως, την οικονομική - κοινωνική κρίση που προκαλούν και τα δύο αυτά προβλήματα. Ευχαριστώ, κυρία Πρόεδρε.
Και εγώ σας ευχαριστώ, κύριε συνάδελφε. Υπάρχει κάποιος άλλος από τους εισηγητές που θα ήθελε να δευτερολογήσει; Κανείς. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ναυτιλίας και Νησιωτικής Πολιτικής: «Εκσυγχρονισμός θεσμικού πλαισίου για τις θαλάσσιες ενδομεταφορές και λοιπές διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, ογδόντα άρθρα, δύο τροπολογίες, το ακροτελεύτιο άρθρο καθώς και το σύνολο του νομοσχεδίου. Θα πρέπει να βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο. Παρακαλώ πολύ να ανοίξει το σύστημα της ηλεκτρονικής ψηφοφορίας.
Εφόσον έχετε ολοκληρώσει τη ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Ναυτιλίας και Νησιωτικής Πολιτικής: «Εκσυγχρονισμός θεσμικού πλαισίου για τις θαλάσσιες ενδομεταφορές και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολο και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπεύθυνη του επικύρωση των Πρακτικών ως προς την ψήφιση στο σύνολο του παραπάνω νομοσχέδιου.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 14.30΄ λύεται η συνεδρίαση για αύριο, ημέρα Πέμπτη 19 Μαρτίου 2020 και ώρα 9: 30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Ενσωμάτωση στην ελληνική νομοθεσία της Οδηγίας (ΕΕ) 2016/2341 του Ευρωπαϊκού Κοινοβουλίου και του Συμβουλίου της 14ης Δεκεμβρίου 2016 για τις δραστηριότητες και την εποπτεία των Ιδρυμάτων Επαγγελματικών Συνταξιοδοτικών Παροχών (Ι.Ε.Σ.Π.)».